
Forord. 

Jeg kalder denne Bog en historisk Ind- 
ledning, dels fordi den giver en Fremstilling af, 
hvad der gik forud for Grundtvigs kirkelige Op- 
dagelse i 1825, og standser ved denne, dels fordi 
det er mit inderlige Ønske, at denne historiske 
Redegørelse for nogle Læsere virkelig maatte blive 
en Indledning til Forstaaelse og Tilegnelse af det 
klare Syn paa Kirke- og Kristenlivets sande Vil- 
kaar, som derved blev givet den danske Menighed. 

Grundtvig havde Ret, da han skrev i For- 
talen i Søndagsbogen: 

»Derfor maa jeg nødvendig ønske alle mine 
kristelige Medtjenere i Ordet og Lærdommene den 
Sikkerhed, jeg vandt, da det slog mig, at den 
Forening af Lys og Liv, af Fasthed og Frem- 
gang, jeg fuskede paa, var. fra Kirkens Begyn- 
delse, mesterlig iværksat af Herren og A an den, 
saa Herren er vor faste Hjemmel for alt. hvad 

1* 

Kirken levende og aabenlydt for hele Menig- 
heden overantvorder os i Herrens Navn, og 
at i øvrigt vil A and en ledsage os til al Sandhed 
med viselig beregnede Fremskridt; thi Troens 
Væsen er Fasthed, saa vi urokkelig holder fast 
ved Herren, tU han kommer, og Udviklingens 
Betingelse er Frihed, som aldrig fattes, hvor 
man finder Herrens Aand!« 

Frederiksborg Højskole, Nytaar 1901. 

Holger Begtrup. 

I. 
Præstegerning 1821—23. 



Den 2. Februar 1821 kaldte Frederik den 
Sjette uden Ansøgning Grundtvig, der havde væ- 
ret tjenstledig Kapellan i otte lange Aar, til Sogne- 
præst for Præstø og Skibbinge Menigheder i 
Sydsælland, og Palmesøndag samme Aar holdt 
den nye Præst sin Indgangsprædiken over Sal- 
mens Ord: »Denne er Dagen, som Herren har 
gjort; lad os fryde og glæde os paa den! Kære 
Herre ! frels dog ; kære Herre ! lad det dog lykkes ! 
Velsignet være den, som kommer i Herrens Navn ! 
Vi velsigner eder fra Herrens Hus.« 

Det var en stor Oplivelse for ham atter at 
komme i præstelig Virksomhed. I lange Tider 
havde han siddet indemuret blandt de gamle Bø- 
ger under Arbejdet med at oversætte Sakse, 
Snorre og Bjovulf paa folkeligt Dansk. Tilsidst 
var det blevet næsten dræbende for hans bevæge- 
lige Natur at være bundet til det tørre gramma- 
tikalske Slid med de uddøde Sprog, og hver Gang 

han havde aabnet Cellens Vindve for at faa Luft, 
havde han gyst over den vinterkolde, klamme 
Nattetaage, der rugede over Land og Folk der- 
udenfor, og som blandt andet voldte en fuld- 
kommen Ligegyldighed i Læseverdenen for hans 
store, opofrende Gerning. Nær var han selv til- 
sidst faldet i Søvn over de gamle Skrifter. 

Men da han blev Præst igen og kom til at 
leve blandt venlige Mennesker i sin yndige Hjem- 
egn, opmuntredes han saa vidt, at han kunde 
fuldføre sine Oversættelser og udsende sidste Bind 
af Sakse og Snorre i Sommeren 1822. Han havde 
ogsaaden Glæde i Præstø at have sin gamle Mo- 
der hos sig, indtil han lukkede hendes Øjne den 
17. September 1822 og skrev i Kirkebogen: »Sa- 
lige er de døde, som dør i Herren«. Fem Maa- 
neder forud havde hans Hustru født sin første 
lille Søn, kaldet Johan Diderik Nicolai Blicher 
Grundtvig efter Farfader og Morfader, og dermed 
,var det Barneliv i Hjemmet begyndt, der skulde 
give den alvorlige Præst saa megen Hjælp til at 
forstaa Barnetroens dybe Betydning. 

Sit. Embede forrettede han med største Nid- 
kærhed*), og hans Kirker var altid stærkt be- 
søgte. — I en af sine første Prækener opkastede 
han det Spørgsmaal, hvad en troende Ordets Tje- 
ner skal gøre, da »det er vitterligt, at de fleste. 



*) Se: N. W. T. Bondesen: Minde om N. F. S. Gr.s Præste- 
gerning i Aaret 1821. 

især i Købstæderne, ringeagter, ja vel foragter 
Troen.« »Om han skal tale, som om han derom 
intet vidste, eller om han skal prædike Ordet 
som mellem Hedninger.« »Han skal, efter mine 
Tanker,« — svarer Grundtvig — »skiftevis begge 
Dele, snart forkynde Ordet som i en kristen Me- 
nighed til Oplysning, Trøst og Opbyggelse for 
troende, snart bestride Vantro og Vildfarelser, 
kuns for Guds Skyld ej som noget stort, men 
som noget smaat, som et intet, der vel praler 
med Skin af Visdom og Kraft, men henvejres 
ved et Aandepust af Herrens Mund.« 

I god Overensstemmelse med denne Tanke 
var Grundtvigs Prækener i disse første Præste- 
aar fulde af Forsvar for Kristendommen og An- 
greb paa dens Fjender og falske Venner. Især 
laa det ham paa Hjerte at advare sine Tilhørere 
mod dem, der tilsyneladende bøjede sig for Jesus 
og Bibelens Ord, men som i Virkeligheden for- 
haanede ham ved at nægte hans Guddommelighed 
og bortfortolke Bibelens klare Vidnesbyrd derom. 

Saaledes havde nemlig Tiden vendt sig siden 
Grundtvigs Ungdom, at den frække Fornægtelse 
af Kristus var forstummet. Men til Gengæld var 
Fjendens Angreb nu blevet mere underfundigt, 
da han syntes at være krøbet til Korset, men i 
Virkeligheden kun havde sneget sig derhen for 
at undergrave det og sætte hule Talemaader om 
Jesu lærerige Eksempel i Steden for den gamle 
Tro paa Frelse ved Kristi Død for vore Synder. 

Med fuld Ret ansaa Grundtvig denne Tale for 
langt farligere end den aabenbare Spot. Han 
havde et skarpt Blik for, hvor lidet virkeligt Liv 
der var i den Skinkristendom, som med Reak- 
tionen under den hellige Alliance bredte sin Olie 
over det oprørte Folkehav. Han kunde saa me- 
get mindre tage den gudfrygtige Søvnighed, der 
var ejendommelig for Tiden, for et kristeligt Livs- 
tegn, som han overalt øjnede de falske Hyrder, 
der forførte den døsige Hjord med kristelige Tale- 
maader og talte varmt om de overvundne Farer 
for at dysse Menigheden i en endnu dybere Søvn, 
saa de uhindret kunde stjæle Kirkens Arvegods 
og sætte deres falske Lærdomme i Steden. 

Især harmede det ham, at Rationalisterne vilde 
paastaa, at de prækede det rette Kærlighedens 
Evangelium, naar de sagde, at Gud ikke spørger 
om Trosbekendelsen men om Hjertets Sindelag 
til at følge hans Vilje, der er udtrykt i Jesu Lære, 
ret som om vi Mennesker havde Magt af os selv 
til at fyldestgøre det store Bud i Loven. 

Overfor dette sødladne Hedenskab hævder han, 
»at netop, fordi Lovens Opfyldelse i Kærlighed er 
den eneste Vej til Livet, netop derfor er det evige 
Liv en Guds Naadegave i Kristus Jesus vor Herre. 
Kærlighedens Nødvendighed til Salighed kan vi 
indse; Kærlighedens Savn maa vi alle bekende, 
naar vi vil fare med Sandhed. Deraf følger nød- 
vendig Trang til en Frelser. Om nu den, der 
udgiver sig for en Frelser, mulig kan være det. 

beror paa, om han stadfæster Kærlighedsbudet. 
Om han virkelig er det, skal vise sig deri, om 
han giver sine Troende Sikkerhed om Syndsfor- 
ladelse og Kraft til at opfylde Kærligheds Bud. 
Fordi Jesus gør begge Dele, er han unægtelig den 
sande Frelser, og vi møder ham som den levende 
Guds Naade og Sandhed paa Kærligheds Vej.«*) 

Ved Siden af dette store Vidnesbyrd om, hvad 
Guds Aand selv havde lært ham igennem Op- 
vækkelsens dybe Erfaring, fremdrog han flittig 
den hellige Skrifts Sandheder og hævdede trofast 
sin gammeldags Bibelkristendom. 

Nu og da, især om Julen, gik han ogsaa til- 
bage til sine Barneminder og talte vemodigt om 
Forskellen paa svundne Dages glade Lovsang og 
den nuværende Tids kolde Fattigdom. Men her- 
til knyttede han gerne et Haab om, at Guds Aand 
vilde skabe nye Tunger og een Gang endnu be- 
rede en Paaske for Herrens Folk paa Jorden. 

I det hele falder hans genoptagne Forkyndelse 
jævnt i Traad med Indholdet af de bibelske Præ- 
kener fra 1811 til 1815. Der er ikke kommet 
noget væsentlig nyt til; han taler saa at sige ud 
af det opsparede Forraad, som havde ligget gemt 
i hans Sjæl gennem de seks tavse Aar. Men det 
har sin store Betydning, at han under det korte 
Ophold i Præstø atter fik øvet sin Tunge i at 



♦) Grandtvigs eget Udtog af hans Præken paa 13. Sønd. 
efter Trin. 1821. 

forkynde Ordet fra Prækestolen, saa han kunde 
møde vel forberedt, da han endelig fik det længe 
nærede Ønske opfyldt, at blive Præst i Køben- 
havn. 

Skønt Grundtvig altid følte sig fremmed for 
Aanden i Hovedstadens dannede Kredse, havde 
han dog fra sin første Ungdom higet efter at faa 
fast Fod i dette vort Lands Centrum. Og især 
var det efter hans Faders Død blevet en bræn- 
dende Trang hos ham at blive Præst ved en 
københavnsk Kirke. Paa det Sted, hvorfra Van- 
troens Strømme blev spredt over Landet, burde 
ogsaa den gamle Tro have sine kraftigste Tals- 
mænd. Derinde var den rette Kampplads for det 
store Opgør mellem Kristendommen og dens mæg- 
tige Fjender. 

Men Rationalisterne, med H. G. Clausen i Spid- 
sen, havde hidtil vidst at holde ham ude, trods 
hans indtrængende Forestillinger hos Kongen og 
Kancelliets Præsident. 

Nu slog endelig hans Time. I Efteraaret 1822 
blev han kaldet til Kapellan ved Vor Frelsers 
Kirke paa Kristianshavn, og paa Kirkens 
Nytaarsdag, Adventssøndag, stod han første Gang 
paa Prækestolen derinde. 

Der klinger noget af en Jubel igennem Slut- 
ningen af hans Indgangspræken, der ligesom den 
i Præstø handler om »den store, den trøsterige 
Sandhed, at det er godt, er velsignet at 
komme i Herrens Navn.« 

»Dette er min Hilsen, Kristne! og mit glade 
Haab paa min Indgangsdag iblandt eder, om hvil- 
ken jeg ogsaa i Besynderlighed, med Tak til Gud 
maa sige: denne er Dagen, som Herren gjorde, 
thi jeg begærede den af ham, og han hørte min 
Bøn ; jeg begærede den af ham, ej fordi jeg tænkte 
her at vinde Verdens Ros og Verdens Fred, men 
fordi jeg troede, det skulde være saare godt at 
komme her i Herrens Navn og højt forkynde det 
Korsens Ord og Fredens Evangelium, der vel er 
Verden en Forargelse og Daarlighed, men dog 
en Guds Kraft til SaUghed for hver den, som 
tror. Til ham, som gjorde denne Dag, vil jeg 
da ogsaa vende mig med Bøn om Velsignelse og 
sige: Hosianna! kæire Herre! lad det lykkes nu! 
Du veed, jeg kommer i dit Navn. Lad min Ind- 
gang, mit Dagværk og min Udgang være til Vel- 
signelse: til dit Navns Helliggørelse, til dit Riges 
Komme, til din Viljes Sejer i vore Hjerter, saa 
vi vandrer i Lyset, ligesom du er i Lyset, og hviler 
saa evig med Fryd af vore Gerninger, som du 
hviler af dine.«*) 



♦) Ordene er udskrevne af Grundtvigs utrykte Opskrift 
til Dagens Præken. Man maa lægge Mærke til, at 
Prækenerne i Søndagsbogen, der udkom 1827—30, 
vel for en stor Del er byggede over de oprindelige 
Udkast, saaledes at f. Eks. de i første Del væsenthg 
er hentede fra. Kirkeaaret 1822—23, men at de trykte 
Prækener alle er stærkt omarbejdede og helt igennem 

Det er en Selvfølge, at Grundtvig for sin nye 
Tilhørerkreds, ofte og indtrængende udtalte sig 
om Hovedsætningen i sin gammeldags luther- 
ske Kristendom og dermed aflagde sin bibelske 
Trosbekendelse. 

Saaledes i Præken til Søndag mellem Jul 
og Nytaar 1822. 

»— Guds enbaarne Søn er det, som blev 
Menneske, født af en Kvinde, som vi hørte i 
Dagens Epistel, og dette er Kristendommens før- 
ste og store Troens Artikel, at Menneskens Søn, 
Jesus Kristus, er Guds enbaarne Søn.« 

>Der staar skrevet over Kirkedøren: Jesus 
Kristus er den levende Guds enbaarne, eneste 
Søn, saa hvem der ej vil gøre denne Bekendelse 
til sin, maa blive udenfor.« 

»Men om det er Sandhed, det beror for Kristne 
paa, om det er udtrykkelig vidnet af Kristus 
og hans Apostler ; thi at Kristus talede idel Sand- 
hed, og at vi i hans Apostlers Skrift har tro- 
værdige Vidnesbyrd om hans Ord og gyldig For- 
klaring deraf, kort sagt, at Kristi og hans Apost- 



paavirkede af Grundtvigs kirkelige Syn fra 1825. Søn- 
dagsbogen er derfor ikke brugelig som Kildeskrift for 
Tiden 1822—25. Men heldigvis er alle de oprindelige 
Prækenudkast, tildels omhyggelig udførte paa 16 tæt- 
skrevne Kvartsider, i Behold, og det er dem, jeg i 
det følgende citerer, hvor intet- andet udtrykkelig 

lers Lærdom i Skriften er Guds Ord, et ufejlbart 
Sandheds Ord, se, det, mine Venner, er nød- 
vendig og stadig Forudsætning i Kristi Menighed, 
hvorfra vi i al Prædiken udgaar, og hvortil vi be- 
standig maa komme tilbage. Hvo som ikke tror 
det, han være, hvad han vil, men Kristen er 
han ikke.« 

»Altsaa, til Skriften alene er det, vi maa 
vende os for at høre, hvad den siger om Jesu 
Oprindelse og om Øjemedet af hans Komme til 
Jorden, og vidner den udtrykkelig, at Jesus er 
Guds Søn, og at vi kun ved ham kan vorde 
Guds Børn, da har vi, som Kristne, her ej mer 
at spørge om, undtagen hvorvidt og hvorledes 
Skriften selv forklarer det \ddunderlige Forhold 
mellem Faderen, Sønnen og os.« 

Bibelen er ham endnu som fra hans første 
Opvækkelse eet med det Guds Ord, hvorpaa vi 
maa bygge vort Liv. 

I Præken til 2. Sønd. efter Helligtre- 
konger 1823 hedder det : > Leder, leder flittelig 
i Herrens Bog! saa skal I finde, hvad I fat- 
tes.« »I Herrens Bog, der skal I finde det, 

thi der er Ordet, som var af Begyndelsen hos 
Gud, det Livsens og det Glædens Ord, som skal 
bestaa i Aandens Kraft, selv da, naar Himmelen 
og Jorden forgaar.« 

Men som det vil ses af min Fremstilling i 
Bogen om Grundtvig som Bibelkristen, 
havde han lært at skelne skarpt mellem P ro- 

feters og Apostlers Vidnesbyrd og de andre 
Bøger i den hellige Skrift og begyndte netop ved 
denne Tid at sætte et nyt Skel imellem det 
menneskelige og det guddommelige Vid- 
nesbyrd i Apostelskriften. 

Endvidere godtgør hans Præken, at han er 
bleven mere klar, end han i Førstningen var, 
over den Sandhed, at det ikke er Bibelbogstaven 
som saadan, der rummer Livets Ord, men at det 
er Guds Aand, der levendegør de døde Bogsta- 
ver. Han kalder ikke mere Bibelen, men Hel- 
ligaanden Guds Statholder paa Jorden, og vidner, 
at det er ham alene, som kan lære os at læse 
Bibelen ret. 

Det er vor »trøstefulde Vished, at naar vi 
kun læser med gudeligt Sind, med Kæriighed til 
Lys og Sandhed, med Bekymring for vor Salig- 
hed, da staar Fortolkeren ved Siden, før vi ved 
det. med det Lys, vi trænger til, thi da sørger 
den Aand for vor Oplysning, som er udgangen 
fra Faderen til at aabenbare for de umyndige, 

hvad der er skjult for de vise.« (2. Sønd. 

i Fasten 1823.) 

Fremdeles har de mange Aars tavse Ensom- 
hed lært ham at skønne den levende Tales For- 
trin for den stumme Skrift, saa han nu sætter 
Ordets Hørelse langt over Læsningen. 

»Vi kan alle erfare det, Kristne!« — skriver 
han i sin Præken til 5. Sønd. efter Paaske 
1823, — »men vistnok erfarer ingen det mere 

og vissere end vi, som kaldtes til at føre og for- 
kynde Ordet, som, naar vi tror det selv, nød- 
vendig flittigst læser det og er skikkede til 
grundigst og klarest at fatte Skrifterne, men som 
sjælden [hører] Ordet uden af os selv. Vi lærer 
det vel hvor højlig Hjertet trænger til at røres 
og befæstes ved Ordets Hørelse, hvor nødvendig 
alle Kristne maa agte den for en stor Guds 
Velgerning, hvor højlig de maa savne den, naar 
den vorder dem nægtet. — Man sige ikke, det 
er Veltalenhed fra Prædikanten, som gør, at vi 
dybere føler Ordets Kraft og Liflighed, naar vi 
hører, end naar vi læser det. Nej, mine Venner! 
vi Prædikanter, vi veed det bedre; thi hvor vi 
hører Prædiken, der lyder den som oftest fra de 
mest uveltalende Tunger, fra Barnets, fra den 
bedrøvede Synders og fra den syges, den døen- 
des Læber. Det som ved Hørelsen opbygger saa 
saare, det er vistnok ikke heller Lyden, det 
føler vi godt, naar vi harmes ved at høre Guds 
Ord udblæst tankeløst letsindig eller unaturlig: 
men det er Ordets og Troens forenede Liv i 
Menneskerøsten. Ja, Ordets og Troens Sandhed 
bevæger levende vort Hjerte, idet vi hører dem 
tone fra et Menneskebryst, som ikke er vores, 
som, under al anden Forskel, blot ved hans 
Aand, som dannede os alle, kunde stemmes til 
at tale, som vi tænker.« — 

Allerede tidligere havde han faaet Øje paa 
den betydningsfulde Forskel mellem Ord og 

Skrift. I Verdenskrøniken fra 1817 S. 606 
taler han om Bibelselskabemes store Misfor- 
staaelse, at der skulde kunne gøres en ny Re- 
formation i Kirken ved at lade Bibelen over- 
sætte, trykke og uddele. Morten Luthers tyske 
Bibel vilde fordum have holdt sig lige saa rolig 
som den latinske, »naar den ej havde faaet 
Kraft og Vinger i den levende Røst.« 

Erkendelsen heraf var vokset op hos ham 
sammen med den aandfulde Betragtning af Kri- 
stendommens historiske Liv igennem Tiderne; 
men den havde, ligesom hans historiske Syn i 
det hele, mere været en Anelse end en Erfa- 
ring. 

Nu derimod, da han var begyndt at bruge 
Ordet som Prædikant, følte han vissere, at Præ- 
stens Tale maa være et væsentligt Led i Aan- 
dens Arbejde for det kristne Livs Udbredelse, og 
som Sjælesørger og Husfader gjorde han sam- 
tidig den ydmyge Erfaring af Ordets Magt paa 
Smaabørns og døendes Læber. I Barnekamret 
og ved Sottesengen forstod han det nok saa godt, 
som naar han talte i Aandens Kraft fra Præke- 
stolen, at Livet er mere end Bøgerne, og saa- 
ledes voksede Spiren til en ny Oplysning om 
dette store Spørgsmaal naturlig frem hos ham, 
indtil den klarede sig helt i hans »Nyaarmorgen«. 

Grundtvigs Prækener fra 1822 — 23 viser ende- 
lig ogsaa, som man maatte vente, at den prakr 
tiske Præstegerning gav ham en bedre For- 

staaelse af Kirkens Begreb og Sakramen- 
ternes Betydning, end han før havde haft. 

Vel havde han tidligt gennem sin historiske 
Anskuelse lært at betragte Kirken som mere end 
et udvortes Indbegreb af de Kristne paa Jorden 
og havde henpeget paa dens Betydning som hi- 
storisk Bindeled imellem Aposteltiden og vore 
Dage. Men hans Beskrivelse af den havde dog 
været meget svævende: Kirken er »den aandige 
Stat, der udstrækker sig saa vidt som Sandhed 
gælder« (Verdenskrøniken 1817 S. 425). — 
Kristendommen »løser den Opgave at danne et 
Samfund, i hvis Tjeneste hver enkelt frivillig 
sætter alle sine Kræfter, thi den sande Kirke er 
et saadant Samfund under Frihedens Lov» (smstds. 
S. 304). Shge Forklaringer kunde selv Professor 
H. N. Clausen naturiigvis underskrive. 

Troen paa den hellige almindelige 
Kirke er ikke levende hos Grundtvig, naar han 
i »Europa, Frankrig og Napoleon« S. 40 
kan skrive, at »Kirken selv« i Middelalderen var 
saare kættersk (d. v. s. afvigende fra den bibel- 
ske Lære), og i Verdenskrøniken fra 1817 
S. 503 omtale Kirken som nedbrudt (indtil 
sidste Fløj) i Tyskland. 

Saa længe han gaar ud fra, at Bibelen er 
Kristenlivets egentlige Kilde, maa hans Kirke- 
begreb være temmelig tomt, og han tør ikke 
regne paa, at vi i Kirkens Bekendelse møder 

et usvigeligt Vidnesbyrd om Sandheden til Sa- 
lighed. 

Derfor ser vi den Mærkelighed i Striden med 
H. C. Ørsted, at Grundtvig faar Skin af at be- 
kæmpe sin senere kirkelige Anskuelse, mens 
Ørsted hævder en Tankegang, der synes at falde 
sammen med den. 

Saaledes skriver Grundtvig i Skriftet »Imod 
den lille Anklager« S. 31 flg.: 

»Han (Professor Ørsted) siger, at en Kætter 
er kun den, der antager noget, som bestemt og 
uomtvistelig strider mod Kirkens Trosbekendelse, 
og at der gives utallige Genstande i Theo- 
logien, hvorom man kan dømme urigtigt uden 
derfor at være en Kætter. Indrømmede man 
først Prof. dette, da maatte han rigtig nok kunne 
slutte en Hob deraf, men det gaar næppe an. 
For det første er det ikke Spørgsmaalet, hvem 
denne eller hin Menighed kalder en Kætter, men 
hvem der er det, og efter Prof. s Beskrivelse 
bliver Sandhedens Vidner til Kættere, naar Kir- 
ken har forvansket Sandheden. Det er saaledes 
vist, at Luther antog meget, der bestemt og 
uomtvisteUg laa i Strid med Kirkens antagne 
Trosbekendelse; men derfor vilde jeg dog ikke 
kalde ham en Kætter, og det nænner vist Prof. 
ikke heller, men maa vel indrømme, at hvad saa 
Kirken siger, er den og kun den en Kætter, 
som antager og lærer noget, der klarlig stri- 
der imod Bibelen som Guds Ord.« 



dbyGoogk 



19 

Ganske vist er Ørsteds tilsyneladende »Grundt- 
▼ffiaiusme« kun et Skin, eftersom han ligesaa 
lidt som sin Modstander tænker paa den almin- 
delige Kirkes Trosbekendelse, men kun paa 
Statskirkens symbolske Skrifter. Man kan derfor 
heller ikke sige, at Grundtvig her egentlig for- 
kaster, hvad der siden bliver hans Hovedsætning. 
Men hele Sammenhængen viser dog, at han 
endnu regner Bibelen for eneste Dommer og 
ikke kan tænke sig dette Hverv overgivet til den 
levende Menigheds Aand, fordi han ikke ret veed 
noget om dennes hellige Virkelighed. — Det føl- 
ger helt naturlig af hans munkeagtige Livsfor- 
hold. Af Erfaring kender han de Gerninger af 
Guds Aand, som øves i den enkeltes Hjerte; 
men de helliges Samfund kender han alene 
fra Bibelens Beskrivelse og Historiens Vidnes- 
byrd om dets Virkning i Verden. 

Ved > kirkelig Trosbekendelse« tænker han 
derfor kun paa de enkelte Kirkeafdelingers for- 
skellige dogmatiske Læresætninger, og han ivrer 
fra sit bibelske Stade kraftigt imod, at disse sæt- 
tes ved Siden af den hellige Skrift. Han dadler 
saaledes i Verdenskrøniken fra 1817 S. 429 
Orthodokseme fra det syttende Aarhundrede. 
fordi de »ikke rødmede ved at tillægge den augs- 
burgske Konfession, Konkordieformlen og andre 
menneskelige Tanker samme Ufejlbarhed som 
Guds Ord« (d. e. Bibelen). 

Hvis man kunde tænke sig, at han paa den 

Tid havde mødt den Anskuelse, at den aposto- 
liske Trosbekendelse er det ufejlbare, af Bibelen 
uafhængige Sandhedsord, da er det givet, at 
han maatte have forkastet denne Lære, der 
endnu manglede sit rette Grundlag, saa længe 
han ikke havde faaet Syn for Menighedens le- 
vende Virkelighed. Man ser nemlig af hans 
senere Udtalelser overfor Lessings og Del- 
briicks Brug af Symbolet, at han aldrig, saa 
længe han levede, vilde gaa ind paa at give 
dette Ord dets enestaaende Myndighed uden 
netop som Menighedens Vidnesbyrd i For- 
bindelse med Daaben. Og man kan i hans 
tidligere Skrift paapege et enkelt Sted, hvor han 
udtrykkelig tager Afstand fra den rent tanke- 
mæssige Ophøjelse af den gamle Trosbekendelse 
til øverste Led i Systemet. Det er i Verdens- 
Icrøniken fra 1817 S. 394— 95, hvor han om- 
taler Calixt, der som bekendt mente at kunne 
forene Konfessionerne under dette almene Udtryk 
for den kristelige Sandhed. 

Calixts Vildfarelser — skriver han — beteg- 
nes i Kirkehistorien ved Navnet Synkretisme 
(Sammenflikning), »fordi de gik ud paa at sam- 
menflikke et Almenbegreb i Trossager, der syn- 
tes at omfatte alt, fordi det intet bestemt inde- 
holdt og altsaa intet udelukkede.« — Calixt 
var. »en akademisk Peripatetiker, der ej brød sig 
om, hvad Folk troede, naar de kun var af hans 
Mening, fandt, at Katholiker, Kalvinister og Evan- 

geliske havde i Grunden saname Tro, fordi de 
antog den gamle Kirkes, i mange Henseender 
ubestemte og ufuldstændige Symboler, mente 
overalt, der for en Theolog var kun lidt at tro, 
men desmer at læse, og stræbte at adskille, hvad 
Gud i Kristendommen har sammenføjet: Tro og 
Gerninger.« 

Trosbekendelsen som Kirkens Bekendelse 
kunde i det hele ikke have stor Vægt for Grundt- 
vig, saa længe Kirken selv ikke havde det, og 
den Betydning, de ældste Kirkefædre tillagde 
Trosregelen, kendte han endnu ikke*). Dog fast- 
holdt han som en god Lutheraner til enhver Tid^ 
at de tre Trosartikler hørte til den kristelige 
Børnelærdom, og priste ofte Luthers lille Kate- 
kismus som en dyrebar Perle. 

I Roskilde Saga S. 68 udtaler han det 
Haab, at danske Klerke altid maa sige med Hans 
Povelsen [Resen]: »Hvis jeg dig glemmer, Luther 
kære! og din liden Katekismus, da glemme sig 
min højre Haand!« 

I Bibelkrøniken fra 1814 hedder det: 
»I sine Bøger taler Luther ogsaa endnu, enddog 



*) I denne Sammenhæng maa det bemærkes, at Pastor 
Hoffmeyers Forsøg i Theol. Tidsskr. N. R. I 
S. 381—92 paa at udlede Grundtvigs første Idé om 
Trosbekendelsens særegne Betydning fra Fr. Miin- 
ters Forelæsninger i 1801—3 mangler ethvert Støtte- 
punkt i Gr.s egne Udtalelser og strider bestemt mod 
al indre Sandsynlighed. 

han er død, og mellem dem alle er hans lille 
Katekismus først at nævne, thi kun Gud kan 
tælle de salige Sjæle, som ved den er førte fra 
Mørket til Lyset, fra Satans Magt til Gud, førte 
til Naadestolen, som Gud oprejste i vor Herres 
Jesu Kristi Blod, og førte til det Hus, som er 
bygt uden Hænder, evigt i Himlene.« 

Den lille Katekismus indeholder for ham de 
kristelige Hovedlærdomme. Men den har kun 
sit Værd derved, at den heltigennem hviler paa 
Bibelens Ord, tagne i deres ordrette Mening. 
(»Hvem er den falske Profet?« S. 22.) 

Om Forholdet mellem Bibel, Bekendelse og 
Lærebygning udtaler han i Dannevirke III 
S. 216 flg. : »Det sande System, den sande Kirke- 
bygning, er Bibelen, thi den er som Ordet 
aabenbaret i Kød, den er Kristi aandelige Le- 
geme, — enhver, som levende tror det System, 
gaar i denne Kirke, bliver Lem paa dette 
Legeme, han og kun han er en Kristen, ind- 
lemmet i de helliges Menighed. Ingen- 
lunde vil jeg dermed sige, at enten en Lære- 
bog eller en oiTentlig Bekendelse er unyttig, thi 
hin er en nødvendig Børnelærdom, og da man 
har fundet paa at fortolke Bibelen efter sit eget 
Hoved, maa det Samfund, der tager den paa 
Ordet, nødvendig, i Modsætning, ret tydelig 
bekende det, ved at være sine Trosartikler be- 
kendt. Det maa være fastsat i Skrif- 
ten, hvad man skal bekende sig til.« Man 

maa kun ret »adskille Bekendelse fra Lærebyg- 
ning, omtrent som Luthers Katekismus fra Balles 
Lærebog.« 

Tydeligere kunde det vel ikke siges, at Bibe- 
len, ikke Kirken, for ham er Kristenlivets urokke- 
lige og ufejlbare Grundvold. 

Kun sjælden bringes Daab og Nadvere 
paa Tale i Grundtvigs Skrifter før 1821, og naar 
de nævnes, henviser han gerne til, at Sakramen- 
ternes Betydning grunder sig som alt andet Kri- 
stenliv paa den hellige Skrifts Udsagn. Saaledes 
nævner han som Hovedsagen i Luthers og Zwing- 
lis Uenighed om Kristi Nærværelse i Nadveren, 
at der »her strides om den øverste Grundsætning 
i Kristendommen: enten Skriften nemlig skal 
tros paa Ordet eller ikke.« (Verdenskr. 1817 
S. 147.) 

I en Præken fra 1813 bruger han endog det 
besynderlige Udtryk: »Vi er fødte ved Bibelens 

Side den lyste Fred og Velsignelse over 

os i den heUige Daab. « Det kan man kalde at 
sætte Bibelen i Menighedens Sted. 

Ene i sit Studerekammer med Bibelen daglig 
foran sig havde Grundtvig i disse mange Aar 
modtaget alle sine kristelige Indtryk gennem Bo- 
gens Blade. Men nu da han som Præst kom 
til at færdes og virke i Menighedens Forsamling 
og ved den praktiske Gudstjeneste, nu fik Kir- 
ritens Handlinger og dermed Kirken selv mere 
Virkelighed for hans Bevidsthed, og lidt efter 

lidt nærmer han sig til Forstaaelse af den kirke- 
lige Kristendom. 

Det fulgte jo af sig selv, at naar han nu 
fremtraadte i Menighedens store Forsamling, om- 
bølgedes af Lovsangen og talte til de lyttende, 
da maatte Forestillingen om Guds Kirke blive 
anderledes levende og glædelig for ham end for- 
hen. Der kom mere Varme og Klarhed i hans 
Tale om det store Fællesskab. 

Der er sagt herlige Ting i Guds Huse paa 
Jorden — hedder det i Præken til 17. Sønd. 
e. Trin. 1823 — »og dog var denne synlige 
Kirke og Menighed kun en ringe Lignelse af den 
store, vor Herres Jesu Kristi usynlige Kirke og 
Menighed, den Kirke, hvis Grundvold er paa de 
hellige Bjerge, den Menighed, som Aanden fra 
alle Verdens Hjørner i Tidernes Løb har for- 
samlet deri, ja af det aandelige Tempel, som er 
bygget uden Hænder, som er eet med Jesu Kristi 
Menighed, bygget af troende, kærlige Hjerter 
som levende Stene, med Jesus selv til Hoved- 
hjørnesten, i hvem den hele Bygning er sam- 
menføjet. Dette er den sande Guds Kirke og 

Stad, hvori de herlige Ting er sagte.« »Der 

er kun eet Legeme og een Aand, ligesom I og 
er kaldede til eet Haab i eders Kald, een Herre, 
een Tro, een Daab, een Gud og alles Fader, 
som er over alle og med alle og i eder alle. 
Saa taler Apostelen ved Herrens Ord, og det 
troende Hjerte føler sig derved sammensmeltet 

med den hele store Menighed, indmuret i den 
levende Guds Tempel, indlemmet i det store 
aandelige Legeme, hvis Hovede Kristus er, hvis 
Hoved er ham, i hvem det behagede Faderen, 
at al Guddoms Fylde skulde legemlig bo.* 

I dette dejlige Morgensyn findes et skønt Var- 
sel om den kommende Klarhed. 

Det kunde jo heller ikke være andet, end at 
Grundtvig, naar han nu troende og hjertevarm 
Søndag efter Søndag forrettede den hellige Daab 
og uddelte Herrens Nadver, maatte faa en mere 
levende Følelse af disse Naademidlers Kraft og 
Herrens hellige Nærværelse, og at den gamle 
Trosbekendelse, som han saa ofte gentog ved 
Døbefonten, maatte blive ham et saare dyrebart 
Udtryk for den sande Kristendom, selv om han 
fremdeles afledte dens evige Sandhed af Bibe- 
lens Ord. 

Hans Prækener fra det første Aar i Køben- 
havn giver os adskillige Vidnesbyrd om, at han 
nu med Forkærlighed finder Sandheden til SaUg- 
hed udtrykt i Menighedens gamle Trosbekendelse^ 
og at han har lært at lægge mere Vægt paa 
Daab og Nadvere end i hans tidligere Skrifter. 

Det kendes tillige, at hans Undervisning af 
Ungdommen har bragt ham til atter at sysle 
stærkt med Luthers Katekismus, og at hans lille 
Søn i Hjemmet har aabnet hans Blik for det 
barnliges ejendommelige Betydning i Kristenlivet. 

Men alt dette er endnu kun spæde Spirer til 

en kirkelig Kristendom, der langsomt vokser op 
uden kendeligt Brud med hans gamle Anskuelse. 

Bibeltroen og Kampen mod Bibelens hemme- 
lige Fjender er stadig Hovedindholdet af hans 
Forkyndelse. Men Talens Friskhed synes at tabe 
sig, efterhaanden som de nye udvortes Forhold 
bliver ham mere tilvante. 

Imidlertid havde han den Glæde, at hans 
Præken vakte stor Opsigt i Hovedstaden, og at 
hans Kirke Søndag efter Søndag var fyldt til 
sidste Plads. 

Alle Mennesker med kristelig Sans skulde hen 
at høre den berømte, nidkære Prædikant. Selv 
Mynster ulejliger sig en Søndag ud paa Kri- 
stianshavn og maa indrømme, at der er megen 
Stemning over det veltalende Foredrag i den tæt- 
besatte, smukke Kirke. Adskillige unge Theolo- 
ger var stadige Tilhørere hos Grundtvig og fik 
Indtryk, der siden blev afgørende for deres kri- 
stelige UdvikUng. Men især var det dog de gude- 
Hg vakte Almuesfolk, som dannede den faste 
Kreds i Frelsers Kirke. 

Brødremenighedens daværende Agent i Køben- 
havn, Johannes Christian Reuss, giver i 
en Række Breve til en af sine foresatte i Hern- 
hut*) mange Lovtaler over den nye Præsts al- 
vorlige bibelske Prækener. Det er helt rørende, 
at denne sagtmodige Mand stadig omtaler Grundt- 

*) Meddelte af Knud Heiberg i Kirkeh. Saml. IVR. 
6 B. S. 209 flg. 

vig med største Ærbødighed, skønt denne ofte 
retter skarpe Angreb paa Hernhutternes sværme- 
riske Kristendom og i sin Verdenskrønike havde 
fældet den strengeste Dom over deres store Lys 
Grev Zinzendorf. Personlig føler Reuss sig mere 
tiltalt af den unge Pastor Thisted, der samtidig 
prækede i Trinitatis Kirke, men han erkender 
villig, at Grundtvig ejer større aandelig Kraft. 

I et Brev fra 15. December 1822 skriver han: 
»Det er, som om Hjerternes Herre vilde for- 
barme sig over København, thi nu er ogsaa 
Grundtvig bleven kaldet som Præst ved den store 
Kirke paa Kristianshavn og har aabnet sin Mund 
højt for at sætte Jesum Kristum paa Tronen. 
Han holdt sin Tiltrædelsesprædiken paa Advents- 
søndag for flere Tusinde Tilhørere og beviste 
straks sin Aand og sit Sindelag ved stærke, men 
sande Angreb paa Vantroens Lærere. Det er 
forbavsende, hvad for en Kraft og Veltalenhed 
denne Mand besidder, forbundet med stor Lær- 
dom, som han dog ikke bærer til Skue paa 
Prækestolen; det er visselig Umagen værd at 
høre ham; men Thisteds Prækener giver mig 
dog mere Nydelse for Hjertet.« 

Den 7. Januar 1823 skriver han: »Her her- 
sker i det hele megen Kulde og Ligegyldighed, 
dog er der nu vakt nogen Opmærksomhed for 
Sandhedens Stemme ved Grundtvig og Thi- 
sted, to Mænd, som volder stor Bevægelse i 
Byen, men som desværre ogsaa ved deres ægte 

evangeliske Vidnesbyrd ægger Modpartiet til 
kraftig at forsvare det Mørke, som de udgiver 
for Lys. Dog det kan ogsaa gøre sit Gavn, til- 
med da Grundtvig er dem alle voksen i Lærdom 
og Begavelse.« 

Senere finder Reuss dog, at Grundtvig er en 
saare vanskelig Herre, der forlanger, at enhver, 
der forkynder Kristi Evangelium, ogsaa skal sidde 
ved hans, G. 's Fødder, og som stadig søger at 
drage Brødremenighedens Medlemmer bort fra 
deres Venner. Desuden ængstes han ved Grundt- 
vigs Præken om Forskellen paa det guddomme- 
lige og menneskelige Vidnesbyrd i Skriften. 

Det var naturligvis ikke ukendt for Grundtvig, 
at han gjorde stor Opsigt med sine Prækener, 
og at mange Kristne yndede hans Forkyndelse. 
Men den udvortes Tilslutning, han vandt, gav 
ham dog ingen varig Opmuntring. 

Tidligere Prøvelser havde lært ham ikke at 
maale Livets Vækst efter Mængdens Bifald. Hans 
langvarige Ensomhed havde gjort ham det svært 
at tro paa sand Forstaaelse hos dem, som nu 
flokkedes om ham, og skønt det siden viste sig, 
at der i disse Aar virkelig blev lagt Grund til en 
levende Menighedskreds, som hjertelig knyttede 
sig til ham som deres Præst, saa dømte han selv 
i Begyndelsen, at det vel nærmest var en over- 
fladisk Nysgerrighed, der fyldte hans Kirke. I 
sit Hjem saa' han sjælden nogen af sine Til- 
hørere. Han havde altsaa ingen Lejlighed tU ad 

personlig Vej at forvisse sig om deres varme 
Hjertelag for den Kristendom, han forkyndte. 

Desuden pinte det ham overordentlig at for- 
rette de kirkelige Handlinger for mange, der 
tydelig viste deres Ligegyldighed for Guds Ord; 
»thi hvem kan dog i Længden holde ud at tage 
aabenbare Spottere og aabenbare lastefulde til 
Alters, at tage Trosløfte, hvor man veed, der er 
ingen Tro, og at give Vielsen selv det mindste 
kristelige Skin, hvor Ægteskabet er aabenbar 
ukristeligt, og hverledes skulde under disse Om- 
stændigheder Begrebet om Menigheden som et 
helligt o: moralsk Samfund i det hele blive mer 
end en tom Skygge.« 

Saaledes klager han i Stykket »om Reli- 
gionsfrihed« fra 1827. 

Slige bitre Erfaringer maatte opløse den sid- 
ste Rest af hans gamle Drøm om at faa Stats- 
kirken genoprettet i hele sin udvortes Magtfylde ; 
men de gjorde ogsaa, at han, trods sin Præste- 
gernings tilsyneladende glimrende Begyndelse, 
snart følte sig mere fattig paa Haab og mismodig 
over Stillingen end nogensinde før, og at han af 
al Magt ledte efter et kraftigt Middel til at bringe 
Røre i de døde Vande. Hvis dette ikke kunde 
lykkes, da stod det for ham selv som en stor 
Misforstaaelse, at han havde taget det Aag paa sig 
at blive Præst i den aflivede Statskirke, i hvis 
Huse han endnu ikke havde fundet den levende 
Menighed. 

Et mislykket Forsøg. 



Den dybere Aarsag til det Mismod, som 
overfaldt Grundtvig midt under hans Virksomhed 
som Præst i København, laa i hans egen Sjæls- 
tilstand. Men dette var ham i Førstningen ikke 
klart, og derfor søgte han Grunden i de aande- 
hge Omgivelser, der unægtelig ogsaa kunde være 
triste nok netop paa dette Tidspunkt. 

I > Mands Minde« (S. 481) beskriver han det 
Indtryk, Samtiden gjorde paa ham, da han atter 
traadte i Forhold til den, efter at han i flere Aar 
havde siddet begravet i Kæmpehøjen. »Se, dér 
sad jeg i syv Aar og vidste ikke stort af, hvad 
der imidlertid skete i vor lille Verden, ikke 
mere, end hvad jeg fortalte om Baggesen og 
Tylvten; men da jeg saa kom op igen 1823 og 
begyndte at se mig om, da kan jeg ikke sige 
Dem, hvor jeg blev bestyrtet, forknyt og hartad 
rent fortvivlet; men har De Lyst til at se et 
Billede af mig i de Dage, da findes det i min 

Forsete-Kvide ved Grev Danneskjolds Grav, thi 
jeg følte mig virkelig som een, der troede, han 
havde kun sovet een Nat, men havde uvitterlig 
været død i hundrede Aar og fandt derfor en 
vildfremmed Verden i sit gamle Hjem. — Ingen 
talte om andet, end hvad de havde spist igaar, 
og hvad de skulde have i Morgen, og hvor man 
dog skulde tage Pengene fra til alt, hvad man 
spiste mellem Aar og Dag, selv naar man vilde 
drikke Vand til, som dog var noget bart. — 
Bjovulfs Drape, som jeg ret havde tænkt 
skulde more Folk, gad ingen læst; Krønni- 
kerne, som jeg havde ventet Heltegerninger af. 
rørte sig ikke af Pletten; vor store Sprogmester, 
Professor Rask, kom hjem fra Persien og In- 
dien og Ceylon med store literære Skatte, med 
et over hele Evropa og det halve Asien berømt 
Navn og med mageløse Kundskaber i sit Fag. 
men efter Gildet paa Skydebanen [den 14. Maj 
1823] hørte jeg knap hans Navn nævne, og Uni- 
versitetsdirektionen havde ikke engang Stunder 
til at gøre ham til Professor i de østerlandske 
Sprog, før han var halv død ; selv tyske Romaner 
oversatte man ikke mere, men nøjedes med Elm- 
quists Læsefrugter, samlede paa Literaturens jyd- 
ske Fælled. — Var det ikke til at fortvivle over, 
naar man troede, det var Pennen, der skulde 
gøre Underværker, og Bøger, der skabte Folk!« 
Ved »Forsete-Kviden« tænkte Grundtvig paa 
det Digt, han skrev efter sin Velynder Grev 

Danneskjolds Død, den 6. Juni 1823, kaldet »Fød- 
selsdagen paa Gisselfeld 11. Juni 1823« og trykt 
i »Nyeste Skilderie af Kjøbenhavn« den 14. 
Juni s. A. 

Heri fremstiller han sig selv som den, der 
banker paa Glitners Port, efter at have sovet i 
tusinde Aar, og ikke træffer Forsete-Danneskjold, 
men kun Tidens aandløse Turs som Taarngem- 
mer i Borgen, der omlejres af Nattens sorte 
Skygger. 

I Danneskjolds-Drape, som først blev 
fuldført sidst i 1824, men som er begyndt i Som- 
meren 1823, udtaler han sin Lyst til at fly fra 
Danmarks øde Mark med de udgaaede Bøge- 
skove. 

Saa er han død, den eneste Velynder, 
Du fandt, min Fugl, her under Højeloft! 
Det er da Tid. at du herfra dig skynder 
Fra Bøgestubben paa den øde Toft. 
Omsonst du vanded den med dine Taarer, 
Omsonst du sang, som du den skyde saa'. 
Ej er der mer nu Saft i Bøgeaarer, 
Ej Haab om Læ nu for Kærminder smaa, 
Ej Ørenlyd for Fuglesang i Skoven, 
Ej Øje mer for Bæltets Bølgegang; 
Nej, Øje kun for Penge og for Ploven, 
Og Øre kun for Maveklokkens Klang. 

Samme Tanke udtrykker han i et af de 
meget faa andre Digte, han skrev i 1823, og 
som han gav det betegnende Navn: N æ rings - 

sorgen, trykt i »Nyeste Skilderie« for 2. August 
1823. 

Heri taler han om Danmarks Sangfugl, der 
ikke længer lader sin Røst lyde i Bøgeskoven, 
men som nu tavs og urolig hopper omkring paa 
Agrene for at søge et fattigt Kom. 

Thi sukker hvert Hjerte paa Bøgenes 0: 
Lad Fuglen ej dø! 

Billedet er oprindelig dannet til en Præken 
paa 7. Sønd. efter Trinitatis (Bespisningen af de 
4000 Mænd), som Grundtvig havde haft i Sinde 
at udgive med en Fortale, der begynder saaledes: 

»Vel maa det synes unyttigt at skrive om 
aandelige Ting paa en Tid, da man ej kan 
skønne rettere, end at Læserfolket er saa godt 
som uddøet, i Dage, da alt forkynder, at de usle 
Blade, der med Vinden flyver omkring i Hoved- 
stadens Gader, er, som en indbyrdes Undervis- 
ning af hge vankundige Børn, hartad det eneste, 
der endnu mekanisk vedligeholder en Slags Stave- 
færdighed, medens verdslig Bekymring og for- 
tvivlet Overgivenhed kappes om at fortære Kraf- 
tens Levninger [og] nedbryde alt, hvad der i 
Mennesket er bygget uden Hænder. Vel maa 
det synes saa, og derfor har jeg længe ladet 
Præstepennen hvile, lægger den maaske igen 
med disse Linjer; men det føler jeg, de maatte 
skrives og fremlægges, før den længer kunde 
ligge stille; thi det maa dog vidnes over Landet, 

at Herren regerer, at han er rig til alle dem, 
som ham paakalder, og at han visselig er ikke 
langt fra nogen af os, saa det er kun vore Syn- 
der, vor Vantro og vort Mishaab, som gør Skils- 
misse mellem ham og os. Det maa vidnes, til 
Dom over det selvdøde, men til Opvækkelse, 
til Vederkvægelse for det kun slumrende og daa- 
nede: den slumrende Tro og det daanede Haab. 
Til den syge, vingeslagne Fugl, som fristes til at 
fæste sig i Agerrenen, maa det i det mindste 
kærlig hviskes: vogt dig, o, vogt dig dog i Her- 
rens Navn! her lurer Fuglefængerne, her spæn- 
des frygtelige Snarer, og snart kommer Seglen! 
O, flyv dog til Skoven, skønt du ej mægter at 
svinge dig højt over Bøgen.«*) 

Det var jo virkelig en sørgelig aandsforladt 
Tid, Begyndelsen af Tyverne, da det danske Folk 
laa dybt i Dvale efter de store Ulykker i 1807 
til 1814, og al dets Kraft var lammet, saa at det 
knap havde Viljesstyrke til at modarbejde det 
haarde økonomiske Tryk, som overalt gjorde sig 
gældende. Men det sørgehgste var dog, at 
Trængslerne ikke syntes at fremkalde nogen ærlig 
Gudsfrygt, at den ydre Fattigdom svarede saa 



♦) Her standser Opskriften, og man tør vel formode, at 
det valgte Billede har givet Tanken Vinger, saa at 
Grundtvig i Steden for at fortsætte i Prosa har digtet 
den Sang om Næringssorgen, som han kort efter 
udsendte. 

nøje til den aandløse Vantro, der ikke blev bedre 
ved at svøbes i en rent- udvortes Andægtighed, 
som efterhaanden afløste den dristige Spot med 
det hellige. 

Der kunde vel spores nogen Fremgang i det 
ydre kirkelige Liv. Dertil havde det blandt andet 
ogsaa bidraget, at J. P. Mynster efterhaanden 
var blevet de dannedes Præst i København og 
havde lært Samtiden, at den højeste Oplysning 
ingenlunde var paa Rationalisternes Side. Men 
uden at nægte Mynsters egen kristelige Alvor, 
tør man vel sige, at hans Anseelse ikke var 
nogen tilstrækkelig Borgfen for, at der i den offi- 
cielle Verden var vakt nogen dybere Trang til 
Kristendom. 

I det mindste kunde det ikke staa saaledes 
for Grundtvig, der ikke en Gang vilde lade det 
gælde for noget ret Livstegn, at hans egen Kirke 
var fuld af andægtige Tilhørere. 

I Literaturen kunde der i al Fald ingen Frem- 
gang spores. 

I sit andet københavnske Præsteaar skriver 
Grundtvig i en stor utrykt Brevveksling mel- 
lem Kristianshavn og Nørrejylland: 

»Jeg veed ingen Tid, da det maatte synes 
saa ligegyldigt, hvad man siger og skriver, hvad 
man gør og lader, om man ler eller græder, 
sover eller vaager, som netop nu. I den Tid, 
jeg kan huske, som Historien dog lærer mig, 
hører til de aandelig dødeste, den kender, er 

det blevet dødere og dødere Aar for Aar, og mig 
synes, jeg har selv bidiaget lige saa meget dertil 
som mine Antipoder, og efter Tingenes naturlige 
Gang maatte man da ved at leve sin Alder ud 
vente at opleve den Tid, da man prækede, om 
ej for tomme Stole, saa dog for snorkende Til- 
hørere, og da man skrev kun for sig selv og sin 
Censor. Allevegne, hvor jeg vender Øjet hen, 
synes mig, jeg ser i Aandens Rige kun Syvsovere 
og Nattevandrere, Benrade og Gengangere, saa 
jeg er nær ved at tro, det ogsaa kun er en af de 
primsignede Kæmper eller gamle lutherske Præ- 
ster, der gaar igen i mig!« 

Med dette Syn paa Tilstanden var det meget 
svært for ham at holde det Haab vedUge, som 
han nu i mange Aar havde næret om en aande- 
lig Genfødelse af Kirken og Folkelivet. Thi selv 
om dette Haab var født i tunge Tider og ene 
byggede paa Guds Magt til at skabe Liv af Døde, 
saa maatte dog den fortsatte Tilbagegang, som 
han mente at kunne iagttage, gøre det mere og 
mere »urimeligt« for ham selv, og det saa meget 
mere, som der i de Aar ingensteds i Verden 
sporedes andet end Reaktion og Stilstand, nu og 
da afbrudt af ungdommelige Optøjer, som straks 
blev kuede igen af »den heUige Alliance*. Og 
saa var Danmark endda det Rige, som havde lidt 
det største Tab under de store Omvæltninger, og 
som viete de færreste Tegn til at kunne vinde 
indadtil, hvad det havde mistet udadtil. Det lille 

Folk havde mest Udsigt tU at blive glemt og ud- 
slettet ved en langsom Straadød. 

De faa aandelig vaagne maatte lide overordent- 
lig ved denne sørgelige Tilstand. Og der var 
sikkert ingen, der bar mere Sorg over Fædre- 
landets dybe Afmagt end Grundtvig, der havde 
næret saa store Forventninger om, hvad Fremti- 
den skulde bringe. 

Det holdt i Længden meget haardt for ham at 
haabe saaledes imod Haab. Han var træt af at 
vente. Hans Tilstand var som dens, der har gennem- 
vaaget en lang og mørk Nat; han sad med glip- 
pende Øjne, der hang ved den matte Lampes 
synkende Blus, frysende og| modløs, uden Fornem- 
melse af, at det" kolde Pust, der gik over hans 
Sjæl, i Virkeligheden var det Nattegys, der vars- 
ler om Morgenrøden. 

Han erkendte selv, at det, han ventede, men- 
neskelig talt var en*UmuUghed. >Thi hvad vil 
jeg mindre, end at blinde skal se og døve høre, 
stumme tale og døde staa op?« — skriver han 
i Brev fra Kristianshavn til Nørrejylland — . 
Dog søger han at trøste sig. »For Mennesker er 
det umuligt, men for Gud er alle Ting mulige, 
og at mit Haab til ham er ikke ilde stædt, hvor 
utrolige Ting der end maa ske, før det opfyldes, 
derom er jeg, i det mindste for mig selv, et gyl- 
digt Varsel, thi hvad jeg haaber, han vil gøre 
mod mine Frænder, er kun, hvad han har gjort 
mod mig. For dorsk kan jeg mangen Gang være 

til trøstig at sige: Udsender du din Aand, da 
skabes de, og du forynger Jordens Skikkelse! 
Men jeg maatte blive et andet Menneske for at 
opgive Haabet om, at det vil ske.« 

Men hvem magter i Længden at bevare et 
Haab, som aldrig finder Næring. Hans Sjæl syn- 
tes tilsidst at skulle udbrænde med dets sidste 
Flamme. 

Da blev han grebet af en febrilsk Uro. Han 
for op af Døsen og vilde endnu en Gang prøve 
at gyde Olie paa den ulmende Væge. Der maatte 
vel kunne gøres noget for at vække Røre i de 
dorske Sind. Han greb altsaa Pennen, som han 
var vant til at regne for Aandens Sværd, og for- 
søgte at skrive et Forsvar for den gamle 
Tro, der i al Fald skulde fremkalde Modsigelse 
og aaben Kamp imellem ham og Verden. 

Herom siger han i Fortalen til Ny aars mor- 
gen: >Nær havde jeg brudt mit Hoved fordærvet 
med at udgrunde en Maade, hvorpaa man dog 
kunde frembringe en Smule Rørelse i det døde 
Hav. Jeg arbejdede derfor af alle Kræfter paa 
et Forsvarsskrift for Kristendommen, der sole- 
klart skulde vise, baade hvor forsvarlig den, og 
hvor aldeles uforsvarlig saavel enhver Indvending 
som Ligegyldighed mod den er; . . . men med 
Formen kunde jeg aldrig blive tilfreds, thi hvor 
tørt jeg end begyndte, blev den dog snart saa 
poetisk, at jeg fandt, den var slet ikke skikket 
til at vise sig paa det døde Hav, og da det om- 

sider lykkedes mig at faa den gennemsigtig, saa 
jeg med Forskrækkelse, at Livet var forsvundet.« 

Skønt Forsvarsskriftet aldrig kom i Trykken, 
vidner Grundtvigs efterladte Papirer om den 
utrættelige Flid, han ofrede paa dette tilsynela- 
dende mislykkede Arbejde. Der findes nemlig 
omtrent en Snes forskellige Udkast, hvoraf de 
udførligste vilde fylde over 200 Sider i en trykt 
Bog, medens andre ganske vist kun er Tilløb paa 
et Par Blade. 

Blandt ti Udkast, som bærer Overskriften »Omi 
Kristendommens Troværdighed« eller *0m 
Jesu Kristi Troværdighed«, findes der eet 
paa 47 tætskrevne Læg, der synes at være gjort 
færdig til Trykken. Det er altsaa rimeligvis Ar- 
bejdet i dets sidste Form, som han »med For- 
skrækkelse« fandt, var helt aflivet. Unægtelig 
er der ogsaa mere Poesi og Billedrigdom i flere 
af de korte Forsøg. 

Et særskilt Stykke uden Titel, men med den 
for Grundtvig sædvanlige Overskrift: I Jesu vel- 
signede Navn, synes at have været bestemt til 
en Fortale for det paatænkte Skrift. Det giver 
en Redegørelse for, hvorfor han har tiet i de sid- 
ste Aar, og hvorfor han nu føler sig drevet til 
at genoptage den afbrudte Kirkekamp. 

;>Syv Aar er nu henrundne, siden jeg med 
Udgivelsen af mine Bibelske Prædikener efter 
Tidens Tarv sluttede det første Vidnesbyrd om 
mine Fædres Tro, som bor i mig, og om hvilken 

jeg er vis paa, det var godt, den boede i alle. 
Ingen Modstand bragte mig til Tavshed, det be- 
viser Fortalerne til hine Prædikener og til Ud- 
sigten over det Lutherske Tidsrum, hvor- 
med jeg hilste Jubelaaret [1817]. Ingen Tvivl 
om Troens Sandhed eller Vidnesbyrdets Gyldighed 
gjorde mig raadvild, det beviser Dannevirke og 
al min offentlige Tale, saa jeg tav kun, som jeg 
sagde, fordi jeg troede, det var det bedste, jeg 
for Øjeblikket kunde gøre, og hver Gang siden, 
naar mine Kinder glødede ved Synet af Tidens 
Usselhed, eller naar dens Blindhed bedrøvede 
mig, havde jeg dog næppe grebet Pennen, før en 
mægtig Følelse, som [mis-?] billigede mit Forsæt, 
afholdt mig fra at udføre det, saa jeg lagde Pen- 
nen, følende vemodig, at min Tale var i dette 
Øjeblik forgæves, men ogsaa inderlig forvisset om, 
at Timen skulde komme, da det ej var saa.« 

»Hvad der i en Række af Aar var mit inder- 
lige Ønske og fandt saa mange, endog saa sære 
VanskeUgheder, at jeg ikke kunde tvivle om, det 
var Knuden i min Kæde, det er nu sket, da Gud 
og Kongen skænkede mig en Prædikestol i Hoved- 
staden, eller dog paa dens Grænser, og ligesom 
min Mund derved er opladt til et nyt Vidnesbyrd, 
saa føler jeg, min Pen maa heller ikke længer 
hvile, i det mindste ikke, før jeg igen kan hen- 
lægge den med den trøstelige Vished, at den har 
gjort sin Skyldighed.« 

»Maatte jeg end i alle andre Henseender mis- 

tvivle om at stifte Gavn ved at fortsætte Talen, 
i een Henseende er det dog nyttigt, ja min ube- 
tingede Pligt; thi var jeg end sikker paa, at Sam- 
tiden er døv for min Røst, saa maatte jeg dog 
sætte en upartisk Efterslægt i Stand til at fælde 
en sikker Dom om min Færd. Den bør kunne 
skønne, om min Kamp i Aarene 1810—15 foraar- 
sagedes af et uroligt Hoved, et opivret Gemyt og 
blind Iver, eller af en brændende Nidkærhed, 
grundet i rolig og klar Overbevisning om Kristen- 
dommens fuldkomne Sandhed og Tidens Blindhed 
for sit eget Bedste. — Min Virksomhed i de sidst 
henrundne Aar, da jeg, ikke flygtende, men trod- 
sende, nedlagde mine Vaaben, da jeg viste, jeg 
kunde tie uden at sove, hvile uden at synke i 
Afmagt, mit Arbejde paa Dannevirke, Nordens 
Krøniker og Bjovulfs Drape, vil maaske vel gøre, 
at Efterslægten skænker mig alt videre Bevis. 
Men man kunde dog endnu, uden at trodse 
unægtelig Sandhed, paastaa, at min stridende og 
min stille Virksomhed stod i Modsigelse, saa jeg 
blev kun stille, fordi den Ild var udbrændt, fordi 
den Storm havde udraset, som fordum bevægede 
mig, og det lader sig kun fuldelig afbevise ved en 
Fornyelse af Kampen, og en saadan Fornyelse, 
som ej er noget Efterdøn, men øjensynlig en Fort- 
sættelse, en Slagorden paa Grænserne, som, uden 
at gøre noget bestemt Angreb, i højeste Grad ud- 
sætter sig derfor og indbyder dertil ved at rejse en 
Skjoldborg i Fjendens Paasyn med den store Ind- 

skrift: Troens Skjold udslukker alle den ondes glo- 
ende Pile ; thi det er en Beskæmmelse, som ingen 
Fjende, saalænge han endnu har Gnist af Mod eller 
Glimt af Haab, . . . kan taale, og han taale det nu 
eller ikke, saa har jeg bevist, at jeg gik i Stri- 
den med velberaad Hug og med fredeligt Sind.« 

Det var altsaa Grundtvigs Tanke, at den nye 
Kamp skulde være en Genoptagelse, en ligefrem 
Fortsættelse af den, han havde afbrudt i 1816. 
Ja paa en Maade gik han længere tilbage og 
betragtede sig selv som den, der optog Arven 
efter den afdøde Biskop Balle. 

Det ser vi af et andet ufuldført Stykke, som 
kaldes: Himmelbrevet med Sandhedssegl 
eller Bibelens Nødværge. 

»Bibelen forsvarer sig selv, sagde Niko- 
laj Edinger Balle, da han som en enlig Kæmpe 
paa den danske Kirkegaard stødte Korsbanneret 
i Jorden og blottede Aandens tveæggede Sværd, 
som er Guds Ord, mod Kirkestormerne. Hans Strid 
er endt, han er hensovet i Opstandelsens Haab, 
men hans Helteord under Banneret maa ikke dø, 
de skal ej blot bevares i Krøniken med Olavs 
Ord til Ejnar Tambeskælver : for Riget raader 
Gud og ej din Bue; men de skal være Biskop 
Balles levende Mindesmærke paa Kirkens Moders- 
maal, den danske Præstetunge, thi de skal have 
Udødelighed som den stridende Kirkes Løsen til 
Dagenes Ende, til det viser sig, at Himmel og 
Jord forgik, men Herrens Ord bestod. — — 

Bibelen forsvarer sig selv, det skal være 
vort Løsen, thi jo mer vi grunder paa det kriste- 
lige Helteord, des dybere og kærnefuldere befin- 
des det at være, des klarere bliver det os, at 
dette Ord udtrykker kort og godt, baade hvad 
vi skal mindes, og hvad vi giver Fjenden at be- 
tænke.« 

Rimeligvis er dette Udkast et af dem, som 
han selv fandt altfor poetisk til at vise sig paa 
det døde Hav. En saadan gammeldags Orlogs- 
mand med Korsbanner og Lueskjold i Stavnen 
passede ikke paa Tidens flakke Vand. Men der 
er vist ikke Tvivl om, at han heller ikke selv 
følte sig helt vel ved at skulle lægge ud paa 
denne Maade. Balles gamle Linjeskib med de 
mange smaa Kanonporte maatte nok helst blive 
liggende i Flaadens Leje, thi det var rent ud 
sagt forældet i hele sin Bestykning og temmelig 
skrøbeligt i Skroget. Men frem for alt manglede 
det en levende Besætning. 

Sagen er, at selv hvor det gælder Forsvaret 
for de evige Sandheder, maa man følge med 
Tiden og kan ikke uden videre optage en svun- 
den Alders Krigsførelse. 

For det første maa der tages Hensyn til 
Forandringen i Modstandernes Kampstilling. Og 
Grundtvig saa' det jo godt, at Fjenden i den sid- 
ste halve Snes Aar var fremtraadt i en ny For- 
klædning. Dødens Aand mødte nu selv med 
Bibel og Salmebog i Haanden. »Mere skuffende 

end nogensinde før, for Alvorsfolk, staar den nu 
paa Kirkegraven som en farvet Billedstøtte, sy- 
nes under det bølgende Klædebon kun halv at 
skjule, hvad Ansigtet synes at røbe med Glans: 
en udslukt men af sig selv igen opblussende 
Fakkel, og Korset synes den at løfte i sin 
Haand som et Tegn paa et underfuldt Samfund 
mellem Liv og Død.« (Verdenskr. 1817 S. 599). 

Forandringen var dog kun et gøglende Skin. 

I et andet Brudstykke, kaldet »Værneplig- 
ten«, d. e. Pligten til at værne den gamle Tro, 
skriver han : Man vil vel sige, det gamle Forsvar 
passer slet ikke, »thi vel herskede der for nogen 
Tid siden en kaad, stundom bespottelig, ryggesløs 
Tone om alt helligt og ærværdigt i Himlen og 
paa Jorden, men det er nu forbi, man erkender 
daglig mere ReUgionens Nødvendighed og Kristen- 
dommens velgørende Indflydelse, man vender til- 
bage til Kirken og til Bibelen og det med klarere, 
mere rensede. Guddommen værdigere. Menneske- 
slægten gavnligere Forestillinger, saa nu er det 
ikke Tid at vidne om de Kristnes Tro, men 
snarere at advare mod den anden Yderlighed, 
mod den gamle Overtro og Mysticisme, som truer 
med at vende tilbage og skille Slægten ved Frug- 
terne af den dyrekøbte Erfaring, at Middelvejen 
her som overalt er den rette. — Saa sagde man 
i Begyndelsen af forrige Aartiende, da jeg be- 
gyndte at aflægge mit skyldige Vidnesbyrd om 
Jesus Kristus som den, der er igaar og i Dag 

og evindelig den samme, evig Herren til Gud 
Faders Ære, hvis Navn er det eneste under Him- 
len, hvori vi kan frelses, saa sagde man alt da, 
men indrømmer dog nu temmelig almindelig, at 
den Gang var Vidnesbyrd endnu ingenlunde over- 
flødige. Er de da nu blevet det? jeg tror nej. 
Men sæt, jeg deri tog fejl, saa desbedre! saa kan 
jeg aldrig tage fejl i, at ethvert ærligt Vidnesbyrd 
er alle kærkomment.« 

For saa vidt mente Grundtvig altsaa trøstig 
at kunne genoptage sit tidligere Vidnesbyrd, som 
han havde arvet efter Balle. 

Men der var en anden Grund, der gjorde 
ham det umuligt at fortsætte i den gamle Stil, 
og det var, at han selv havde forandret sig i de 
mellemliggende Aar. 

Intet Menneske, og allermindst en saa levende 
Sjæl som Grundtvig, kan paa den Maade grave 
sine gamle Tanker op paa ny uden at skuffes. 

Det var ikke et bestemt indre Kald til at 
fremsætte noget levende nyt, men kun en urolig 
Trang til at vække Røre, som lagde ham Pen- 
nen i Haanden. Det er derfor ikke saa under- 
hgt, at Penneprøverne ikke kunde tilfredsstille 
ham selv. De blev en mat Efterklang af hans 
tidligere Kraftsprog. De gamle Tankestrømme 
var i Hviletiden tørret ind, uden at han selv 
havde mærket det, før de kom paa Papiret. Og 
de nye Ideer, som var begyndt at spire hos ham, 
havde endnu ikke samlet sig til en Helhed. De 

voldte derfor kun Forstyrrelse i de ældre Tanke- 
forbindelser og gjorde ham det umuligt at fast- 
holde en klar Sammenhæng i den forsøgte Frem- 
stilling. 

Derfor opgav han tilsidst at udgive dette 
Forsvarsskrift, som han især i Efteraaret 1823 
havde arbejdet saa stærkt paa.*) 

Men hans Anstrengelser dermed var ikke 
spildte. Mange Tanker havde arbejdet sig frem 
til større Klarhed, og mange historiske Studier, 
især af Kirkefædrene, som han var tyet til for at 
søge de prøvede Vaaben, bar siden rigelig Frugt 
i hans kirkelige Oplysning. I »Theologisk Maa- 
nedsskrift« for 1825 og følgende Aar findes der 
en Række værdifulde Afhandlinger, som Grundt- 
vig ikke kunde have skrevet, hvis han ikke i 
1823 var kommet ind paa lignende Emner. 

Størst Betydning havde dog hans ihærdige 
Anstrengelser for hans egen personlige Udvik- 
ling. 

Det er en Erfaring, som mange kristelige Ta- 
lere har gjort, at de længe maa kæmpe forgæves 
med en Opgave, møjsommelig samle Stof og Gang 
paa Gang prøve at forme det, uden at det synes 



Den 10. Novb. 1823 skriver han til den norske Køb- 
mand A. Helland i Bergen: >om jeg end maaske 
ikke for det første udgiver flere Prædikener, lader 
jeg dog nok snart en Bog trykke om Kristendom- 
men.« (Dansk Kirketidende 1881 Nr. 63.) 

at ville lykkes, saa at de tilsidst overvældes af 
Træthed og Mismod; Tankeindholdet falder fra 
hinanden i værdiløse Stykker, og de øjner ingen 
Traad, som kan samle de spredte Forsøg til et 
levende Hele. Men naar de derigennem ret har 
lært at fortvivle over deres egen Afmagt og yd- 
mygt tyr til Kraftens Kilde med deres fattige 
Tanker, da kan der paa een Gang bryde et Glimt 
igennem den tunge Luft, og i dets Lys opdager 
man til sin Fryd, at de spredte døde Ben har samlet 
sig og nu danner en levende Helhed, som man, 
med Glæde kan bringe frem for sine Tilhørere. 

Det er Aanden, som udretter dette lille Under- 
værk, og uden den bliver at Tale om kristelige 
Ting et sørgeligt Ordspild. Men Aanden kommer 
vistnok sjælden over den, som ikke i Forvejen 
har følt sin egen Fattigdom. 

Det var en saadan Oplevelse, kun langt mere 
dyb og gennemgribende, Grundtvig skulde have. 
Øjeblikket var kommet, da han skulde indvies til 
sin store Manddomsgerning. 

III. 

Det nye Kirkeaar. 



1 den mærkelige Fortale tilNytaarsmorgen 
skriver Grundtvig, at hans Arbejde paa et For- 
svarsskrift for Kristendommen ingenlunde var 
forgæves, thi det afslørede Lunkenheden i 
hans eget Bryst og gav den sit Banesaar; 
vel saa han til sin Forskrækkelse, at Livet var 
forsvundet i hans Skrift, men han følte tillige 
med Glæde, at han var selv bleven levende 
igen og opfyldtes af et levende Haab om 
at se det samme Guds Under paa mange 
Tusende i Norden. 

Hermed har han kortelig betegnet det store 
aandelige Gennembrud, som han oplevede i 
Adventstiden 1823. 

Det kan vel synes underligt, at Grundtvig, 
der i 1810—11 havde gennemgaaet saa svær en 
Sjælekamp og var bleven saa dybt opvækket til 
Tro paa Guds Naade i Jesus Kristus, som havde 
følt et nyt aandeUgt Væld bryde frem i den dy- 

beste Hjertegrund, og som i saa mange Aar der- 
efter havde talt indtrængende til sine Lands- 
mænd om at søge den samme Livskilde, at han 
virkelig, uden selv at mærke det, var bleven 
hjertelig kold og selv var nedsunken i den aande- 
lige Dødskulde, som omlejrede ham, og som han 
af al Magt vilde bekæmpe. 

Men det er en almindelig Erfaring, at den 
Verden, der omgiver os, har en forunderlig Evne 
til fra alle Sider at trænge ind i vort indre Væsen, 
kaste Støv i Sjælen og faa Livsstrømmene til at 
fryse til Is. Selv den, der har været allermest 
aandelig vaagen og ivrig for Hjertets Ret, kan i 
Aarenes Løb afkøles, naar han ikke stadig søger 
ind til det fornyende Væld, og kan tilsidst blive 
ligegyldig for det, som var hans Ungdoms Kær- 
Ughed. Der gives intet sørgeUgere Tegn paa 
Dødens Magt i Verden, og det fuldbyrdes strengt 
efter Syndens Lov, hver Gang et Menneske 
glemmer at vaage og bede, hver Gang han be- 
gynder at bygge paa sin egen aandelige Kraft i 
Steden for at fortrøste sig til den Aand, som 
alene kan skabe Liv af Døde og bevare Livet 
imod Verdslighedens dødbringende Smitte, hvori 
vi altid færdes her paa Jorden. 

Det sande AandsUv i et Menneske kendes 
paa dybe Minder og levende Haab, medens den 
verdslige Tanke afgrænser sig til kun at leve i 
Øjeblikket. Det var derfor rimeligt, at Grundtvig 
først mærkede sin voksende Lunkenhed paa, at 

4 

han nsésten ikke længer kunde vedligeholde det 
Haab, der havde lyst for ham som en klar Lampe 
under den lange Nattevagt. Men det var hans 
og Danmarks Lykke, at Guds Aand i yderste 
Øjeblik oplivede den døende Flamme, ja, tændte 
som et Lya ét mægtigt, genfødt Haab i hans 
Hjerte. 

Grundtvig, der holdt aaben Dagbog over alt 
det i hans Livshistorie, som han mente, kunde 
tjene til nyttig Oplysning for andre, har i For- 
talen til N y a a r s m o r g e n ærlig bekendt sit 
Nederlag i Nattekampen imod Aandløsheden og 
brugt det stærke Udtryk, at han omsider selv 
»døde hjertelig«. Han tilføjer: »Det sidste 
skulde jeg vel for min egen Æres Skyld helst tie 
-med og lade, som jeg heltemæssig havde trodset 
Døden under alle Skikkelser; men søgte jeg min 
egen Ære, da var jeg en utro Tjener, og fortav 
jeg, i hvilken aaiidelig Dødskulde jeg omsider 
nedsank, da stjal jeg Æren fra ham, der nu har 
gjort mig levende igen«. 

Saa meget lader han os altsaa vide, at han 
selv virkelig regnede det for et Guds Under, der 
øvedes paa ham, da han opvaagnede af Dvalen 
paa ny. Men derimod siger han os intet om, 
hvorledes han søgte Hjælpen hos Gud, thi med 
sine inderste Oplevelser var han ingenlunde aaben- 
mundet. 

Det kan dog efter Kendskab til hans hele 
Kristenliv siges uden Fare for at tage fejl, at det, 

som hjalp ham, da han med Gysen saa' sin egen 
Tilstand, var en inderlig Bøn til Gud, en Bøn 
om Guds Aand, som alene kan overvinde Hjer- 
tets forhærdede Kulde. 

Han har- halvandet Aar senere sagt disse dybe 
Ord ud af sit Hjertes Kundskab: 

»Gud haver givet os sin Søn, før vi bad, før vi 
vidste, hvad os fattedes, men sin Aand, Aanden 
som gør levende, uden hvem vi aldrig levende 
kan tro paa Herren og paakalde hans Navn, 
sin Helligaand kan og vil han kun give 
dem, som beder ham derom«. 

Denne Bøn var det, han bad i sin dybe Af- 
magt, og den maa være iDleven hørt, thi straks 
derefter kom Aanden over ham med underlig 
Kraft og fik det døende Livshaab til at flamme 
op som Dagens første Straale. 

Det var, ifølge Fortalen til Nyaarsmor- 
gen, ved Kirkeaarets Begyndelse, altsaa i Slut- 
ningen af November 1823, at det »gennem- 
lynede« ham, at Natten var forgangen, og 
Dagen kommen nær. 

Ordene findes i det Stykke af Romerbrevet^ 
som oplæses paa Adventssøndag, og det har alt-^ 
saa været under Forberedelse til denne Dags 
Præken, at Grundtvig paa een Gang er bleven 
fyldt med den glædelige Forvisning, at nu var 
endelig Aandens Time kommet. Det var derfor 
intet Under, at hans Tale paa Kirkens, Nytaarsdag 
blev en frydefuld Forkyndelse af det Xy^,, som 

var oprundet for ham, helt igennem baaret af 
den Aandsoplevelse, han havde haft. 

Bedre end noget andet vil denne Præken 
kunne give os Billedet af hans Sjæl i denne liv- 
salige Morgenstemning, og den skal derfor med- 
deles her i sin Helhed*). 

»I Jesu velsignede Navn.« 

»Det er paa Tiden at staa op af Søvne, 
thi Natten er forgangen, og Dagen er 
kommet nær hid.< 

>Hvor trøsteligt det er, mine Venner! at 
turde tilegne sig disse Ord, det veed kun den, 
som biede efter Herren, hvis Sjæl biede og haa- 
bede paa Herrens Ord, mer end de, som venter 
paa Morgenen, venter paa Morgenen (Sahne 130). 
Vi veed, det er saa med Folk i Verden, som 
har, hvad de ønsker: Helbred, lystigt Mod og 
lykkelige Kaar, at de lader det blive Aften og 
blive Morgen uden at agte derpaa; det er kun 
dem, som føler Nattens Gru og Mørkets Forfær- 
delse, som vaager ensom under Smerter eller 
vaagner dog idelig i Skræk efter uroKg Slum og 
ængstelige Drømme, det er kun dem, der veed, 
hvor lifligt det lyder, naar Vægteren raaber: Nu 
skrider Nat hin sorte, og Dagen stunder til; og 
ligedan er det i Aandens Rige. Hvem der er 



*) Den første Præken i anden Del af Søndagsbogen 
er bygget over den oprindelige Tale, men stærkt om- 
arbejdet. 

veltilfreds med det nærværende og frygter ej for 
det tilkommende, ham er det ligegyldigt, om 
Lyset eller Mørket hersker paa Jorden, og hvem 
der vandrer i Fraaseri og Drukkenskab, i Ram- 
merne*) og Uterlighed, i Kiv og Avind, elsker 
nødvendig Mørket mere end Lyset, at hans Ger- 
ning skal ikke straffes. Hvo som derimod vaan- 
der sig i Mørkets Lænker, stræber at bryde dem 
og formaar det ikke, eller som med Lys, glæde- 
ligt Lys i sit Indre ser Mørket skjule Jorderige, 
for dem er intet Budskab saa glædeligt som det. 
Apostelen bringer i Dagens Epistel: Natten er 
forgangen, og Dagen kommet nær, thi naar dette 
Budskab levende tiltaler dem, genlyder ved Aan- 
dens Kraft i Hjertet, da opgaar Haabet som 
Morgenstjernen, da vender Øjet sig mod Østen, 
ser de hvide Skyer over Havet, ser i Aanden alt 
det store Himmellys udgaa som en Brudgom af 
sit Brudehus i al sin Glans, hensvæve straalende 
højt over de dødeliges Hoved, aabenbare Guds 
Herlighed, adsprede Mørket, opvække døde, ud- 
brede Liv og Fryd og Frugtbarhed paa Jorden, 
og medens Øjet med Taknemmeligheds Taarer 
løfter sig til Lysets Fader, spejler Morgenrøden 
sig i Taareduggen, faar Morgenbønnen Vinger 
og stiger op fra Jorden som en Morgensalme. <^ 
»Saa er det. Kristne, saa er det, alle Sand- 



*) Den gamle Bibeloversættelses Ord for Utugt, Rom. 
13. 13. 

heds Venner! saa lifligt er det at høre og tro 
det Evangelium: Natten er forgangen, og Dagen 
kommet nær. Og skulde vi da ikke tro det, al 
den Stund vi veed, at det er Herren, som danner 
Lys og skaber Mørke, den Herre, som selv er 
Lys og ifører sig Lys som sit Klædebon, saa der 
er slet intet Mørke i ham, i eller for eller hos 
ham. Jo, visselig, fra den Julemorgen af, da 
Hyrderne og alle de, som sukkede efter Forløs- 
ning og biede paa Israels Haab, da de forvissedes 
om, at der, som Salmisten synger: var saaetLys 
for den retsindige og Glæde for de oprigtige af 
Hjertet (Salme 97), ja fra den Julemorgen af, da 
Opgangen, Morgenrøden fra det høje besøgte 
Jorden, da Gud i Kristo lod sin Sol opgaa over 
onde og gode, fra den Dag af har ingen, som 
sukker efter Lys, nogen Grund til at tænke, det 
er forgæves, men al Aarsag til at haabe, at 
Herren snart vil gøre hans Mørkhed klar, al Ret 
til at fryde sig i Guds HerHgheds Haab, hver 
Gang han mindes de usvigelige Ord: Natten er 
forgangen, og Dagen kommet nær«. 

lO, skulde da ikke vort Hjerte sødt bevæges, 
vort Aasyn opklares ved det glade Budskab, da 
maatte det være, fordi vi ikke vidste af nogen 
Nat, af noget Mørke og Mørkets Forfærdelse at 
sige. Men sandelig, det veed vi, saa mange som 
ikke elsker Mørket mere end Lyset, thi kun de 
gør, som Profeten siger, Mørke til Lys og Lys 
til Mørke, kun de vil indbilde Guds Børn, det er 

den høje lyse Dag, naar det er Nat for deres 
Øjne, ingen Sol paa Himlen, intet Lys i Graven, 
ingen Glæde i Herren, ingen levende Tro paa 
den Klarhed, han havde hos Faderen, før Ver- 
dens Grundvold blev lagt, intet levende Haab om 
at skue den, at vandre méd ham i de levendes 
Land. Vi derimod, som føler dybt, at kun da, 
naar alt dette er nærværende, kun da er vi op- 
lyste, kun da smiler Dagen os i Møde, den Her- 
rens Dag, som var, før Bjergene blev til, som 
kun begynder for os, men ej for ham, som er et 
Lys af Evighed, skal ej for ham, ej heller for 
hans Tjenere afløses, fordrives af nogen Nat, ja 
vi, som kun ser Lys i Herrens Lys, i de levendes 
Lys, som aldrig slukkes, vi veed det godt, at 
Mørket skjulte Jorderige, skjuler det endnu i 
denne Time, thi føler vi os end udfriede af Mør- 
kets Magt og oversatte i Guds elskeHge Søns 
Rige, o, saa var det dog i det hele med Herrens 
Menighed, som vi læser om Abraham: der Solen 
vilde gaa ned, faldt der en dyb Søvn paa ham, 
og se, der faldt Forfærdelse og stor Mørkhed 
over ham (1. Mos. 16); ja, saa var det tit med 
enhver af os, naar vi skuede ud over Jorden, 
naar vi saa' ind i Fremtiden, at da sortnede det 
for vore Øjne, da lukkede de sig i Forfærdelse 
og Mishaab for i ængstelige Drømme at se end 
mere Gru og Mørkhed.« 

»Ja, kristne Venner! har vi ved Guds Naade 
lært at gøre Skilsmisse mellem Lys og Mørke og 

efter hans Ord kalde Lyset Dag og Mørket Nat, 
da veed vi godt, det var ved Midnatstide, Lyset 
neddalede til os, omskinnede os som Hyrderne 
ved Bethlehem og bragte os det underfulde Engle- 
budskab, at der dog ogsaa for Støvet i os var 
Himmelglæde, at dog ogsaa for os var en Frelser 
født, den Herre Kristus i Davids Stad, da veed vi 
godt, at det klareste Lys, vi saa' oprinde over 
den formørkede Jord, i den mørke Fremtid, var 
kun som lyse Drømme, kun som Jakobs Drøm, 
da han, ensom, landflygtig og husvild, laa paa 
den vilde Mark og havde kun en Sten at hælde 
sit Hoved til. Ja, det var vore lyseste Øjeblikke, 
naar vi da drømte, som han, at vi laa i Sandhed 
under aaben Himmel, at der var en Stige oprejst 
paa Jorden, og det øverste deraf naaede til 
Himmelen, og Guds Engle steg op og ned der- 
paa, og Herren selv stod ovenpaa den og sagde: 
Jeg er Herren, din Fader Abrahams Gud og 
Isaks Gud! Det Land, som du ligger paa, det vil 
jeg give dig og din Slægt. Da stod ogsaa vi 
tidlig op om Morgenen og oprejste den Sten, vi 
havde lagt vort Hoved paa, til et Kendemærke 
og øste Olie paa den, salvende den med milde 
Taarer, sigende: denne Sten skal være et Guds 
Hus. Thi vi følte godt, den Drøm var ej for- 
fængelig som andre Drømme, den Sten var ej 
som andre Stene, det var Hovedhjørnestenen i 
Guds Hus paa Jorden, ja det var vor Bibel. 
Men skønt det var en himmelsk Drøm, af dem. 

der kommer kun, naar Herrens Engle omsvæver 
os og ligesom hviler sig paa vore Øjenlaage, saa 
var det dog kun Drøm, og naar vi kun drømmer 
om Lys, da er det Nat i Kirken, og tænkte \i 
andet, da lærte vi det snart, naar vi gik hen at 
vogte Labans Hjord, da lærte vi det med Smerte, 
naar Lyset, Herren tændte i os, udskinnede, thi 
da var det for det meste, som skrevet staar: 
Lyset udskinnede i Mørket, og Mørket, begreb, 
annammede det ikke.« 

»Men det er ikke altid saa? Læser vi ikke, 
at saaledes stod Herrens Menighed fra Begyn- 
delsen og skinnede som et Lys i Mørket, i en 
Verden, som elsker Mørket mere end Lyset; saa 
skal den staa til Verdens Ende, til Evighedens 
Dag oprinder over det ny Jerusalem, hvor der er 
ingen Nat. — Ja, Kristne, det kunde vel synes at 
være saa, men er dog ikke. Kristi Menighed skal 
paa Jorden være som et Lys i Mørket; men netop 
derfor maa der i Menigheden selv ej være mørkt; 
den skal være som et Gosen i Ægypti Land, hvor 
Solen skinner, mens Ægypterne kun føler Mørket; 
og det er netop Sorgen, at saa haver det i den 
sidste Tid ej været. Der har kun været Stjerne- 
skimt og højt som Maaneskin i Kirken. Solen er 
nedgangen, og opgaaet er den ej endnu; men det 
er vor Trøst, vort glade Haab, at den skal snart 
oprinde, som Aanden siger: Natten er forgangen, 
og Dagen kommet nær.« 

»Men hvad er da Kendemærkerne paa Dagens 

Komme? Hvad er det uden Lys, Lys i Lys, hvor 
Kristne mødes, Lys med Liv og Fred og Glæde, 
naar de taler sammen om Guds Rige, Lys med 
Kraft og Ydmyghed og Kærlighed, naar de for- 
svarer Guds Ord og Herrens Ære, Lys i en ly- 
sende Vandel, i Flittighed til gode Gerninger^ som 
den man finder hos hans Ejendomsfolk, som 
gik omkring og gjorde vel og ærede med hver 
sin Gerning den himmelske Fader, som er god, 
og hvis Miskundhed varer evindelig.« 

>Men hvordan kommer denne Dag paa Jorden? 
Som den altid er kommet, naar Verden forsvor 
dens Mulighed, og Guds Børn fristedes til at op- 
give Haabet. Fra Herren kommer den paa under- 
fulde Maader, saa Verden ej skal sige: ja, det 
vidste vi; saa vi skal ikke sige: se, det gjorde 
vi,»men ydmygelig, taknemmelig bekende: det er 
Herrens Haand, hvis Raad er uransagelige, og 
hvis Veje er usporiige, saa Herrens Menighed 
skal altid, naar Morgenen frembryder, synge med 
Salmisten: se, denne er Dagen, som Herren gjorde; 
lader os frydes og glædes i den; det er sket af 
Herren, og det er underligt for vore Øjne!« 

»Ja, kære Venner! saaledes skal den komme, 
den Herrens Dag, som den kom først, som den 
skal komme sidst, saa skal den altid komme som 
en Tyv om Natten, som Lynet, der skinner fra 
Østen til Vesten, ventet, haabet, forudset af de 
sukkende i Israel, men som den kommer, ej for- 
modet, saa den kommer, naar og som den ventes 

mindst. — Det har vi da omsider lært, vi Guds 
Ords Tjenere, som længtes efter Herrens Dag og 
arbejdede paa, at den skulde komme, det har vi 
da omsider lært, idet vi saa', at dens Komme 
blev mindre rimelig for vore Øjne, jo længer vi 
arbejdede; da lærte vi omsider at forstaa, hvad 
vi vel altid troede og sagde, men fattede dog 
ikke ret, at Oplysning er den Helligaands 
Gerning, hans alene, ej noget vi, som paa hans 
Vegne, med hans Ord maa tænke at kunne frem- 
bringe, men som han selv frembringer, naar og 
som han vil. Til ham skal vi henvise Menig- 
heden, som til vor Herres Jesu Kristi Statholder 
paa Jorden ; ham skal vi bede føre frem for Lyset, 
hvad der er skjult i Mørket; ham skal vi bede 
skabe Lys og Dag, alt som han vil! Da toner 
det fra Himlen, før vi tænker det: Natten er for- 
gangen, og Dagen kommet nær; og maaske, naar 
vi vender os mod Østen, den kommer fra Vesten, 
i os og om os, saa vi staar i Morgenrøden, mens 
vi endnu venter paa, at det skal dages.« 

>Ja, saaledes kommer Herrens Dag, som 
Skriften siger: Herren skal gøre din Mørkhed klar, 
og ingen kan kalde Jesum Herre uden ved den 
Helligaand. Saaledes kommer Dagen, det kan vi 
ogsaa deraf slutte, at Natten kom, da man holdt 
op at bede om den Helligaands Oplysning, da 
man stolede paa, at man havde hans Ord, og 
indbildte sig, det kunde lyse i Menneskehaand, 
lyse uden ham, som er dets levende Lys.« 

Denne aandelige Froprædiken, hvori Morgen- 
skæret fra Korvindverne ligesom blander sit Lys 
med Alterstagernes, er et levende Vidnesbyrd om 
den frydefulde Forvisning, Grundtvig pludselig 
havde vundet, om Dagens Komme. Han havde 
intet ydre Tegn af bygge paa; overalt rugede 
Mørket endnu over Landet; men i hans egen 
Sjæl var det blevet Morgen. Og dette Under, 
som var gjort af Guds Aand, gav ham et sejerrigt 
Haab; som han straks dristig forkyndte, og som 
visselig heller ikke blev beskæmmet. Det viste 
sig snart, at han ikke tog fejl, naar han udraabte, 
at Natten var forgangen, og Dagen kommet nær. 
Dagens første Straale havde skinnet for hans indre 
Øje, og her sandes det, at en dybt bevæget Sjæl 
kan profetere, fordi" de aandelige Gennembrud 
altid begynder i et enkelt Hjerte, inden de breder 
sig ud til det store Samfund. 

Ikke for Grundtvig alene, men for hele det 
Folk, han tilhørte og elskede, var dette aandelige 
Under en stor Guds Gave, thi igennem ham ud- 
straalede Lyset snart til mange Sjæle, ved ham 
oprandt Aandens Time i den danske Kirke. 

Men dette skete først nu, fordi han omsider 
havde lært at give Gud hele Æren, idet han er- 
kendte, at al Oplysning er den Helligaands 
Gerning, hans alene! 

Ligesom han ved sin Opvækkelse i 1811 havde 
lært, at den enkelte Kristnes Liv helt og alene 
er Aandens Værk, saaledes forstod han nu, at 

det er den samme Aand, som ene raader for Liv 
og Lys i Herrens Menighed. 

Derfor blev det nye Kirkeaar fuldt af Højtider 
for ham og hans Menighed. Hans Vidnesbyrd 
fik ny Varme og Klarhed, og han følte, at han 
kunde vidne som aldrig før om Aandens store 
Gerninger i Guds Folk. 

I en Præken fra Sommeren 1824 kalder han 
sine Tilhørere til Vidne paa den Forandring, der 
er sket med ham, idet han udbryder: 

»Skønt jeg maa vide, at her i Støvet er intet 
bestandigt uden Guds Ord og Guds Naade, saa 
hvad i Dag staar, kan i Morgen falde, det Hjerte, 
som i Dag er frimodigt og glad, kan i Morgen 
være mismodigt og bekymret, saa dog hverken 
kan eller vil jeg dølge for eder, at jeg i Dag med 
ret levende Haab, med ret inderiig Glæde gør 
Embedets Gerning, og at jeg aldrig før, hvor 
inderlig jeg end ønskede det, hvor fast jeg end 
byggede paa Herrens Forjættelse, aldrig før saa 
levende turde tilegne mig de trøstefulde, dyrebare 
Ord: frygt ikke, fra nu af skal du fange Menne- 
sker!*) — Dog det behøves næppe, at jeg siger 
det, thi enten maatte jeg storlig bedrage mig selv, 
eller I har hørt det paa mig, følt det med mig, 
at det i den sidste Tid er blevet bedre med mig, 
gladere i mig, lysere for mig, at jeg tryggere 
turde overlade mig til Herrens Førelser og til det 

glade Haab, at mfn Gerning i Herren er ingen- 
lunde forfængelig, at Saliggørelsen er langt nær- 
mere, end jeg før troede, at Natten er forgangen, 
og Dagen kommet nær, ja, at den er alt oprundet, 
saa det rette Lys skinner nu, de levendes Lys, ja, 
det Lys, der ej blot skinner, men straaler, skinner 
ej blot for Øjet, men gennemstraaler Hjertet, op- 
lyser ikke blot, men opliver og opvarmer, er ikke 
mer som Vintersolen, der kun et Øjeblik i Mid- 
dagsstunden mildner og kvæger, men som Vaar- 
solen, for hvis Straaler selv Isbjerge smelter, og 
Jorden opvarmes og pplives til at give sin Grøde 
og bære sin Frugt! Ja, mine Venner! saa er det 
for mit Hjerte nu, saa jeg dømmer ikke efter 
det, mit Øje ser, og Øret hører, ej efter det 
Mørke, der synes endnu at skjule Jorderige, ikke 
efter den Ligegyldighedens Vinterkulde, der end 
synes at herske, hvor man vender Øjet, men 
efter det Lys, jeg ser i Herrens Lys, efter den 
Vederkvægelse og Liflighed, jeg føler i Naade- 
solens Glans, som stærke Straaler, hvorved Isen 
smelter i mig selv, og Jorden oplives til igen at 
bære levende Urter og sommerlig Frugt.« 

Hans eneste visse Tegn var altsaa endnu de 
indre Erfaringer. Men disse var til Gengæld fulde 
af Liv og gav sig snart nye Udslag for Verdens 
Øjne. 

Han havde mærket, hvorledes Isen smeltede 
i ham, da han var tyet til Livskilden i Hjertets 
dybeste Grund. Det varme Væld havde sendt 

sine Strømme ud over hans Sjæl og havde faaet 
Bugt med al den Kulde, der fra Verden var 
trængt ind i hans Væsen. Som Dagene gik, 
mærkede han, at alle hans Evner levede op 
under Virkningen af denne Livsstrøm, alle frosne 
Bække fik atter frit Løb, og som en vældig Vaar- 
bølge steg den digtende Trang op i ham. Hans 
Ord fik Vinger, hans Præken blev poetisk, tilsidst 
fordrede den begejstrede Livsfylde et selvstændigt 
Udtryk, og Grundtvig blev atter Digter. 

IV. 
Nyaarsmorgen. 



Jtilandt de mange Aarsager til, at det er 
umuligt at forstaa en Mand som Grundtvig, naar 
man ikke kærlig fordyber sig i hans Liv og 
Skrift, er ogsaa den, at han aabenbart har haft 
en dobbelt Natur, der maaske havde sin Grund 
i en forskellig Arv fra hans Fader og Moder. 

Han har som bekendt selv udtrykt dette ved 
at kalde sig »Hælvten Skjald og Hælvten 
Bogorm«. 

Eftersom den ene eller anden Side i hans 
Natur fik Overvægten, faldt hans Liv i forskellige 
Afsnit, der udvortes danner store Modsætninger. 

I det hele kan man sige, at hans Barndom 
var poetisk, hans første Ungdom prosaisk. Hans 
modne Ungdom var stærkt poetisk. Men efter 
det kristeUge Gennembrud og de følgende Aars 
stormfulde Vækkergerning falder der atter et 
Tidsrum af hans Manddomstid, der nærmest maa 
kaldes prosaisk. 

I disse »tørre« Aaringer fra 1815 til 1823 
skriver han selv i Dannevirke II S. 137: »Min 
Natur er saa langt fra alt Fantasteri, at den 
snarere er altfor prosaisk og tam, og uden iøvrigt 
paa nogen Maade at sammenligne mig med Hol- 
berg, tør jeg tillægge mig samme naturlige Smag 
for Poesi, Sværmeri og alt sligt som han, hvorfor 
han ogsaa til mit 23de Aar var mit Mønster paa 
en virkelig Poet og en fuldkommen Skribent.« 

Selv med skyldigt Hensyn til »Paaskeliljen« 
og andre smukke Digte fra dette Tidsrum kan 
man godt sige, at det længe saa' ud til, at Grundt- 
vigs digteriske Aare var udtømt, eller rettere, at 
hans poetiske Kraft havde bundet sig saa stærkt 
til hans historiske Sysler, at den ikke havde Trang 
til at hæve sig til fri Flugt i særUge Digterværker. 
Han mente heller ikke selv, at han egentlig var 
Digter. 

Saaledes skriver han endnu i Foraaret 1824 
i et Brev fra »Kristianshavn« til »Nørrejyl- 
land«: »Egentlig hvad jeg tror, man bør kalde 
Digter, har jeg næppe nogensinde været, og et 
poetisk Element findes der enten i ingen af mine 
Skrifter eller i dem alle.« 

Om end dette har sin Rigtighed for hele hans 
Liv, naar man bortser fra hans Ungdoms Skaber- 
tid 1808—1810, saa gælder det dog i særegen 
Grad fox de Aar, der sidst var hengaaede. Og 
den Taalsomhed, hvormed hans Tanker og Pen 
gik deres Pasgang gennem de store Afhandlinger 

i »Dannevirke«, viser tydeligt, at hans poetiske 
Natur var stærkt neddæmpet. Ja der gives endog, 
især blandt hans utrykte Arbejder, adskillige 
Skrifter, hvori den synes aldeles at have svigtet 
ham, saa at den Draabe tysk filosofisk Blod, han 
havde i sin Lillefinger, tit alene styrede Haanden, 
naar han skrev disse Afhandlinger. Men saadanne 
prosaiske Forsøg har han gerne selv senere anset 
for mislykkede og ladet ligge i Pulten, naar han 
atter fik frugtbare Tider. 

Skjaldenaturen vaagnede dog altid hos ham 
paa ny og svigtede ham aldrig i hans bevægede 
Øjeblikke. Den digtende Trang var altid Tegn 
paa, at hans indre Liv vaagnede med fornyet 
Styrke og bragte Hjertets Kilder til at strømme 
kraftigere end sædvanligt. 

Derfor kan hans Livs Omskiftelser lignes ved 
Nilflodens Tider. Naar Strømmen randt mat, ud- 
tørredes Flodens Opland til Støv, men naar Sneen 
paa de høje Bjerge smeltede, steg den atter pludse- 
lig og gav Landet dets overdaadige Grøde. 

Man kan dog ikke forklare disse »Oversvøm- 
melser« paa rent »naturlig« Maade, thi det var 
altid Regnen fra det høje, som fik Vældet til at 
stige hos ham paa ny. Han havde een Gang for 
alle viet hele sit Liv til Herrens Tjeneste, og var 
der nogen Evne hos ham, som Herrens Aand for 
Alvor raadede over, saa var det hans Digtergave. 
Hans Sjæls Strenge fik altid deres Klang af 
Aandens Vingeslag, og naar han savnede Himmel- 

duens Besøg, nøjedes han ærligt med at tale og 
tænke paa sin medfødte sunde, lidt drøje og 
snaksomme Maade i dagligdags Prosa. 

Det var derfor ingen falsk Indbildning, naar 
han regnede sig for Aandens Redskab, hver Gang 
han følte sig poetisk begejstret. Der var virkelig 
noget inspireret, noget profetisk ved hans Skjalde- 
syner, fordi de altid fremgik af en indre aande- 
lig Oplivelse. — Hvem der ikke vil tro dette, 
maa anse Grundtvig for en sært forvildet Mand 
og kan aldrig fatte hans sande Storhed. 

I Juni Maaned 1824 brød Skjaldenaturen atter 
frem hos ham i sin største Vælde, og man tør 
sige, at han aldrig før eller senere har følt sig 
saa mægtig opløftet, saa fuldstændig henrevet og 
saa sjæleglad under Aandens Herredømme. Det 
var den aandelige Genfødelse i Adventstiden, der 
først havde oplivet hans kirkelige Haab, som nu 
ogsaa fik det folkelige Haab til at vaagne i en 
frydefuld Morgensang. 

»Uden dette Haab« — skriver han i For- 
talen til sit store Digt — >kunde jeg umulig 
følt, hvad Rimet stræber at udtrykke, og hvad 
jeg dog er mig bevidst at have følt, saa levende, 
at jeg alle mine Dage, og visselig, jeg tror, evin- 
delig, maa rjegne de Timer, i hvilke det store, 
genfødte Haab om Norden oprandt i mit Hjerte, 
for de glædeligste, jeg har nydt paa Jorden.* — 

»Jeg var selv blevet levende igen og opfyldtes 
af et levende Haab om at se det samme Guds 

Under paa mange Tusende i Norden. Som Præst 
havde jeg følt det lige siden Kirkeaarets Begyn- 
delse, da det gennemlynede mig, at Natten 
var forgangen, og Dagen kommet nær; 
men som Skribent følte jeg det først, da jeg 
greb Rimstaven, der nu længe havde hvilet hos 
mig, mellem alle de andre Oldsager, jeg syntes 
at skulle tage med mig i Graven; da følte jeg 
først, liflig gennemglødet, at for mig var op- 
rundet en velsignet Nyaarsmorgen i Skær- 
sommer, hvis Straaler jeg, nu saa længe vant 
til Gravens Nat og Kulde, en Stund havde stræbt 
at fordunkle med Praasen i mig selv o: med 
matte, lunkne Betragtninger og tusende lige saa 
unyttige Betænkeligheder.« 

I første Udkast til det Brev til Vennen Bemh. 
Ingemann, som han lod følge med et Eksemplar 
af »Nyaarsmorgen« den 3. September 1824, 
skriver han, at dette Digt er »udstrømmet 
saaledes af Hjertets Fylde, som intet af 
hans forrige Skrift«, og at »det har været 
ham en Højtid at føle og at skrive det.« 

Det er da med Rette, at Sønnen Svend 
Grundtvig i de »Poetiske Skrifter« kalder det 
hans Hjertekvad. Det var hans genoplivede 
Hjertes aandelige Sjungekor. 

Man har sagt, at »Nyaarsmorgen« er et altfor 
dunkelt Digt, og det rummer unægtelig nogle af 
de Gaader, som altid hører til Aandens Billedtale, 
og som aldrig kan gøres fuldt fattehge for den 

tørre Forstand. Grundtvig har vel tænkt paa 
dette Kvad, da han nogle Maaneder senere skrev 
til Henrik Steffens om »de sære Formodningsord, 
der stundom opstiger af mit dybt bevægede, 
ligesom sjungende Hjerte«, og han har i For- 
talen til et af sine senere Hoveddigte, Kristen- 
hedens Syvstjerne, udtrykkelig advaret mod 
»den falske ForestilUng, at man for at have Gavn 
og Glæde af et Skjaldekvad maa kunne gøre sig 
Rede for alle Enkeltheder, skønt det er mere, 
end Skjalden selv kan, og mere. end han en 
Gang ønsker i Ytringens Øjebhkke, da han har 
den største Glæde af Synet.« Halvt spøgende 
skrev han 25 Aar senere i »Danskeren« om 
»Nyaarsmorgen«, at han selv endnu kun halvvejs 
forstod disse »i en vis Maade meget rimelige, 
men i alle andre Henseender meget urimelige 
»Strøtanker«.« Men skønt her findes adskillige 
Gaadesprog, der hverken kan eller skal udlægges 
bogstavehg, saa er det dog en stor Overdrivelse 
at kalde *Nyaarsmorgen« for en mørk Tale. 
Naar man ret fordyber sig i Grundtvigs Livsfø- 
relse, kan man dér finde Nøglen til alle Digtets 
Hovedtanker, thi Indholdet knytter sig helt igen- 
nem nøje til de store Træk i hans tidligere Liv 
og følger dem i god historisk Orden. Vi har alt- 
saa her en poetisk Selvbiografi, der kaster et 
aandfuldt Lys paa hele Grundtvigs Li vsud vikling*). 

*) To dygtige Mænd har hidtil forsøgt sig med ea Ud- 
lægning af »Nyaarsmorgen*: I. H. Monrad, i Stu- 

I. 



>Nyaarsmorgen« begynder storslaaet og hjerte- 
lig med et Guds Fred til Brødre og Frænder i 
Nord. Men det er ikke et Guds Fred i Kvælden. 
Nej, det følges af et frejdigt God Morgen, idet 
Digteren forkynder, at hans Sorg nu er forvun- 
den, da han har set de visse Tegn paa, at Solen 
vil sejre over Mulmet. Han har jo selv efter den 
tunge Nattevaagen staaet paa Klinten under Bøge- 
skovens Tag og set Morgenrødens Glans over 
Østerhavet. Han har set Bølgerne gløde af Skæret 
og de første Solstraaler spille paa Skoven og 



dier over Grundtvigske Digte 1896, og A. D. 
Jørgensen, i nogle Stykker i Højskolebladet for 
1896, optrykte i hans Historiske Afhandlingers 
3. Bind. Begge disse Forsøg er udmærket smukt 
formede og giver gode Bidrag til Emnets Belysning; 
men intet af dem kan dog kaldes fuldt tilfredsstil- 
lende. A. D. Jørgensen, der skriver saa ypperligt 
om alt det i Kvadet, der vedkommer Modersmaalet, 
mangler Blik for den kristelige Livsudvikling, der 
dog helt igennem er den bærende Grundtanke, og 
griber afgjort fejl af den historiske Traad, naar han 
gør 6. og 7. Sang til en mat Gentagelse af de fore- 
gaaende. Monrad har et klarere Syn paa Hoved- 
sagen, men ytrer sig i lidt for almindelige Vendinger 
om flere vigtige Punkter i Fremstillingen. Der er 
ingen Tvivl om, at en mere grundig Forklaring lader 
sig give og derfor snart bør gives offentlig; men 
Læseren maa i det følgende ikke vente en saadan 
udførlig Kommentar af det omfangsrige Digt. Denne 
maa være forbeholdt et særligt Skrift. 

kaste deres gyldne Stænk paa dens Kroner i 
skiftende Glimt, som Guldterninger paa Bladtavle- 
bord. Han har følt Sangen stige fra sit Bryst 
som Fuglens Morgenhilsen til Solen, og han er 
blevet inderlig vis paa, at nu vil Dagen komme. 
Hvad den skal bringe, det kan man kun 
gætte, men noget varsler dog Fuglens Sang, 

Og altid en Gerning 

Det spaar, naar Gruldterning 

Der kastes paa Bladtavlebord. 

Hans Kæmpesjæl fryder sig ved Udsigten til, 
at hans Folk nu omsider skaJ vaagne og røre 
sig til kraftig Daad efter den lange, uvirksomme 
Dvale. Derfor lovpriser han Aandens Sol og føler 
sig kaldet til at udsynge for sit Folk, hvad hans 
Morgendrømme har lært ham om det svundne 
og om det, som er i Vente. 



Derefter følger det store Tilbageblik, H— 
VII, som er Digtets Hovedindhold. 

Det hører med til enhver aandelig Vækkelse, 
at Fortidens Minder lever op for Bevidstheden. 
Naar Sindet er verdslig stemt, og Hjertelivet mat, 
vender man hele sin Hu til det nærværende og 
gaar op i Øjeblikkets Arbejde, Nydelse eller Be- 
kymring. Fortid og Fremtid er kun Skyggemure 
om den snævre Tilværelse. De smaa syge Min- 
delser om gamle Synder dulmes med den gængse 
Trøst, at disse Brud nu er glemte og begravede 

med den svundne Tid. De smaa ængstelige Blik 
ind i Fremtiden bliver aldrig til noget levende 
Haab, fordi man med god Grund ikke tør fæste 
Lid til, at en saadan Døgntilværelse er bestemt 
til varig Lykke. 

Men naar Hjertet vaagner, bliver straks alle 
Minder levende. Da lærer man at takke for, at 
selv de gamle Synder dukker op igen, som om 
de var gjorte igaar, thi det vidner om, at intet 
af det, som hører til vort sande Liv, skal forgaa 
i Glemsel, at Bruddene skal for Dagen, fordi der 
endnu er Tid til at faa dem lægte. Og med denne 
levende Følelse af det svundnes Genoplivelse styr- 
kes ogsaa Haabet til Fremtiden; thi den giver 
Tro paa Livets evige Bestemmelse og levende 
Sammenhæng. 

Uden dybe Minder intet levende Haab. Kun 
den, som føler sin Fortid under Evighedens An- 
svar og Lægedom, kan i Alvor nære det Haab, 
at Fremtiden vil bringe det troende Hjerte den 
evige Salighed. 

Saaledes udvider vort Liv sig gennem Minde 
og Haab, naar vort Hjerte opvækkes af Søvne. 
Og saaledes levede Grundtvigs dybe Erindringer 
op i Aandens Time og lod ham skue tilbage over 
hans svundne Liv med Blik for Velsignelsen i 
Guds Førelser. Deri var det, hans genfødte Haab 
slog sine dybe Rødder. 

Han øjnede gennem det hele den Kærligheds- 
strøm, som een Gang havde frelst ham fra Dø- 

dens Forstenelse, og som nylig igen var frem- 
vældet saa vidunderlig, da han atter var ved at 
bukke under for Verdslighedens snigende Døds- 
kulde. 

II. 

I Aanden skuer han tilbage til sin Ungdoms 
sære storslaaede Drømmeliv, da han frelstes fra 
Elskovskviden ved Besøg af den gamle Odin, som 
rakte ham et Bæger af den nordiske Skjaldemjød 
og førte ham ind i Gravhøjens Kæmpehal, hvor 
han lærte at synge som Oldtidens Skjalde. — 
Det var en Kæmpefærd i Drømme med store og 
sande Syner om Livets Kaar. Men den stærke 
Mjød berusede ham, saa han i Vildelse troede, 
han selv var en Kæmpe, der ved egen Kraft 
kunde svinge Aandens Sværd under Korsbanneret 
og gøre et sejerrigt Korstog mod Kristendommens 
Fjender. 

III. 

Da vaagnede han med Forfærdelse i den 
tunge Sjælekamp (1810), og hvad han mindes 
derom, det er ingen Drøm, thi da han under 
Samvittighedskvalen lærte at ty til Herrens Naade 
og søgte Livet i hans Ord og ved hans Alter, da 
udsprang det Væld i hans Hjerte, der altid siden 
holdt ham levende. 

Da erfarede han: 

At Nadverens Naade 
I Vin Og i Brød 
Paa underfuld Maade 
Kan frelse fra Død. 

Og han vidner, at 

— i mig end findes 

Den levende Strøm, 

Som læsker og kvæger 

Med Væde fuld sød, 

Som dybt mig bevæger 

I Lyst og i Nød; 

Ja, Kærligheds-Strømmen, 

Som klarede Drømmen, 

Tilbeder, lovsynger min Sjæl. 

Nu følte han Aandens Kald til at føre Ordets 
Sværd imod Tidens Vantro og stillede sig som 
viet Præst midt paa Babylons Gade. Netop da 
det syntes, at Luthers Aand helt skulde forlade 
de Lande, hvori den havde virket, traadte den 
unge Kæmpe frem ved sin Lærefaders Grav, 
greb Sværdet, som hvilede paa Kisten, og ud- 
æskede dristigt alle Fjender til Kamp om Arven: 
Gudsordet, Harpen og Børnebogen, der tilligemed 
Herrens Bord havde været i Menighedens Eje 
siden Luthers Dage og ikke skulde forsvinde i 
den opkastede Grav. 

Saa, ivrig med Tunge 
Og dristig med Pen, 
Jeg Sværdet lod sjunge 
Om Bibelens Ven; 

Jeg Ordet lod virke 

Paa gammeldags Vis 

I Skole og Kirke 

til Fædrenes Pris, 

Jeg Ordet lod dømme 

Og Aaaden berømme, 

Som Ordet gav levende Kraft. 

Snart lød hans Tale som Lovens Torden, 
naar han efter Bibelen dømte sin Tid eller i 
Krøniken holdt Rettergang over de henfarne og 
samtidige Slægter. Snart tonede den med pro- 
fetisk Klang, naar han ved Skriftens Lys forsøgte 
at spaa om det Naadeaar, som endnu var i 
Vente for Nordens Folk, og tog Varsler af Grav- 
lysene i Roskilde Kirke. 

IV. 

Den følgende Sang handler om, hvorledes 
Grundtvig følte sig tvunget til at standse sin 
præstelige Virksomhed*). 

En Due fra Lyshavets Egn, det er: en aandelig 
Indskydelse, sagde ham, at han maatte holde 
inde med sine Varsler. Gud vil selv raade for, 
naar det igen skal blive Tid at vidne. Nu skulde 
Grundtvig vende sig til det stille Arbejde for 
Folkets Oplysning. Hans Ord derom maatte vel 

*) Dette er overset af Monrad og A. D. Jørgensen, der 
kun i 4de Sang finder Udtryk for indre Tusmørke- 
kampe. Å. D. Jørgensen gør endog Indholdet til en 
Gentagelse af det i 3dje Sang. 

finde et godt Sted, da han altid havde udtalt sit 
store og kærlige Haab for Folkets Sag og som 
den utro Husfoged givet sine Landsmænd Trøst 
ved de Forjættelser, han havde hentet fra de 
hellige Skrifter og fra Kirkens Historie. For 
Resten kunde han være rolig, Gud skulde nok 
holde, hvad hans Ord klarlig har lovet, og hvad 
hans Tjener har gættet af de dunkle Udsagn, 
det maa han overlade til Tiden at stadfæste eller 
underkende. 

Det tykkes dog Grundtvig altfor haardt, at han 
skal være bundet til Tavshed, at han ikke maa 
faa Lov at røre sin Tunge i Herrens Hus, da 
det er hans eneste Attraa at vidne i Hellig- 
dommen, selv om han ogsaa derved vil frem- 
kalde Verdens flammende Vrede. 

I dejlige Ord skildrer han sin Lyst og Længsel 
efter at blive Præst. 

Han veed det, som skuer, 

Hvad Hjertet attraar: 

At bedre mig huer 

Een Dag i hans Gaard, 

— Om end i Nat-Røde, 

Som Fjenden har tændt, 

Min Hytte maa gløde, 

Naar Værket er endt, — 

End tusende Døgne, 

Omtaagede, søgne, 

Kun skønne paa Skyggernes Maal. 

Han veed det, som kender 
Min inderste Lyst: 

At hvad sig end vender 

Og krymper i Bryst, 

Paa Tærskelen tager 

Jeg heller min Plads, 

End højt jeg fremrager 

I Verdens Palads; 

Før lavest paa Skamle 

I Løn hos de gamle, 

End højt i de selvkloges Lag! 

Han ved sine Sale 

Vist Rede og Ly 

Til Spurv og til Svale 

Vil skænke paa ny; 

Han ej vil udjage 

Den ringeste Fugl, 

Som under hans Tage 

Kun søger et Skjul 

For der at udlægge, 

For der at opklække 

Et Kuld til hans Herligheds Pris. 

Vi hører her en Genklang af de inderlige 
Bønner, hvormed han i Aarene 1813 — 14 søgte at 
faa Gud til at bane ham Vej til en Præstegerning i 
Danmarks Hovedstad. Skulde han miste det Haab, 
skulde han miste Husly i Herrens Tempel, da 
syntes han, han hellere maatte ligge under Mulde. 
Thi hvem vilde kunne udholde at tie, at vente 
og vaage i Vinternattens Valmuetaage og kling- 
rende Frost. 

Duen svarer ham, at naar han endelig vil, saa 
kan han faa Lov at fortsætte med sin Tale i 
Guds Hus; 

Men han som paa Gaader 

Forstaar sig, dig raader: 

Gak ud og ti stille for Gud! 

Og dette Raad følger han, efter at Duen har givet 
ham en Fer af sin Vinge, d. e. en Pen til at ned- 
skrive de Syner og Sange, som Aanden vil unde 
ham til Trøst i den tunge Ventetid. 

V. 

Saa maatte han da prøve den ensomme Færd 
i den kolde Nat. Med drømmende Blik vandrede 
han mellem de gamle Minders mossede Stene. I 
Fædrelandet rullede Vinternatten sit Mørke ud 
over de sorte Skove. Men oppe i Norge skinnede 
Maanens Glans paa de høje Fjælde. Derop havde 
han Lyst til at rejse, thi han troede, at Dagen 
først gryede der. — Da mødte han sin gamle 
Vejviser, Odin-Nornegæst, der i hans Ungdom 
havde budt ham det fulde Bæger af Skjaldemjøden, 
og han fulgte ham atter. Det vil i tørt Pro'sa 
sige, at Grundtvig paatog sig for det norske 
Selskab at oversætte Snorres Kongesaga. Paa 
Slejpner red han til Mikaelskirken ved Nordsjø i 
Telemarken og begyndte at søge i Muldet over 
Kirkehulen efter de gamle norske Kongers Støv. 
Som i Drømme saa' han Olaver og Haralder 
samlede i den Skyggehal, som Snorre Sturlesøn 
havde rejst til deres Minde. Men da Arneflammen 
i Danmarks Dødsfare 1814 blussede op, da saa' 

han grandt, at Kæmpeaanden nu ikke længer 
levede hos de norske Brødre. Og da vendte han 
sin Hu til Danmark. — Han saa' ved Amen en 
Kvinde med dødblege Kinder men med friske 
Kærminder i Barmen, og han kendte hende. 

Paa Smilet hint bløde, 

Det taareblændt søde, 

Vor Moder jeg kendte igen. 

Med hende fulgte han ad de gamle Stier, der 
ledede dem under Jorden forbi de lange Konge- 
rækker og stormende Krigstider til Middelalderens 
Blomstervang. Han frydes ret ved dens Kær- 
minder. Men Moderen sukker. Thi hvad hjælper 
de gamle Dages Ihukommelse, naar Kærminde- 
vangen kun er en Skygge af Fortids Liv og 
ikke længer lever i Slægtens Hjerter. Hun peger 
paa det Isbjerg af kold og vantro Ligegyldighed, 
der skiller den nærværende Tid fra den rige Arv, 
og hun giver ham et Tegn paa, hvorledes det 
lader sig smelte, idet hun sagte rører sin Tunge, 
som en Guldhammer, der for et Øjeblik bringer 
Ismuren til at staa i brandgule Flammer. Denne 
Hammer havde rørt sig i Takt med Hjertet i den 
korte Stund, da Grundtvig i Fædrelandets yderste 
Nød havde talt til dets unge Sønner paa Køben- 
havns Højskole*). Men snart efter følte han sig 
ene blandt de døde med sin levende Røst. — 
Dog, Danmarks Hjerte vilde ikke give tabt. Den 

gamle vred Hovedet af en Hane og kastede det 
over Volden, som hun ikke kunde gennemtrænge, 
og da hørte han et Hanegal, højrøstet som Luren, 
paa den anden Side af Isfjældet. Dette lærte ham, 
at kun gennem en aandelig Opvækkelse kan 
Vaaren sejre over Vinteren, saa at Marken atter 
kommer til at blaane af bølgende Kærminder, og 
hans Bjarkemaal i »Dannevirke« giver Genlyd af 
det nye Haab. 

VI. 

Men eet er at gøre et kort Besøg i de gamle 
Minders Egn, at glædes over Duften af de gamle 
danske Sprogblomster i Viser, Rimkrønike og Ord- 
sprog og at drømme sødt om Folkelivets Gen- 
opvaagnen ved Aandens Hanegal. Et andet er at 
paatage sig det tunge aarelange Slid med at 
bringe Danmarks gamle latinske Krønike for Dagen 
igen ved en Oversættelse paa folkeligt Dansk, 
thi dertil hører den Selvopofrelse at lade sig inde- 
mure i Graven blandt de døde. 

Jeg vandred i Aanden 

Med Fædrene vel; 

Men til dem ved Haanden 

At hente fra Hel, 

Fra Glemselens Mørke, 

Dertil vilde Styrke, 

Dertil maatte Kærlighedsmod I 

Men han følte, at denne Kæriighedsgerning nu 
var hans Kald, thi de Sange, hvormed han i 

»Dannevirke« søgte at trøste sig selv og de faa, 
der som han med Bekymring ventede paa en 
folkelig Genfødelse, var ligesom de andre Skjaldes 
tilsyneladende kun sungne for døve Øren. Han 
maatte ogsaa føle, at 

— Sange om Sange 

Og Drømme om Dag 

Let vorder for lange 

Som Viser om Slag; 

Jo mer jeg fremførte, 

Des mindre man hørte, 

Jeg talte tilsidst med mig selv. 

At blande sig i Døgnets literære Fastelavns- 
løjer var kun at puste imod Blæsten, og han 
maatte siden beklage det Tab af Kraft, han selv 
havde voldt sig ved den Vindbøssekunst. 

Han bestemte sig da for Alvor til at opgive 
sin Samtid, begrave sig mellem de afdøde og dér 
skrive for de kommende Slægter. Han blev selv 
som Hanen, idet han ofrede sit Hoved paa Gen- 
opvækkelsen af de gamle Minder og stillede sin 
hovedløse Krop til Skive for Døgnets Spot. 

vn. 

Nu lød over Vange 
En folkelig Røst 
I Sagn og i Sange 
Til Børnenes Trøst 

Det var i Grundtvigs Oversættelse af Sakses 
Danmarkskrønike, hvor han prøvede at give et 

6 

tro Billede af den levende Folkerøst, der i 
hundrede Aar syntes at have sovet, men som 
dog havde genlydt svagt som under Jorden i 
gamle Folkesagn og i de gamle Kirkesalmer. 

Hvor end mellem Bøge 

Om Natten man saa' 

Troldpuslinger spøge 

Og døde opstaa, 

Som Genfærd med Lagnet, 

Til Lyst og til Gru, — 

Omsvæved i Sagnet 

Vor Moder endnu 

Og hvisked i Vangen, 

Hvad fordum i Sangen 

Hun laante sin smeltende Røst. 

Hvor end under Bue 

I Kirke og Kor, 

Hvor end i sin Stue, 

Paa Bænk, over Bord, 

Man tonede Sangen 

Fra Fædrenes Old, 

Om Dagen forgangen, 

Om Herren vort Skjold, 

Der sang under Mulde, 

Trods Dødningekulde, 

Vor Moder med levende Røst. 

Den Salmetone paa det levende Modersmaal 
havde hans Barneøre tidlig opfanget baade blandt 
Sællands Bøge og paa Jyllands Hede. Men længe 
havde hans haarde Hjerte alene følt sig hjemme, 
hvor Genklangen af Oldtidens Sang opsteg mellem 
Fjeldene og tonede i de gamle Myther. 

Dog andet at mærke 

Fik Øret i Kvæld, 

Da Mjølner hin stærke 

Slog Dale i Fjæld: 

Fra stenhaarde Malrae 

Den hellige Klang 

Af Fædrenes Salme 

Højrøstet udsprang 

Og lod mig fornemme, 

At Frelserens Stemme 

Af Sten kan udvirke ham Pris. 

Disse Ord henpeger paa, hvorledes Grundtvig, 
da han i Sjælekampen var bleven hjerteknust af 
Gudsordets Hammerslag, mærkede, at Barndom- 
mens Salmetone, som havde Ugget gemt i det 
inderste Hjertekammer, brød frem paany med 
levende Røst*). 

Men med den kirkeUge Højsangs Toner vaag- 
nede der tillige en liflig Genklang af Sagas Røst 
i det jævne danske Tonefald. Da han kristeUg 
ydmyget havde valgt det lave Sæde, blev ogsaa 
Havfruens Stemme ham inderlig kær, som den 
tonede med Hjerteklang i Danmarks gamle Min- 
der. Den Røst var ikke saa højstemt som de 
stærke norske Kvad, han før havde yndet; den 
klang kun »tæt over Bølgen«, men den var det 
genoplivede Hjerte nærmest, fordi det var Moders- 
maalet, der bar den. 

Og der var Varsler om, at den atter kunde 



*) Jfr. Grundtvigs kristelige Opvækkelse, S. 75. 

hæve sig til en Højsang. Thi der havde lydt en 
Røst fra det fjerne, der lovede, at det danske 
A åndsliv (Sønnen) atter skulde genfødes i Tunge- 
maalets herligste Klædning, »vendt og fornyet« i 
disse sidste Tider. 

En Stribe af Skoven, 
Naar fejrest den staar, 
En Stribe som Voven, 
Naar smullest den gaar, 
En Stribe som Klinten, 
I Skumring og Gry, 
Naar blaagraa, som Flinten, 
Den rager i Sky — 
Den Klædning til Sønnen 
Skøn Havfru, paa Bønnen, 
Annam med af Norner i Løn. 

Disse tre Striber, som altid har været ind- 
vævede i det >treskaftede, usyede«, levende danske 
Sprog, var atter tonede frem, Skovens hos Oehlen- 
schlåger, den smuUe Voves hos Ingemann og 
den blaagraa Klints i Grundtvigs egen Ungdoms- 
digtning. 

Og de aandelige Lyn, som ved Steffens var 
kaldte frem i de poetiske Nattesyner*), maatte 
vel efter den gamle Folketro om Kornmod ud- 
tolkes som Tegn paa en glædelig Høst i Folkelivet. 

Men den golde Tid, som fulgte, syntes at 
gøre Haabet til Skamme. 



♦) Jfr. Digtene Povel Dons og Henrik Steffens i 
Poet. Skr. VI. 

Naar Livet er omme, 
Er Syn dog kun Drøm. 

Skjaldesolen lyste forgæves, naar Livs- 
solen ikke mere vilde oprinde. Der kunde være 
Frygt for, at Moderen havde dræbt sit eget 
Foster, sin kristelige danske Aand, ved at nyde 
Frugten af det fremmede Kundskabstræ, som 
Slangen i Vantroens aandløse Tider havde givet 
hende Smag paa. Men hvad Dommen var over 
den, der gjorde sligt, det havde Grundtvig dybt 
følt i sin egen Sjælekamp, Derfor havde hans 
første Tiltale til Folket været en Genlyd af den 
dømmende Torden, som endnu rungede mellem 
de haarde Blokke, der var blevne til Rest i hans 
Indre, da Klippehvælvet over hans Hjertekammer 
var sprængt. Men dog lød der blandt disse 
Klemt en anden Klokketome, en svag Kimen, 
der nynnede om, at Aanden ikke var død, men 
kun lagt i Dvale. I Moderens yderste Nød, i 
Helligtrekongersdagene 1814, tyktes Barnet at 
røre sig og vise svage Livstegn. Men bestandig 
stred Frygten mod Haabet, og Frygten havde de 
bedste Grunde. 

Da var det — i 1815 — , at Grundtvig fik 
den forstandige Indskydelse at prøve en anden 
Vej til Folkelivets Vækkelse. Han lagde Mærke 
til, hvorledes det var gaaet ved den sidste aande- 
lige Genfødelse, i Reformationstiden. Hvorledes 
den nye Tids Talsmænd havde brugt Satirens 
Naale mod den aandløse Papisme, og hvorledes 

Folkets Vid havde faaet Udtryk i Rimkrøniken og 
Laales Ordsprog. Til den dybe Vækkelse kræ- 
vedes nu som altid Guds Ord; men til at faa 
Bugt med den medfødte Dorskhed var den lune 
Vittighed det bedste Vaaben. Saaledes lærte 
han at stikke Fingeren i Jorden og tage Sagen 
i dansk Jævnhed. 

Men ved at granske den danske Ordsprogs- 
skat, som nu blev hans bedste Rustkammer, 
vaagnede der et personligt Minde, idet hans 
gamle sællandske Ammes kraftige Ord kom ham 
i Hu, og derved gik der et stort Lys op for 
ham. Den ægte danske Åand var slet ikke død, 
den dvælede endnu hos Folket, og dens Tale var 
kun forstummet, fordi den fremmede Aand var 
bleven eneraadende i Bøgernes Verden. Den 
vilde kunne vækkes til nyt Liv, naar man taJte 
til Folket paa dets eget Maal og lod Skriften 
blive en livagtig Afbildning af den ægte danske 
Tunge. 

Mig Fruen hin rige 

Med Barnet ved Bryst 

Bad hilse og sige 

Med lydelig Røst: 

Af Munden vel Aanden 

Udfor efterhaanden, 

Men kom nok med Ordet igen. 

Jeg mærked, at Munden 
Paa Marken kun tav, 
Fordi den var bunden 
Til Bog og til Stav; 

»Før Ordet vi miste«, 

Jeg tænkte da fast, 

»Lad Stavsbaandet briste, 

Det er dog kun Bast! 

Hvad bedre kan binde, 

Det vil sig vel finde, 

Faar Fruen først Munden paa Gang. 

Jeg hørte den Frue, 
Vi skylder vort Kom, 
Vort Sværd og vor Bue, 
Vor Harpe og Horn. 
Hun talte, som Bonden 
End taler i Dag, 
Og elsked i Grunden 
At fare i Mag. 

O, mærker dog, blinde! 

Hvad Tosser forstaa: 

Hvo Marken vil vinde, 

Maa prøve derpaa! 

Hvo Folket vil træffe 

Tilbunds under 0, 

Med Folket maa bjæffe. 

Om ej det kan gø! 

Hvo for det vil sjunge, 

Maa laane dets Tunge 

Og lære at aande paa den! 

Derfor var det, Grundtvig i Oversættelsen af 
Sakse havde anslaaet det jævne Bondemaals 
Tone. Han havde sat Stude for sin Plov for 
atter at pløje Fædrelandet ud i Aandslivets Bølger. 
Ploven gik endnu kun i Maaneskin, ved Natte- 
tide; men naar det en Gang blev Dag, skulde 

man nok fornemme Frugten af de Aareslag, som 
faldt i Folkets Øresund. De »sprænglærde smaa« 
regnede det vel for en Skam for ham, at han 
som en ny Ole Stam vilde løfte Røsten paa Al- 
muens Ting for »som Fædrenes Tolk med lydelig 
Stemme at tale til Folk« og »lade Børnene 
høre, hvad Moderen gav*. Men han kunde 
le deraf, thi han vidste med sig selv, og hvem 
turde nægte det: han kunde have omskrevet 
Fædrenes Saga i en saa høj poetisk Stil, at ingen- 
skulde have fundet Tonen plat. 

Men han havde valgt at pløje i det lave for 
at faa Folkets Øre. Han havde opgivet den høje 
Flugt for at vugge paa Bølgerne. Vel havde 
han fra Begyndelsen af kun dunkelt anet, 
hvorfor det maatte være saaledes. Han havde 
kun haft for Øje, at saaledes blev Krøniken bedst 
fattelig for de smaa. Men siden, da Sandheden 
om det levende Ords Magt klarede sig for ham, 
da løstes Gaaden, idet han saa', at hans Stil- 
prøver i det folkelige Tungemaal var et godt 
Forarbejde til at faa Folkemunden opladt paany. 
Han havde maattet sænke sine Vinger og svømme 
lavt paa Havet for at hjælpe til, at de stumme 
Fisk kunde faa Røst igen og hæve sig som 
Fugle til Aandens Flugt. 

Saa havde han da tændt Natlampen og med 
et Hjertesuk taget fat paa den store Oversætter- 
gerning. Men under Arbejdet var han bleven 
dødelig træt, og da han kom til henimod Slut- 

ningen af Sakse og Snorre, var Lampen gaaet 
ud. Dog var han bleven trøstet ved en Anelse 
om, at det" snart vilde dages i Østen, og havde 
sunget derom »i Graven«. 

Den sidste Time af Nattearbejdet blev ham 
den drøjeste. Tilsidst arbejdede han kun ved 
Forstandens Lygtepraas, mens Aandens Begej- 
string var slukket. Og med Møje sled han sig 
frem gennem Slutningen af Sakse. 

Efter en kold Forventnings Tid, hvor Lysten 
til Sang helt var forgaaet ham, mærkede han 
atter Drift til at gribe Pennen. Det var, da han 
i 1823 begyndte at arbejde paa et Forsvarsskrift 
for Kristendommen. Men det vilde ikke lykkes. 

Jeg nær havde pløjet 

Mig Lyset af Øjet 

For ret dog at gøre det klart. 

Da var det, han paa een Gang fik den aande- 
lige Forvisning, at Natten var omme. 

Omsider jeg gnaven, 

Dog uden al Harm, 

Tog Haanden fra Staven 

Og stak den i Barm; 

Da saa' jeg Dagrøde 

Fra himmelblaa Strand 

Mig smile i Møde 

Som Daatter af Dan. 

Nu Praas paa din Hylde! 

Nu Straaler forgylde 

Vor Moders affalmede Kind! 

Dermed var hans Gaade løst, thi nu saa han 
klart, at den levende Røst skulde forvandle de 
stumme Fisk til Svaner, der opsteg af Havet til 
Himmelflugt og af Gud fik givet en Højsang før 
Døden, som skulde klinge dejligt over Norden i 
disse sidste Tider*). 

vni. 

Hermed er det store Tilbageblik sluttet, og 
saa vidt kan det antages, at Grundtvig var kom- 
met i sit Kvad, da han omkring 1ste Juli 
1824 modtog Ingemanns Digt »Valdemar den 
Store og hans Mænd«, som blev ham en 
glædelig Bekræftelse paa Sandheden af hans 
indre Syn; thi i Vennens Digt kom for hans 
Øjne Danmarks afdøde Helte lyslevende ridende 
frem for Dagen igen med Morgenrødens Glans 
paa deres Skjolde. 

Ingemann havde i de mørke Aar været ham 
en venlig Svale, der spaaede om bedre Tider, 
skønt een Svale gør ingen Sommer. Men nu 
var Svalen ikke enlig længere, nu da den kom 
med et saa herligt Følge af Danmarks Heltekuld. 

Ja nu faar vi Sommer, 
Og DU har vi Dag, 
Da mandstærk du kommer 
Med Danemarks Flag: 

*) Ved Modtagelsen af »Valdemar den Store og hans 
Mænd« synes Grundtvig at være bleven afbrudt i en 
videre Udmaling af de nordiske Svaners Skæbne 
gennem Tiderne. (Se Poet. Skr. V. 273 flg.) 

Med Aksel hin hvide 

I Bøgenes Ly 

Havheltene ride 

Nu Sommer i By; 

Med Esben hin snare 

Og Veteman fare 

Nu Daner til Bryllups med Fryd. 

Det var ikke Skygger af det tabte, som Inge- 
mann her malede, saaledes som da han i sin 
Tid sang om »de sorte Riddere«. Nu havde 
han hentet de virkelige historiske Helte frem af 
Fortryllelsen. Den danske Sangmø havde som 
Sigrid siddet indkoglet i Klinten; men nu tronede 
hun atter paa Dronningestolen, og den kvindelige 
Skjald havde med Lempe opredet hendes gyldne 
Lokker, som den latinske Jette havde spejet i 
Krøniken. 

Grundtvig maatte juble højt over dette Som- 
merens Sejerstegn: 

O, nu faar vi Sommer, 

O, nu har vi Dag: 

Nu vokser der Blommer 

Paa Fjeld og paa Tag; 

Nu vokser der Palmer 

Som Rosmer paa Straa; 

Nu klinger der Salmer, 

Hvor Leerne gaa; 

Nu synger det døde, 

Nu blomstrer det øde, 

Nu Bjergene springer med Fryd. 

Ja, Herren i Naade 
Til Danemark saa\ 

Det blev os til Baade 

At bie derpaa; 

Skøn Havfru paa Tilje! 

Nu hørtes din Bøn, 

Han fremmed din Vilje, 

Som raader i Løn: 

Nu til dine Strande 

Kom Helligdomsvande : 

Kom Pison, Hiddekel og Frat*). 

Saaledes opfyldtes Folkehjertets Bøn om at 
faa Vejen banet til de levendes Land. Fra 
det Paradis, hvorfra Havfruen i Urdagene var 
udvandret for over Havet at søge sig et Hjem i 
Sællands Skov, var de levende Vande udstrøm- 
mede, som nu oplivede det døende Hjerte. 

IX. 
Saa højt maatte Grundtvigs Lovsang klinge 
ved det dejlige Morgensyn. Men efter den over- 
strømmende Glæde følger en dyb Bekymring, 
der næsten dækker Dagrøden med sin mørke 
Sky. Vil Folket modtage, hvad han og Inge- 
mann forkynder? Hvis de nu kun mødes med 
aandløs Spot, da kan han ikke udholde at blive 
i sit Fædreland. 

Ja, nu maa det være, 
Det saa' jeg i Nat: 
Vil Bølgen ej bære, 
Den brister fuld brat; 



♦) Paradisfloderne. 

Ja vil den ej bære 

Mit Syn og min Sang, 

Da maa til Guds Ære 

Jeg stævne fra Vang; 

Jeg mer ej kan døje, 

Om ikke mit Øje 

Skal briste før Tiden i Graad. 

Dette stærke Omslag i Stemningen vidner 
om Sandheden af, hvad Grundtvig selv i 1849 
skrev om Nyaarsmorgen, at en saadan Kamp 
mellem den sorte Fortvivlelse og det majgrønne 
Haab har danske Læsere aldrig før set afmalet 
og maaske næppe drømt om Muligheden af. Dog 
vinder Haabet Sejer. 

Hvorhen skulde han ogsaa drage for at finde 
Øre for Fædrenes Røst, hvor kunde der findes 
Hjerte for den gamle Salmetone, om det ikke 
var her i Fædrelandet, hvor Tonen først havde 
rørt hans eget Barnebryst? Og nu skildrer han i 
de berømte dejlige Strofer, hvad han mindes af 
gamle Malenes Salmer og Ordsprog. Derfor bort, 
til Graven, med de mørke Udfærdstanker I — 
Saa længe Ingemann er hjemme, saa er Dan- 
mark ogsaa Grundtvigs Fædreland. Og de to 
skal for Fremtiden lade deres Sang og Daad 
virke Haand i Haand som Løverne og Hjerterne 
i Danmarks Vaaben. 

X. 

Og saa slutter det store Digt med samme 
Gudsfred, hvormed det begyndte, og med Aan- 

dens Bud om, hvorledes han vil rejse Taget paa 
den faldne Kirke og faa Salmen til at tone der- 
inde, hvorledes han vil være Solen i den ægte 
danske Videnskab og virkeliggøre den Skole for 
Livet, Grundtvig havde drømt om og afridset i 
Dannevirke. 

Forkynd, at af Skolen 
Der gøres nu brat 
Det Værksted for Solen, 
Du skimted i Nat. 

Der vil vel komme en Fimbulvinter en Gang 
til Danmark, og da vil det være Tid at drage 
bort fra de golde Bøgestubbe med Arken for at 
fortsætte Fædrenes Liv under andre Himmelegne : 
men indtil da vil Guds Fred hvile over Danmark 
i Sommer- og Vinterdage. 

Mens Markerne bølge 

Med staaende Kom, 

Mens Fuglene følge 

Det gamle Skovhorii, 

Mens Krøniken rækkes 

Og tækkes de smaa, 

Om Dagene stækkes 

Og Slæderne gaa, — 

Syng lavt over Skoven, 

Syng højt over Voven: 

Guds Fred over Folket i Nord! 



Denne korte Oversigt over »Nyaarsmorgen«, 
som jeg haaber, vil give nogle af mine Læsere 

Lyst til et nærmere Bekendtskab med selve det 
vidunderlige Digt, viser noksom, hvilken dejlig 
Oplivelse hele Grundtvigs Sjæl havde faaet. Havde 
hans Skrift og Tale i de sidste Præsteaar inden 
1824 været næsten udelukkende theologisk, saa 
var nu Danskheden, Kærligheden til Historien og 
den poetiske Kraft bleven genfødte og i den 
levende Rørelse sammensmeltede med den kriste- 
lige Grundtone til een stor Lovsang, een klang- 
fuld Harmoni af alle hans Hjertes gyldne Strenge. 
Med Rette dannede han siden Begyndelsen af 
»Nyaarsmorgen« om til et Forspil i Spidsen 
for Sangværket. 

Dette Kvad er en herlig Morgenrøde forud 
for Solopgangen, et Orgelspil før Ordets 
Gudstjeneste med den nye Forkyndelse om 
Troen og Daaben som Kirkens levende Grundvold. 

Som et aandfuldt Præludium vækker Digtet 
Anelser om de store Sandheder, der snart vil 
komme- for Lyset. En enkelt ny Livstanke er 
allerede her udsunget med Kraft og Klarhed: 
det levende Ords genfødende Magt. Men 
helt igennem virker det dog nærmest som en 
forventningsfuld Forberedelse for alt, hvad den 
kommende Dag skal aabenbare. 

Grundtvig stod den Gang foran sit Livs store 
Opdagelse, og man maa se en Guds Førelse i, 
at hans Sjæl beredtes saa dybt til at modtage 
Aandens Oplysning. 

Det er jo en Fejltagelse at tro, at de Pro- 



dbyGoogk 



96 

feter, som skal forkynde Guds Sandheder, er 
viljeløse Redskaber for Aanden, uden kraftig 
Selvvirksomhed. Vi ser det paa Israels Profeter, 
at det netop var i deres mest vaagne Øjeblikke, 
naar deres personlige Ejendommelighed tilkende- 
gav sig i de mest levende Ytringer, at de fik 
Herrens Aabenbaringer. 

Hver Sjælestreng maa være spændt, hver Sans 
lysvaagen hos den, som skal være lydhør for 
Aandens Vink og faa Lykke til at gøre sine Ord 
til en trofast Genklang af Aandens Vidnesbyrd. 
Saaledes var nu Sjælens Harpe stemt hos Grundt- 
vig for det himmelske Aandepust, og hans aar- 
vaagne Hjerte lyttede. 

Aandsforladte Theologer kender intet til den 
levende Sammenhæng imellem den menneskelige 
Personlighed og den kristelige Sandhed. For 
dem er Troslæren et Tankestof, der kan laanes 
fra Land til Land, og de ryster betænkeligt paa 
Hovedet, naar der tales om dansk Kristen- 
dom som en ejendommelig Forening af dansk 
Folkeaand og ægte Kristentro. Og dog er denne 
Forening i den danske Menighed nødvendig Be- 
tingelse for levende Tilegnelse af de evige Sand- 
heder. 

Ved. sin aandeUge Opvækkelse i 1824 blev 
Grundtvig klar over, at den herskende Ratio- 
nahsme, der havde formørket den danske Kirke, 
ikke alene var ukristelig i sin Vantro, men 
at den ogsaa var udansk i sin store Aandløshed. 

Den var en Taage, der fra Tyskland havde bredt 
sig over Norden og havde gjort alting graat. 
Dens ordførende Theologer manglede al dansk 
Selvstændighed, de laante deres Tanker fra de 
tyske Læremestre og talte et fremmed, farveløst 
Sprog, som aldrig kunde røre danske Hjerter. 

Det følte Grundtvig, og derfor glædede han 
sig i det Haab, at den nordiske Kæmpeaand 
vilde vaagne paany, naar Guds Aand atter op- 
livede den danske Menighed, og tjene ham med 
Modersmaalets levende Ord. 

For saa vidt var den poetiske Genfødelse i 
Åarhundredets Begyndelse et godt Varsel om 
Kristenlivets Fornyelse. 

I en utrykt Afhandling fra Juni 1825 »Om 
Krig og Fred« udvikler han, at Rationalismen 
herhjemme er et tysk Laan uden al Originalitet, 
men at der samtidig med den havde ytret sig et 
langt mere dansk Aandsliv i Digtningens Verden. 

»Det skete nemlig i Begyndelsen af nærvæ- 
rende Aarhundrede, da Goethe, Herder og 
Schiller omtrent havde sluttet deres aande- 
lige Baner og avlet den ny-tyske Skole, at en 
af dennes Mestre i de frie Kunster, Henrik 
Steffens, velbekendt, mig i Kødet og langt fler 
end mig i Aanden nærpaarørende, besøgte i 
Danmark sin Mødreneslægt og talte til os om 
Aand med Aand, saa vi nødtes til at mærke, 
hvad os fattedes. — Da rejste Oehlensehlåger 
sig med blussende Kinder, blussende af Skam- 

7 

fuldhed, som Uffe, paa egne og paa alle Daners 
Vegne, glødende som han af Helteblodet, der 
steg ham til Hovedet, for at udbryde i Mand- 
domsord. Hån rejste sig, fandt i Kæmpehøjen, 
som Steffens, lig Vermund, kun omtrentlig 
pegede paa, det gamle S krep og lod det sjunge 
saa over Danholm, at selv Tyskerne vel sent, 
end sige da vi Datter det kan glemme. Nej, 
uforglemmeligt i Norden skal det alle Dage være, 
at Nordens Aand opstod i Oehlenschlåger, 
udgik i ham fra Danmarks Hjertekammer, hvor 
den havde slumret i alle de Aarhundreder, man 
kun paa Marken hørte Kvinden nynne sine Vugge- 
viser over Kæmpelejet, over Heltesønnen, der 
engang skulde opstaa som af Graven og fort- 
sætte Asers Slægtregister, naar det for evig syntes 
sluttet. — Dette var den første aandelige Følelse, 
Grundtvig udtrykte, og tyve Aar gammel er 
.den end som nyfødt, om ej i Dunkelhed, saa 
dog i Samfund med Aanden, der avlede den, og 
har han ellers ingen Aand lagt for Dagen, saa 
har han dog uigendrivelig bevist, at Oehlenschlå- 
gers Aand var Nordens, og at den, langt fra at 
bekæmpe Kristendommen, vilde gerne, om den 
kunde, tilkæmpe den Sejer og Lovsang over al 
Jorden! Amen! svarede Ingemann, det er, 
hvad Danmark altid har ønsket af inderste Hjerte, 
om ellers jeg haver Del i Danmarks Hjerte! — 
Del i mit Hjerte, svarede Danmark, hvilket Spørgs- 

maal! du, hvem jeg^ saa snart du løftede din 
Røst, ksddte Sangeren eftef mit Hjerte!« 

»Se Baialedes staar Sagerne, hvad Åanden 
angaar, unægtelig i Danmark, og om nu end 
Oehlenschlåger synes at ville ligne Goethe 
i det eneste, de som Skjalde kan have tilfælles, i 
Fornægtelse af den Aand, der oplivede ham, da er 
det vistnok Skade, at den herlige Skjald døde 
saa tidlig og havde selv saa liden Glæde af sin 
Højsang, men hvem uden aandløse Folk kan 
tænke, at Aanden, som Digteren ej skabte, men 
skabtes af og laante kun i Ordet Vinger, for- 
ledes af, da han ej vilde tro det længer, at 
denne Nordens gamle Kæmpeaand, der paa sin 
første Udflugt greb mig i Toppen til sin Vaaben- 
drager og siden, hos Ingemann, forvandlede Dana 
i Sangen, som fordum i Daaden, til en Skjoldmø, 
der med Vetheman turde befare det sortladne 
Hav, at den Aand skulde uddø med os, at dens 
gamle Ord, i Samfund med de nye, ej skulde 
mægte at udfeje al den aandløse Bogstavskrift 
af Landet, der haver enten ingensteds hjemme 
eller undfangedes dog i Hjerner, fødtes paa 
Tunger, hvor Krop var Hovedsagen, altsaa i 
Jætteland, i Jotunheim, som Nordens Kæmpeaand 
kun een Gang venhg gæstede, det var, da Thor 
i Kvindeklæder ledte om sin Hammer og viste 
Jetterne, han havde fundet den!« 

Disse Udtalelser tilkendegiver, at Kæmpeaan- 
den atter rørte sig med Vælde hos Grundtvig 

7* 



dbyGoogk 



100 

selv og gav ham Lyst tU en aandelig Kraftprøve 
med de rationalistiske Jetter, men de vidner 
ogsaa om, at han nu havde faaet et klart Syn 
for den levende Sammenhæng imellem Folkelivet 
og Kristentroen og havde fattet et stort Haab 
om, at en ægte dansk Kristendom snart vilde 
vaagne og gennembryde Vantroens Taager. 

V. 
Værnepligt og Vaabenfæller. 



Da Grundtvig i Forsommeren 1824 greb Rim- 
staven og digtede »Nyaarsmorgen«, blev han 
revet ud af Studerekamrets theologiske Tankear- 
bejde, der i Vinteren 1823 — 24 stadig havde 
sysselsat hans flittige Pen. 

Efter »Gennemlyningen« i Advent 1823 havde 
han fortsat Forsøgene paa at skrive det Fejde- 
brev til den gamle Kristendoms Fjender, som 
hidtil var mislykkedes, fordi han havde været 
mat i Aanden. 

I de første Maaneder af Aaret 1824 udar- 
bejdede han den store Brevveksling mellem 
Kristianshavn og Nørrejylland, som er 
nævnt i det foregaaende. 

Formen er den, at en theologisk dannet Mand 
fra »Nørrejylland«, der siger om sig selv, at han 
hverken er Grundtvigs Modstander eller Tilhæn- 
ger, men dog nærmest det sidste, sender ham et 
Brev med Spørgsmaal om hans Mening i adskil- 
lige vigtige Sager, idet han samtidig udtaler sin 

Forundring over, at han nu i saa mange Aar 
har kunnet lade sin Præstepen hvile for at ar- 
bejde paa de gamle Krønikers Fordanskning. 

Herved udspinder der sig en lang Brevveks- 
ling, hvori alle de kristeUge Hovedspørgsmaal, 
som laa Grundtvig paa Sinde, efterhaanden bliver 
bragt paa Bane, saaledes at Nørrejyden stadig 
er den forstandige Spørger, der sætter Pris paa 
. Grundtvigs Mening, uden dog altid at kunne give 
ham fuldt Medhold. 

I sit første Svar fra »Kristianshavn« giver 
Grundtvig en Oversigt over sin tidligere Livsbane, 
der kan kaldes en prosaisk Forstudie til »Nyaars- 
morgens« Tilbageblik. 

I de følgende Breve drøftes Spørgsmaalet om 
Forholdet mellem »Troen« og »Fornuften*, og 
om »hvorvidt det er fornuftigt at tage Bibelen 
ordret og saaledes tro den.« 

Grundtvig svarer ja, og Nørrejyden giver ham 
Ret, men tilføjer dog det Spørgsmaal: »Tror 
De ogsaa virkelig, at, vort kirkeUge System med 
alle dets Bestemmelser og hele Bibelens Indhold, 
som den lyder, kan trodse ethvert Angreb af 
den modsigende Fornuft; eller kan der maaske, 
efter Deres Tanker, med godt Skel drages en 
Grænselinje mellem Bibelens egentlige Indhold 
som Aabenbaring og sammes historiske Indfat- 
ning? Det sidste er uden Tvivl Deres Mening, 
og jeg er meget tilbøjelig til at tro, det kan og 
bør saa være, men hver Gang jeg i Tankerne 

prøver paa at gøre en saadan Skilsmiese, bliver 
jeg enten bange for mig gelv eller kommer dog 
tilsidst i et VilderecJ^, hvor jeg hverken finder 
Vej eller Sti.« 

I sit Svar gør Gr. først opmærksom paa, at 
man ikke skylder Modstanderne Bevis for Bibel- 
ordets Sandhed. Det er tværtimod Angribernes 
Pligt at prøve, om de kan bevise Umulighe- 
den af Skriftens Vidnesbyrd om Guds Søn og 
hans Mirakler. Enhver Strid om Rimelighe- 
den maa simpelthen afvises i en saa vigtig Sag. 

Dernæst udvikler han sin Mening om den 
Forskel, der bør gøres mellem det guddommelige 
og menneskelige Vidnesbyrd i Apostelskriften*, 
saaledes, at vi kun bygger vor Tro og Saligheds- 
haab paa de Ord i Bibelen, der udtrykke- 
lig anføres som Guds eller Jesu egne 
Ord, eller som, efter vor fulde Overbevisning, 
staar i uadskillelig Forbindelse med disse. 

Den jydske Brevskriver billiger Grundtvigs 
Synsmaade og opfordrer ham til at gøre denne 
Bestemmelse af Guds Ord i Bibelen gældende 
uden at afskrækkes af den Modsigelse, han fra 
flere Sider maa vente. Derved vil nerahg Stri- 
den om Bibeltroen vinde en Klarhed, som kun 
kan være Sandheden til Gavn. Han udtaler der- 
hos det Haab, at denne nøjere Afgrænsning af 
Gudsordet i Skrifterne vil tjene til at forbinde de 



*) Jfr. Grundtvig som Bibelkristen 8. 83 

store kristne Selskaber og da især dem, der har 
Grundsætningen om Guds Ord, som det eneste 
ufejlbare, tilfælles. »Een Hjord som een Hyrde 
kan vistnok ikke med mindste Grund ventes, 
naar man derved forstaar Enighed mellem de 
grundstridige Elementer i Aandens Verden, men 
naar man derved kun forstaar Enighed mellem 
alle dem, der tror paa Jesum Kristum som Sjæ- 
lenes Hyrde og Frelser, da maa det jo ventes efter 
hans Ord, og mon Timen nu ej skulde være 
kommet nær!«*) 

Dog mener han, at hertil endnu vilde kræves, 
at Grundsætningen om Skriftens ordrette For- 
tolkning vandt ny Klarhed. 

Grundtvigs Svar søger at fastslaa Skelnemær- 
kerne imellem Bibelens klare og dunkle Udsagn. 
— Naar man med disse Regler som Rettesnor 
uddrager en kristelig Lærebog af Bibelen, da vil 
den komme til at se ud, >som den saa' ud fra 
Arilds Tid, hvor man holdt sig paa det strengeste 
til Bibelen; thi maatte vi efter disse Regler op- 
give en eneste af den ældste og den med Bibe- 
len genfødte Kirkes Lærdomme, da var enten 
de Kristnes Tro eller Reglerne falske. Hvor nem- 
lig Aanden og Ordet er de samme, der maa og- 
saa nødvendig Troen og Bekendelsen være det.«**) 



^) Her nærmer Tanken sig altsaa stærkt til den hellige 
almindelige Kirkes Fællestro. 
♦*) Her spiller Tanken tydelig paa Forholdet mellem 
Bibelen og Trosreglen. 

Efter at der er vekslet nogle Breve om Mirak- 
lers og Spaadommes Beviskraft, om den bibel- 
ske Kanon og om Varianterne i det ny Testamente, 
som ved den reviderede Oversættelse var komne 
stærkt paa Tale, drejes Forhandlingen igen ind 
paa det store Spørgsmaal om Troens Enhed, og 
hertil føjer Grundtvig nu et varmt Vidnesbyrd 
om Kirkens Enhed gennem alle Tider med Hen- 
visning til Irenæus' Skrift mod Kætterne, 
som han [i 1823] havde læst første Gang, efter 
at Omtalen af den i Schrøckhs store Kirke- 
historie havde vakt hans Lyst dertil. 

>Apostlerne«, skriver han, »dem maa vi følge, 
naar vi vil være Kristne, om deres Tro skal \i 
egentlig spørge, naar Talen er om den gamle 
Kirke og de første Kristne, thi de var begge Dele, 
udgjorde fra Begyndelsen baade Kirken og Menig- 
heden som de guddommelig oplyste Lærere og 
de guddommelig rørte troende. At de havde een 
og samme Tro og førte samme Lærdom, det kan 
vi se, og om nu den Lærdom ej førtes, den Tro 
ej aandede i nogen Bog fra Johannes' Aabenba- 
ring af til Morten Luthers Postil og Salmebog, 
saa var det dog lige vist, at de Kristnes Tro og 
Lærdom er kun een, Apostlernes nemlig.« 

Imidlertid ses det af den gamle Kirkes Fædre 
og især af Irenæus' Bog mod Kætterne, at den 
apostoliske Tro og Lærdom var bevaret hos 
dem. 

Hvad nu Lærdommen angaar, da kan vi alle- 

rede forud vide, hvorledes den maatte være for 
at forsvares skriftmaessig mod Kættere, isaer af 
Pauli Breve, og det er fra alle Sider klart, at 
den var, som den lyder i den saakaldte aposto- 
liske Trosbekendelse, hvis Ægthed i Grun- 
den da ogsaa fra denne Side er upaatvivlelig. 
Det er umuligt med Sandhedskærlighed og Efter- 
tanke at læse Irenæus' Bog uden at finde det alde- 
les afgjort, at den gamle Kirkes Lære var ganske 
som Morten Luthers, fordi den var øst af 
samme Kilder, med samme urokkeUge Tillid til 
Ordet.« 

Da Nørrejyden søger at gøre gældende, at 
hele »det dunkle Spørgsmaal om Forholdet mel- 
lem Frelseren og hans Menighed« bør hvile, da 
det let giver Anledning til Spot blandt Kristen- 
dommens Fjender, svarer Grundtvig barskt, at 
naar man blot giver Fanden en Finger, tager 
han den hele Haand, og at det ingenlunde søm- 
mer sig at dølge en vigtig kristelig Sandhed af 
Frygt for Fjendernes Haan. 

»Med Barneøjet kommer Heltemod og Kæmpe- 
kræfter til at overse og overvinde alle de Jætter, 
som bevogter Jordans Færgested.« 

Brevvekslingen glider tilsidst over i en lang 
Afhandling om Forholdet mellem Bibeltro og 
Videnskab. Henimod Slutningen udtaler Grundt- 
vig, at han tidligere har misbrugt den kristelige 
Aandskraft til at ville øve Tvang paa Kristen- 
dommens Modstandere, særlig i Verdenskrøniken 

1812, og anerkender, at han hellere burde 
have samlet Kraften i et Brændpunkt, 
som maatte være Poesi. 

Dette var netop, hvad han nu stod i Begreb 
med at gøre, idet han — »gnaven dog uden al 
Harm« — kastede den polemiske Pen og lod sig 
gribe af de mægtige Syner, der snart formede 
sig til Poesi i »Nyaarsmorgen.« Og dermed blev 
hans Arbejde paa Fejdebrevet til Kirkens Fjen- 
der afbrudt for længere Tid. 

Dog fik han i Foraaret 1824 Lejlighed til at 
vise sig et Øjeblik paa den oiTentlige Kampplads 
for at forsvare en fraværende kristelig Tros- 
fæUe. 

Der er noget meget rørende ved, at Grundt- 
vig i Brevvekslingen mellem Kristianshavn og 
Nørrejylland giver sig selv en forstaaende theo- 
logisk Ven at udøse sine Tanker for. Thi i det 
virkelige Liv havde han endnu ingen saadan. 

Han havde i 14 Aar staaet som »Bibelens 
ensomme Kæmpe«, ikke blot uden Parti, men 
uden en eneste virkelig Værkfælle blandt de 
danske Theologer og tilsyneladende uden en 
eneste forstaaende Discipel blandt Ungdommen. 
Mange Gange havde han sukket over sin Til- 
værelse som aandelig Eremit og følt det som 
en tung Skæbne, at Ungdomsvennen Svend 
Her sleb, med hvem han havde kunnet tale om 
kristelige Spørgsmaal i fuld Forstaaelse, var ble- 



dbyGoogk 



108 



ven revet fra ham ved Norges Skilsmisse fra 
Danmark. 

»Kun een Theolog har jeg mødt paa min 
Bane,« — skriver han i et af Brevene fra 
Kristianshavn — *som fandt det værdt at ran- 
sage med mig og for sig selv, om de Ting for- 
holdt sig saaledes, som jeg med Sikkerhed paa- 
stod, det var min ædle, uforglemmelige Ven, 
Professor Hersleb i Norge, og hvor tit har jeg 
ikke sukket i min Aand, naar jeg læste hos 
Salmisten og gentog for mig selv: Du skilte min 
Ven og min Staldbroder langt fra mig, for mine 
Kyndinger er jeg skjult i Mørkhed! — Hvem der 
kender Manden, veed, han er ingen Jabroder, 
hvem der kender mig, veed ogsaa. Papegøjer er 
ej mine Folk, og hvem der kendte vort Forhold, 
veed, at saa venligt, ja, saa broderiigt det var, 
strakte Enigheden sig kun til vor fælles dybe 
Ærbødighed for Bibelen og for al Sandhed, hvor 
den saa fandtes. Havde det været Guds Vilje, 
at vi skulde virket i Samfund, eller havde jeg 
fundet hans Lige, da maatte meget nu været 
anderledes. Men det var ikke Guds Vilje, og jeg 
veed, hans Tanker og Veje er kun anderledes 
end vore, fordi de er højere, som Himlen over 
Jorden, og det trøster mig i min besynderiige, 
hartad mageløse, saavel kirkelige som viden- 
skabelige Ensomhed.« 

Nogle Maaneder senere opkaldte han sin an- 
den Søn, der blev født den 9. September 1824, 

efter denne Ungdomsven, :»den kristelige Theo- 
log Svend Borchman Hersleb, mit store 
Savn«, — som han kalder ham i Udkast til en 
Tilegnelse foran »Nyaarsmorgen.« 

I samme Tilegnelse nævner han ved Siden af 
Hersleb »Lynildsmanden Henrik Steffens, min 
Vækker og Frænde«, og »Sangeren etter Dan- 
mark Hjerte Bernhard Severin Ingemann, 
min broderlige Ven.« 

Af disse to stod Ingemann ham virkelig per- 
sonlig nær og var ikke helt uden Indflydelse paa 
hans Tanker og Handlinger*); men da han ikke 
var Theolog eller stærkt udviklet i sin Kristentro, 
kunde han ikke have den Betydning i kristehg 
og videnskabelig Henseende for Grundtvig, som 
Hersleb havde kunnet. 

Med Henrik Steffens kunde hans danske 
Frænder snarere vente et aandeligt Samarbejde 
til Kirkens Gavn; thi Steffens var i de sidste 
Aar bleven en luthersk Kristen. 1823 bekendte 
han det aabent for Verden i sin Bog: »Om den 
falske Theologi og den sande Tro, en 
Stemme fra Menigheden.« 

Denne »Omvendelse« vakte selvfølgelig stor 
Opsigt baade i Tyskland og Norden og fremkaldte 
mange haanlige Angreb paa SteiTens, især fra 



*) Deres Brevveksling, som blev udgivet 1882 af 
Svend Grundtvig, er i mine Øjne den værdiful- 
deste, vi ejer i den danske Bogverden. 

Schleiermachers Beundrere blandt de tyske Ra- 
tionalister. Et af de Toldsomste og mest over- 
fladiske blev oversat i det københavnske Blad 
>Dagen« af Dr.jur. Jens Krag Høst, som gav 
det sit fulde Bifald. 

Men denne lumpne rationalistiske Spot kaldte 
Grundtvig frem til et kraftigt Gensvar i>Nyeste 
Skilderie af Kjøbenhavn« for 24. April 
1824. 

»Naar en Kæmpe som Steffens ydmyg be- 
kender, at han er meget for lille til at se Her- 
rens Profeter og Apostler, end sige da ham selv, 
over Hovedet, da forarger det naturligvis alle de 
storagtige Lilleputter, hvoraf nu om Stunder den 
literære Verden vrimler, og det er ganske i sin 
Orden, at de peger Fingre ad ham og vrænger 
efter ham, thi det er alt, hvad de mægter, og 
Alvorligheden, veed de, sidder hos mange Læsere 
saa løs, at den lader sig fordrive af det første det 
bedste Fjellebodsspilop. Her til Lands, hvor det 
lille Vognmandslav paa den sidste Tid synes at 
spille Mester, er det heller intet Under, at Ind- 
førselen bliver derefter, og paa denne Maade 
lader det sig forklare, at en saa plump og jam- 
merlig Anmeldelse af vor berømte Landsmands 
Bog: Om den falske Theologi og den sande Tro, 
er det eneste, man hidtil herom saa' paa Dansk*).« 



*) Samtidig med Grundtvigs Stykke fremkom der dog en 
kort, alvorhg Indsigelse i »Dagen« af Steffens* Ven 
Sibbern. 

Han ser i Spotten over Steffens' aabne Be- 
kendelse et taabeligt Udslag af Vantroens Had 
til Kristendommen, som tvinger ham frem til et 
djærvt Forsvar. 

»Ej kan jeg forhindre nogen fra at mishandle 
hans Bog og fordreje hans Ord, men dybt maatte 
jeg foragte mig selv, om jeg kunde taale, at man 
for mine Øren haaner den herlige Mand og 
Kristendommen i ham, uden i Sandhedens Navn 
at aabenbare Uretfærdigheden og kærlig, ja bro- 
derlig at dele al den Spot og Galde, man vil 
udøse over ham, fordi han har gjort, hvad alle 
burde: erkendt sin Vildfarelse og sin Trang til 
den himmelske Frelser, er vendt om til den 
Herre, som os købte, og har frimodig bekendt 
sin Tro.« 

Grundtvig henpeger paa de Anelser om Sand- 
heden, Steffens allerede i sin Ungdom havde ud- 
trykt i sine Forelæsninger i København. — »Hvem 
der saaledes med mig, for over 20 Aar siden, 
studsede ved at høre Steffens med henrivende 
Veltalenhed beskrive Kristendommens Straalebane 
gennem Tiderne, ophøje dens guddommelige Virk- 
ninger, nedrive det opsminkede, livløse Afguds- 
billede, man i Frankrig oprejste og trindt i Eu- 
ropa tilbad som en himmelfalden Minerva, hvem 
der hørte det, maa vel sande, at Anelsen hos 
denne store Aand gik forud, ja besynderlig langt 

forud for Troen; hvem der talede som 

Steffens, maatte dybt og levende ane den Kristi 

sande Guddom, hvis Herlighed saaledes for hans 
Blik gennemstraalede Tiderne. At det ej heller 
er noget, jeg først nu finder, kan hvem der lyster 
se i mit korte Begreb af Verdenskrøniken (1812) 
og det dertil hørende Krønikens Genmæle, hvor 
jeg udsagde det Ønske og Haab, jeg nu med 
Glæde ser opfyldes. Der sagde jeg ogsaa, hvad 
jeg nu med Fryd gentager, at skønt jeg i hine 
Dage som storagtig Ungersvend, veltilfreds med 
det Skyggeværk, man dengang kaldte oplyst 
Theologi og renset Kristendom, kun beundrede 
hans Ild og Talegaver, saa var det dog en Gnist 
iaf denne Ild, hvorved, da Herren vilde. Lyset 
tændtes i min Sjæl, saa han er den eneste Lærer 
paa Højskolen, hvem jeg haver noget at takke, 
han er og den, som ved at paanøde mig Be- 
kendtskab med et højere Blik paa Kunst og 
Videnskab, rakte mig Nøglen til Valhals laasede 
Dør, og hvad der er mer, bidrog mægtig til at 
bevare mig for en Miskendelse af Troens Forhold 
til Kunst og Videnskab, som er fordærvelig, men 
hvoraf en Kristen dog, i Dage, da begge Dele 
dreves saa ukristeUg, nødvendig maatte fristes«. 

Da Grundtvig følte sig i saa stor Ungdoms- 
gæld til Henrik Steffens, kan det ikke undre os, 
at han blev inderlig glad ved dennes Overgang 
til den lutherske Kristendom. 

»At et saa opvakt Hoved, som Steffens unægte- 
telig er, en Skribent, der ej blot har delt Tidens 
højeste filosofiske Anskuelser, men, som en af 

Hovedmændene, kraftig virket til deres Uddan- 
nelse og Udbredelse, at han i Manddomsalderen 
opgiver dem som noget, der ej kan tilfredsstille 
den sandhedskærlige Gransker, og bekender, at 
han i den gamle, paa de høje Skoler som for- 
ældet hartad bortkastede Bog: i Bibelen, har 
fundet, hvad han i Tidens Selvklogskab forgæves 
søgte, fundet Sandhed til Salighed dér, ikke ved 
spidsfindig Fortolkning, men ved at tage alt en- 
foldeUg som Luther og de gamle, — det er 
unægteUg et Vidnesbyrd om Evangeliets Kraft, 
som det vistnok ikke behøver, men som dog 
alle Kristne maa glædes ved, og som burde 
vække mange til Eftertanke.« 

Det maa ogsaa have tiltalt Grundtvig sær- 
deles, at Steffens i sit Bekendelsesskrift giver de 
umyndiges Tro Prisen paa den lærde Theologis 
Bekostning og fremhæver Kirkens Naademidler, 
især den hellige Nadvere, som Kristendommens 
dyrebareste Hemmelighed*). 

Han slutter med en Henvisning til, at han 
snart agter at udsende en Bog til Kristendommens 
Forsvar. »Vel veed jeg ikke ret, om Bøger af 



♦) Det var ved Altergang hos den lutherske Præst 
Scheibel, at Gennembruddet hos Steffens var sket. I 
det hele har hans og Grundtvigs kristelige Opvæk- 
kelse en Mængde Lighedspunkter, som tyder paa et 
stærkt aandeligt Slægtskab imellem disse to Frænder 
efter Kødet. Se nærmere i Rich. Petersens Hen- 
rik Steffens. 

8 

mig mer finder Læsere i Danmark, hvor man i 
det hele synes at have lagt Bogen paa Hylden; 
men netop derfor agter jeg at prøve det og kan 
da ej fattes Lejlighed til nærmere at omtale en 
Bog, der, som en Stemme fra Menigheden, 
svarer til sit Navn og fortjener at besvares venlig, 
alvorUg, med en Stemme fra Kirken.« 

Denne Bog med Kirkens Stemme kom dog 
først et godt Aar senere og under helt andre 
Forhold. Derimod skrev Grundtvig den 4. Maj 
1824 endnu et Stykke i »Skilderiet«, fordi Dr. 
Jens KragHøst i »Dagen« stemplede det som 
grov Usandhed, at man haanede Kristendom- 
men, fordi man haanede Steffens for den Tro, 
han i sin Bog havde vedkendt sig. 

Var Morten Luther en Kristen, eller 
var han en Kætter? spørger Grundtvig. Hvis 
man, som Danske Lov, erkender Luthers Lære 
for sand Kristendom, da haaner man unægtelig 
Kristendommen ved at haane Steffens' rene lu- 
therske Lære. Og dermed turde Dr. juris 
Høst være tilstrækkeUg gendreven. Men adskil- 
lige nyere Theologer mener ikke desmindre lige- 
som denne, at den »fornuftsmæssige« Kristendom, 
de selv har opfundet, og som helt strider imod 
Bibelens, den ældste Kirkehistories og 
Luthers Vidnesbyrd, er den eneste sande 
kristelige! Dette er den største af alle For- 
mørkelser. 

»I Lysets Navn er det da vor Fordring til 

alle dem, der vil tale med om Kristendom, at de 
ikke sammenblander, men tydelig adskiller de to 
aabenbar forskellige Spørgsmaal: hvad er den 
sande Kristendom o: hvad har Kristus lært? 
og: er Kristendommen sand o: er Kristus 
troværdig? Det første Spørgsmaal er aldeles 
historisk og skal uden alle andre Hensyn 
besvares af Apostlerne og de første Kristne. Det 
andet derimod kan vistnok ogsaa behandles 
videnskabelig, men bliver dog til Verdens Ende, 
hvad det fra Begyndelsen var, i Grunden et 
Samvittighedsspørgsmaal, som enhver maa 
have Lov til paa eget Ansvar for sig selv at 
afgøre.« . 

> Medens jeg derfor inderlig ønsker, at Sam- 
vittighedsfriheden maatte overalt være saa uind- 
skrænket, som den knap er i England selv, maa 
jeg erklære det, videnskabelig, for en aldeles 
tvungen Sag, hvad der skal kaldes sand, det er: 
ægte Kristendom, da det ikke beror paa 
noget Menneskes Vilje eller Tankegang, men paa 
historisk Vidnesbyrd.« 

Hermed har Grundtvig første Gang offentlig 
afgrænset Kamppladsen og nævnt den store 
Kampregel, som han siden hævdede saa klart i 
den kirkelige Strid. 

Han slutter med som The o lo g at erklære 
sig pligtig til af Bibel og Kirkehistorie mod hver 
kyndig Modstander at forsvare sin Paastand, at 
Morten Luthers Trosbekendelse, som den 

8* 

findes i den Augsburgske Konfession, er den 
sande Kristendom, som den var fra Begyndelsen 
og vil blive til Verdens Ende. 

Der var dog ingen af hans Modstandere, som 
optog denne Handske, og saaledes varede det 
endnu et Aar, inden Kirkekampen for Alvor 
brød løs. 

Men Glæden over Henrik Steffens' djærve 
Bekendelse har sikkert bidraget sit til at styrke 
Grundtvigs Haab til en lykkelig Vending og givet 
ham et frejdigere Mod til den forestaaende Kamp. 

Under disse Forhold maatte han med Spæn- 
ding erfare, at Henrik Steffens efter sytten Aars 
Forløb agtede at besøge sit Fædreland. Mon det 
dog ikke skulde lykkes ham her at finde den 
Kampfælle, han saa haardt havde savnet? Han 
frygtede kun for, at de Mænd, Steffens mest 
vilde komme til at færdes med under Opholdet 
i København: Mynster, Ørstederne, Oehlenschlå- 
ger og Sibbern, vilde give ham en saadan Skræk 
for den særsindede Grundtvig, at de, trods det 
aandelige Fællesskab, ikke vilde finde hinanden. 

Herom skriver han paa en itureven Stump af 
et Brev til Ingemann fra 3. September 1824: 
»Jeg har glædet mig meget til hans Komme, 
skønt det altid kan findes tvivlsomt, hvorvidt vi 
vil kunne harmonere, især da den Kreds, han 
her kommer til først at bevæge sig i, er mig kun 
lidet gunstig. Men hvad da, vil Gud, vi skal 

enes, og lægge i det mindste vore Hoveder sam- 
men, da sker det, trods dem det vil [forhindre].« 

Det er inderlig vemodigt, at Grundtvigs Haab 
til dette Samarbejde blev aldeles skuffet. Steffens 
erklærede rent ud sin danske Fætters hele histo- 
risk-poetiske Livsgerning for mislykket, mens han 
dog med øjeblikkelig Rørelse hørte ham oplæse 
en af sine kristelige Prækener. Grundtvig fandt 
til Gengæld, at Steffens ikke var nogen ret veder- 
hæftig Mand. 

Det vemodige herved falder dog historisk set 
paa Henrik Steffens' Forhold; thi det synes 
aabenbart, at denne højtbegavede Mand kunde 
være kommet til at virke i samme danske Aand 
som Grundtvig og have faaet en anderledes be- 
tydningsfuld Livsgerning, hvis han ikke havde 
forladt sit Fædreland. Dog var hans Skæbne vel 
givet med det blandede Blod fra den ægte danske 
Moder og den hjemløse, tyske Fader. 

I Længden var det Steffens, som kom til at 
Ude under den aandehge Ensomhed; men fore- 
løbig var det ganske vist Grundtvig, der til sin 
Sorg maatte savne ogsaa denne aandelige Fræn- 
des Forstaaelse. Men han kendte Vejen til den 
sande Trøst. 

I ovennævnte »Brev fra Kristianshavn til 
Nørrejylland« fortsætter han: 

»Saa tit jeg begynder at bede med Suk: Gud, 
skænk mig dog Samkvem med alle dem, som 
frygter dit Navn og paakalder dig af et rent 

Hjerte, trøstes jeg dog ved den livsalige Følelse, 
at jeg er i Grunden slet ikke ene, thi Herren er 
med mig, og i ham har jeg Samfund med alle 
hans sande troende, som har været, som er og 
som skal komme, thi min Samvittighed giver 
mig det Vidnesbyrd, at jeg, i det mindste som 
Præst og Boglærd, inderlig ønsker at forenes 
med alt, hvad Sandhed i Bibelen, i Historien og 
i mig selv ej med Nødvendighed skiller mig fra.« 

Det er heraf klart, at det er noget mere end 
det private Venskab, Grundtvig har savnet. Han 
har længtes inderlig efter at føle det kriste- 
lige Broderskab, som det kendes i Her- 
rens levende Menighed. Det blev ogsaa 
ad denne Vej, han omsider naaede til det at- 
traaede Fællesskab. En Mand i 40-Aarsalderen 
søger overhovedet ikke let dybere Venskabsfor- 
bindelse med andre end dem, der kan blive hans 
Medarbejdere i hans Livsopgave, og for Grundtvig 
vilde det være utænkeligt, at et fortroUgt Forhold 
mellem ham og andre kunde bygges paa andet 
end Enhed i Troen og Haabet. 

I Fortalen til »Nyaarsmorgen« udtaler han sin 
inderlige Længsel efter en lille Kreds af ven- 
lige Medarbejdere, der uden at bryde sig 
om Samtidens Ligegyldighed vil stole paa Herren 
og stirre stadig paa det store Maal, han 
sikkert vil, skal naas: Oplivelse af Nordens 
Helteaand til kristelige Bedrifter paa en 

med Tidens Tarv og Vilkaar passende 
Bane. 

Det har derfor været en af hans glædeligste 
Oplevelser, at der virkelig, et halvt Aar efter at 
Ønsket var udtalt, meldte sig et Par højt bega- 
vede unge Mænd og i Hengivenhed tilbød at 
være hans Medarbejdere. 

Det var Dr. A. G. Rudelbach (født 1792) 
og Adjunkt Jacob Christian Lindberg (født 
1797). 

Disse to unge Theologer havde Ord for at 
være de største Lys i deres Fag ved Københavns 
Universitet. Rudelbach havde allerede vundet 
sig et Navn i hele den lutherske Kristenhed ved 
sit enestaaende Kendskab til Kirkelærens Historie. 
Lindberg, som et Par Aar tidligere havde taget 
sin theologiske Eksamen med højeste Udmærkelse, 
og som allerede den Gang havde været lærdere 
i Hebraisk end den Professor, der skulde eksa- 
minere ham, var Specialist i de semitiske Sprog 
og hjalp den lærde Biskop Munter med hans 
Undersøgelse af østerlandske Mønter og Ind- 
skrifter. Det regnedes for en given Sag, at baade 
Rudelbach og Lindberg snart maatte blive Pro- 
fessorer ved Københavns Universitet, og alle 
kyndige spaaede dem en glimrende videnskabeUg 
Bane. 

Men til Sorg og Forbavselse for Tilhængerne 
af »den fornuftige Kristendom« sluttede de to 
unge Mænd sig til »Mystikernes fanatiske Parti« 

og søgte til Kirke hos Grundtvig paa Kristians- 
havn • Det var i Rationalisternes Øjne et For- 
ræderi mod Lysets Sag, som ikke kunde blive 
uhævnet. Og de fik begge to, men dog især 
Lindberg, at føle, hvilket Offer de bragte deres 
Tro og Overbevisning, da de nu besluttede sig 
til offentlig at træde i Marken som Grundtvigs 
Vaabendragere. 

Disse grundlærde og nidkære unge Mænd fattede 
den Tanke at udgive et videnskabeligt theologisk 
Tidsskrift, der skulde være et Rustkammer for 
den gammeldags lutherske Kristendom og en 
Udfaldsport mod den herskende Rationalisme, og 
da de i Grundtvig saa' den rette Høvding, hvor 
det gjaldt den store Kamp mod Kirkens aaben- 
bare og skjulte Fjender, bad de ham være med 
til dette Foretagende. 

Grundtvig viste den Selvovervindelse at raade 
dem til hellere at gaa til Mynster, da hans 
Navn bedre kunde samle alle Venner af den 
sande Kristendom under et fælles Banner. Men 
da Mynster, der kun med Ubehag modtog Besøg 
af disse Tilhængere af det fanatiske Parti*), gav 
et rent Afslag, sagde Grundtvig med Glæde ja, 
og i Slutningen af Marts 1826 udkom første Hefte 
af »Theologisk Maanedsskrift« med Grundt- 



*) Se: Nogle Blade af J.P.Mynsters Liv og Tid. 
S. 211. 

vig og Rudelbach som Udgivere og Lindberg 
som fast Medarbejder. 

I dette Tidsskrift fandt Grundtvig den længe 
søgte Lejlighed til at fremkomme med et sam- 
menhængende skriftligt Forsvar for den ægte 
Kristendom imod dens mægtige, halv skjulte 
Fjender, og det Arbejde, han fra 1823 havde 
gjort for at klare det store Stridsspørgsmaal 
mellem den gamle Tro og den moderne Fornuft, 
bar nu sin Frugt i Literaturen. 

Endnu inden første Hefte af Maanedsskriftet 
kunde udsendes, hændte der imidlertid noget, 
som atter kaldte Grundtvig frem i Dagspressen. 

Det kom ham nemhg for Øje, at der var 
fældet en højst mærkelig Dom over nogle Bønder 
i Ellinge Sogn paa Fyn, som under Paavirkning 
af den stærke Opvækkelse, som paa den Tid 
udgik fra Kerteminde og Omegn, havde holdt 
gudelige Forsamlinger med hinanden. Sagen 
fremstilles saaledes i »Nordisk Kirketidende« 
for 1834, hvor Lindberg gav »Historiske 
Oplysninger om de gudelige Forsam- 
linger i Fyen og paa Sjælland«. 

»I Ellinge Sogn i Vinding Herred blev i Be- 
gyndelsen af Aaret 1824 Sag anlagt mod tvende 
Mænd*), fordi de havde holdt Forsamlinger. De 



*) Den ene var den senere saa bekendte Rasmus 
Ottosen. 

beraabte sig paa, at Forsamlingerne havde været 
anmeldte for Præsten [Olivarius], og de nævnede 
tvende Mænd, som kunde være Vidner derpaa. 
Inden Vidneforhøret kunde optages, var ogsaa 
disse tvende Mænd satte under Tiltale for at 
have haft Forsamlinger i deres Hus eller have 
læst i dem eller deltaget i dem, og de kunde 
altsaa ikke være Vidner. Saa nævnte de atter 
to andre Vidner, og det gik ligesaa med dem, 
saa atter to, og det traf sig altid saa, at Vidnerne, 
der skulde afhøres, var selv imidlertid satte under 
Tiltale, og saa opgav de at føre Vidner. Paa 
denne Maade blev ialt 10 Personer tiltalte under 

denne Sag, alle af Eliinge Sogn . De 

kunde vel have nævnt flere som Vidner, men 
da de saa', at de havde Ulykken med sig, aflod 
de derfra; og Sagen blev for saa vidt paakendt 
efter Præstens Benægtelse. For at hjælpe de 
saggivne sattes Retten i Eliinge Krohus, og her 
modtog Pøbelen dem, og herfra sendte de dem 
hjem under en Stenregn. Og i Krostuen maatte 
de ikke alene være Vidner til den mest ugudelige 
Snak, der var dem en Vederstyggelighed, men 
man drev det endog saa vidt, at man spærrede 
Munden op paa dem og hældte dem Brændevin 
i Halsen. Medens dette foregik i Krostuen, 
holdtes Retten indenfor. Hjemthingsdommen faldt 
i Efterhøsten 1824, Landsoverrettens Dom i 1825, 
og Enden paa Sagen blev, at de tiltalte maatte 
betale en Pengemulkt«. 

Det var dette Tilfælde blandt mange af For- 
følgelse mod gudelige Lægfolk efter Sognepræstens 
Angivelse, der blev Grundtvig bekendt i Begyn- 
delsen af 1825 gennem Underrettens Domsakt, 
og som gjorde et saa stærkt Indtryk paa ham, 
at han følte sig drevet til at tage sig offentlig 
af Spørgsmaalet om lutherske Lægfolks Ret over- 
for de rationalistiske Præster. 

Inden Sagen var bleven paakendt ved Over- 
retten, skrev han et Stykke >0m gudelige 
Forsamlinger« i » Nyeste Skilderie af Kjøben- 
havn« for 8. Februar 1825. 

»Det er almindeUg bekendt«, — saaledes be- 
gynder han, — »at der paa den senere Tid hist 
og her i Fyn ytrer sig hos Almuen Hang til 
gudelige Forsamlinger udenfor Kirken, samt at 
adskillige Præster har klaget derover til den 
verdsHge Øvrighed og derved bragt en Del af 
deres Sognefolk under Tiltale for Retten. Det 
har altid været mig en sørgehg Tanke, at saa- 
dant skulde finde Sted, men ret levende blev 
Sorgen, og dybt følte jeg mit Kald til at tale 
Samvittighedens og Kærlighedens Sag, da jeg 
nylig læste en Domsakt over en Del Personer i 
Eliinge Sogn, der ikke var beskyldte for mindste 
Uskikkelighed, men havde tværtimod, tildels af 
Præsten, deres Anklager, de ærefuldeste Vidnes- 
byrd. Disse Mennesker havde nogle Gange, paa 
den roligste og ærbareste Maade, forsamlet sig 
til fælles Opbyggelse, da der paa Klage af Præsten 

udgik et Politiforbud derimod; men da de, vel 
ikke uden Føje, mente, det kun grundede sig 
paa Forsømmelse af de ved Forordningen af 
1741 befalede Regler, henvendte de sig til Præ- 
sten og udbad sig hans Nærværelse. Om han 
virkelig styrkede dem i deres Forsæt og lovede 
selv at komme i deres Forsamling, som de paa- 
staar, tør Retten ikke afgøre, da der mangler 
gyldigt Bevis, men den finder det dog ganske 
rimeligt, at han ved tvetydige Ord kan have 
givet dem Anledning til at tro noget saadant. 
Ikke desmindre blev de, der forsamlede sig, til- 
talte, og da det kun gjaldt om Overtrædelse af 
et Politiforbud, troede Retten ej at burde anstille 
nogen Undersøgelse om den virkelige Beskaffen- 
hed af de holdte Andagtsøvelser, men holdt sig 
desuagtet berettiget til at erklære de tiltalte for 
Tilhængere af den fanatiske Kertemindesekt osv. « 

Grundtvig vil ikke udtale sig om, hvorvidt 
denne Adfærd af Præsten og Underretsdommeren 
er lovlig. Han vil overhovedet nødig med sin per- 
sonhge Mening udsætte sig for at skade den Sag, 
hvis Talsmand han er, men han vil holde sig til 
Spørgsmaalet om, hvorledes Staten efter de 
borgerlige Forhold bør stille sig til de gudelige 
Forsamlinger. 

Historien lærer, at religiøse Gæringer altid 
kun styrkes og udbredes ved borgerlig Forfølgelse. 
Selv Napoleon havde bekendt sin Afmagt overfor 
slige Bevægelser. Derfor burde Staten ikke gøre 



dbyGoogk 



125 



Forsøg paa at standse de gudelige Forsamlinger 
ved Straffelove, selv om den ansaa dem for 
skadelige. Men i Virkeligheden maa Staten lyk- 
ønske sig med slige Forsamlinger. 

»Jeg mener nemlig, Øvrigheden gjorde vel i 
at betragte enhver gudehg Forsamhng, den ej 
selv har foranlediget, som en selskabelig 
Sammenkomst, hvori en Del af Folket søger 
sin Opmuntring og Vederkvægelse, medens andre 
søger deres ved Skuespil, Kortspil, Strengeleg, 
Gæstebud eller hvad andet Menneskens Børn kan 
forlystes ved at nyde i Fællesskab, og uden nu 
at tale nogen Forlystelse for nær, tør man dog 
vel paastaa, der er ingen af dem, ved hvis almin- 
delige Udbredelse Staten vover mindre og kan 
vente at vinde mere end af Samlinger til fælles 

Opbyggelse. Den Alvorlighed og udvortes 

Ærbarhed, den Modbydelighed for Verdens vilde 
Væsen og den ideUge Beskæftigelse med over- 
sanselige Genstande, som plejer at være Hoved- 
træk hos dem, man spotvis kalder de hellige. 
var ikke blot hos de- bedste af Deltagerne, men 
vel endnu mere hos de værste, en Vinding 
for Staten, som derved fik langt færre Forbrydere, 
langt flere ordentlige, arbejdsomme og nyttige 
Borgere«. 

Saaledes stiller Sagen sig for en almindeUg 
Betragtning. Men naar man ser hen til de nu- 
værende Forhold, bliver det endnu mere ønske- 
ligt, at Staten viser Tolerance i dette Spørgsmaal, 

nu »da levende Religiøsitet er vort aabenbare 
Savn, og da det umulig kan være andet, end at 
det religiøse Element, som oplivede vore Fædre, 
naar det vaagner, maa mangensteds finde sig 
fremmed i Kirken. Det være nemlig godt eller 
ondt, glædeligt eller sørgeligt, saa er det vist, at 
Theologien og den deradf udgaaende Kirke- 
tjeneste har i det sidste Aarhundrede lidt en 
Forandring saa stor, at hvem der har gammel- 
dags Kristendom, vanskelig kan finde sig opbyg- 
get, men lettelig forarget deraf. Under denne 
Forandring tabte Kirken aabenbart næsten hele 
sin Indflydelse paa Folket, og det saa meget 
nødvendigere, som det kolde og tvungne Bog- 
sprog, der nu i Kirken blev det herskende, var 
for Almuen hartad saa godt som Latin, og hvor 
kan det nu andet være, naar gammeldags luthersk 
Kristendom vaagner hos Folket, end at de smerte- 
lig maa opdage, hvilken himmelhøj Forskel der, 
baade i Materie og Form, er mellem Luthers og 
de nu almindehge Prækener! Herved opstaar 
med den strengeste Nødvendighed Trang til gude- 
lige Forsamlinger udenfor Kirken, og saadanne 
Surrogater for en gammeldags luthersk Kirke er, 
efter alt hvad jeg veed, de fynske gudelige 
Forsamlinger, hvor Luthers Postil for det 
meste fører Ordet. At der nu paa denne Maade 
saare let kan opkomme en ubehagelig Spænding 
mellem en Præst og en Del af hans Sognefolk, 
er begribeligt nok; men aldrig kan den vist nok 

have værre, for Staten skadeligere Følger, 
end naar Præsten, blot ved at erklære sine 
Sognefolk for Kættere og Fanatikere, kan 
faa dem tiltalte og afstraffede som saadanne ; thi 
hvad maatte dog ikke Almuen tænke, naar den 
var sig bevidst kun at have øst sin Kristendom 
og Opbyggelse af den danske Bibel, af Luthers 
og andre berømte Læreres Skrifter og hørte sig 
derfor kaldt en fanatisk Sektl Sandelig, er 
det i Almindelighed klogt at skaane de gudelige 
Forsamlinger, da skønner jeg ikke rettere, end 
at her, hvor Talen synes at være om de religiøse 
Grundsætninger, Statens Love selv helliger, 
og om Forsamlinger, man efter Lovene umulig 
kan paatale uden at kløve Formaliteter, her kan 
intet Spørgsmaal være om, hvilket Parti den 
verdslige Øvrighed vil tage, saasnart Sagen bliver 
upartisk fremstillet og' behørig oplyst. — — 
Denne Betragtning er det, som har bevæget mig 
til at gribe Pennen i denne Sag og med al mulig 
Upartiskhed fremstille den i sin sande Sammen- 
hæng; thi er det mig i nogen Ting blot 

om det rette, det klogeste og det bedste at 
gøre, da maa det nødvendig være her, hvor jeg 
taler til Forsvar for noget, jeg selv i Grunden 
slet ikke ynder, men maa, som Menneske, ønske 
mildt behandlet og, som Historiker, anbefale til 
Statens gunstige Opmærksomhed.« 

»Om det virkelig er mit Alvor, at jeg i Grun- 
den ikke ynder de gudelige Forsamlinger, Menig- 

mand selv anstiller, og hvis Hovedhensigt er 
indbyrdes Opbyggelse, det kan vistnok være 
Staten ligegyldigt, da det ikke er min Mening, 
men mine Grunde, det er værdt at agte paa; 
men hvem der har læst mine historiske Skrifter, 
vil næppe tvivle om, at slige gudelige Forsam- 
Unger virkelig i mine Øjne kun er maadelige 
Surrogater for det kirkehge Liv og kun maadelige 
Planteskoler for sand Gudsfrygt, Ydmyghed og 
Kærlighed. Kirkehistorien har nemhg lært mig, 
at en vis sygelig Pietisme i slige Forsamlinger 
saare let parrer sig med forskruede Indfald, 
Ringeagt for Lærerstanden og omsider for Skrif- 
ten selv, og derfor har jeg aldrig tilraadt, men 
snarere fraraadt dem, og i de Aar, jeg som 
Præst var uden for Kirken, maaske endog med 
overdreven Ængstelighed skyet alt, hvad der 
kunde have mindste Skin af noget saadant. Men 
her er jo Spørgsmaalet ikke om, hvad vi anser 
for tjenligst til sand Kristendoms Udbredelse og 
Vedligeholdelse, hvorom enhver af os maa dømme, 
som han har Tro og Forstand til; Spørgsmaalet 
er kun, hvad vi, som de Statens boglærde Tje- 
nere, der bedst maa kende det religiøse Element, 
hvad vi bør raade Staten at gøre, naar der ytrer 
sig Hang til saadanne gudeUge ForsamUnger, om 
vi da skal raade den at slaa til med Sværd eller 
at se til med Rolighed! Det sidste raader jeg 
med den fuldeste, paa hele Menneskehistorien 
grundede Overbevisning, at det er et Raad, ingen 

Stat nogensinde vil fortryde at have fulgt, og 
tror nogen at kunne med lige saa vel grundet 
Overbevisning raade til det modsatte, da gøre 
han det lige saa aabent og frimodigt som jeg, 
men tro kun ikke, det beviser noget at slaa om 
sig med Fraser og Skældsord, med Obskurantisme, 
Fanatisme, det gruelige Uhyre, og andet sligt; 
thi her er ikke Spørgsmaalet om, hvor den 
sande, oplyste Kristendom findes, en Under- 
søgelse, som, foretaget efter Danske Lov, næppe 
heller vilde være alle Præster behagelig; her er 
kun Spørgsmaalet: hvad Staten gør klogest i: at 
komme Olie i Saaret eller kaste den i Ilden?« 

Hele Grundtvigs Indlæg er skrevet med en 
Besindighed og sund Fornuft, der for vor Tids 
Øjne maa gøre det temmelig ubegribeUgt, at 
nogen skulde driste sig til at modsige hans kloge 
Raad til Statens Ledere. Det er da ogsaa fra 
den gudelige Vækkelses Historie bekendt, at 
Guvernøren paa Fyn, Prins Christian, under 
Paavirkning fra Præsten B. F. Rønne, væsentlig 
hyldede den samme Tankegang og sørgede for, 
at den blev gjort gældende gennem Kanjcelliets 
Skrivelse til Fyns Biskop af 7. Septbr. 1824. 

Ikke desto mindre blev de rationalistiske 
Præster oprørte over Grundtvigs Indblanding, og 
saaledes var der lagt nyt Tønder til den store 
Brand, inden den endnu ret var blusset op. 

VI. 
Kirkekampen aabnes. 



I Slutningen af Marts 1825 udsendtes før- 
ste Hefte af »Theologisk Maanedsskrift<. 

Rudelbach havde skrevet en værdig og 
kraftig Fortale, hvori han højtidelig erklærer 
de Fornuftkristne Krig og udtaler sit frejdige 
Mod paa Kampen. »Ja, Held os, at den prote- 
stantiske Kirke i vore Dage har faaet sine Helte 
og Kæmper igen, og at disse har fundet de 
gamle Vaaben, hvormed de alt siden Luthers 
Tider bød Døden og Djævelen Trods og frejdigen 
ginge efter Guds Ords Stjerne, som atter viste 
dem Vejen til den Herre Kristum. Held os, at 
vi i denne skønne Morgenrøde, som forkynder 
en skønnere Dag, værdiges at kæmpe for hans 
Riges og Evangeliets Sag!« 

Grundtvig indledede Maanedsskriftet med 
det berømte Digt Kirketrøst, hvori han dejlig 
har udtrykt sin Sjælsstemning ved Kampens 
Aabning. 

Skal jeg tie, eller skal jeg tale! 
Skal jeg kvæle Ordet i mit Bryst, 
Eller skal, paa Nordens Kirkesvale, 
End jeg laane det min Skjalderøst: 
Frit forkynde, hvad mit Øje skuer, 
Hvad der svæver over Kirkens Buer, 
Hvad der stiger af dens Klippegrav! 

Tie de, til hvem ej Herren taler! 
Tie de, for hvem Guds Ord er Tant! 
Tie de, til den sodhrune galer. 
Melder glad, at Mørkets Dag oprandt! 
Danmarks Engel ryster lyse Vinger, 
Trøstelig det i mit Øre klinger, 
Maa genlyde i min Skjalderøst! 

Den bølgende Stemning, der først hæver sig 
som en Lurtone, der vil samle. Herrens Hær til 
Aandens Strid, glider derpaa over i en mild 
Salmetone, der vil bringe Kirketrøst til Her- 
rens Menighed. 

Stille, stille, Zions Døtre smaa! 
Græder ej saa stride, bitre Taarer, 
Vrider dog Smaahænderne ej saa! 
Ligner dog ej Verdens arme Daarer! 
Mindes dog til Trøst i bange Kaar: 
Lægedom har Gud for alle Saar! 

Og med Skjaldens Anelse forkynder han de 
grædende, som klager over, at Kirken som en 
affældig Kvinde ligger bleg paa Dødslejet, og at 
Herren ikke er der, saa at hun kan oprejses 
igen: 

9* 

Jo, han kommer, hist som Morgensky 
Rødmer, lysner det saa hlidt i Norden, 
Brat vi ser ham i en Rosensky 
Dalende hensvæve over Jorden;. 
Hvo ham møder paa hans Naades Vej, 
Liv og Lægedom forfejler ej! 

Derfor smiler, Zions- Døtre smaa, 
Smiler sødt igennem Taareduggen! 
Snart I skal med Glæde Harpen slaa, 
Zions Sang skal klinge over Vuggen. 
Tone skal det under klaren Sky: 
Guddomsbarnet er os født paany! 

Disse to Grundtoner: Kampraabet og Kirke- 
trøsten, mødes ikke alene i denne Indgangs- 
salme. De er overalt tilstede og tit underlig 
sammenblandede i hele den Kamp, som Grundt- 
vig nu begynder. Det er som en Vaar i vort 
Kirkeliv, hvor Jævndøgnsstorme og smilende Sol- 
skinsdage veksler, en Gæring, hvori det gamle 
maa falde med Bulder, mens det nyfødte Kristen- 
liv mildt skyder op som Blomster af Muldjorden 
under Naadesolens Straaler. 

I de to første Hefter af Maanedsskriftet giver 
Grundtvig et Overblik over »Det attende Aar- 
hundredes Oplysning i Salighedens Sag«, 
og heri har vi den saa mange Gange begyndte 
og saa tit omarbejdede Krigserklæring til den her- 
skende Rationalisme. 

»Det er alt anden Gang,« — skriver han — 
»jeg træder her i aaben Fejde med det attende 
Aarhundredes Oplysning, og man kan da 

med Rette fordre en Rolighed, en Klarhed og en 
Betænksomhed af mig, der ej var at vente hos 
Ungersvenden.« Men den døde Fornufts klare Ro 
er kun et iskoldt Mørke. »Jeg vil derfor bede 
Gud, at jeg aldrig maa faa mere Rolighed, Klar- 
hed og Betænksomhed, end der kan forenes med 
kristeUg Nidkærhed, med levende Følelse af den 
dybe Dunkelhed, der først i Himlen kan forklares, 
og med den Sandhedskærlighed, der skyr de 
krogede Veje mer end det blinkende Sværd og 
de bølgende Luer! Men saa megen RoUghed, 
Klarhed og Betænksomhed, som lader sig forene 
med en Kristens Tro og Haab og Kærlighed, 
det vil jeg ogsaa bede om og stræbe efter, ret 
fornemmelig i den vigtige Strid, jeg her fornyer, 
fornyer i Forbindelse med yngre Mænd, over hvis 
Tanker og Tunger jeg ej har at raade, men som 
jeg bør kunne tjene med, hvad der kan vindes 
ved Aar og Erfaring.« 

Han giver derefter et Billede af Tilstanden i 
Kristenheden. De tyske Rationalister med S e ml e r 
i Spidsen havde i Slutningen af det 18de Aar- 
hundrede optaget Voltaires vantro Tankegang 
i deres Theologi og dermed fremkaldt den »Op- 
lysning«, som i Virkeligheden var en stor aandeUg 
Solformørkelse. Vi Danske havde gaaet i Skole 
hos vore Naboer, og trods Balles djærve Mod- 
stand var det omsider naaet saa vidt, at Kirken og- 
saa hos os kun stod »som en Ruin fra gamle Dage.« 
»Saaledes forholder det sig aabenbart, og saa 

lidet jeg har Lyst til at nægte, hvad der er mig 
en kær Tanke, at det nu er noget bedre end ved 
det nittende Aarhundredes Begyndelse, er jeg dog 
langt fra at være af deres Mening, som tror, vi 
kun har en Levning af det attende Aarhundredes 
Vantro og Ugudelighed at bekæmpe, der snart 
dels ved Døden dels ved Bibelselskaber og andet 
sUgt vil kunne udryddes. I mine Øjne var det 
attende Aarhundredes Oplysning kun Udbrud af 
en Gift, der gennem lange Tider havde samlet 
sig og nu omsider klarede sig i Kristenheden, 
saa paa dens Udryddelse er ikke at tænke; det 
højeste, vi tør haabe, er med Guds Hjælp at 
standse dens Udbredelse og redde dem, der saa 
at sige uskyldig er smittede deraf.* 

Disse Udtalelser viser, at Grundtvig nu aldeles 
havde opgivet sin Ungdomstanke om at faa Stats- 
kirken i den gamle Stil med almindelig Kirke- 
lighed i hele Folket genoprejst af Gruset. Det 
var jo netop denne Statskirke med Skin af Til- 
slutning hos alle gode Borgere, der ved Oprøret 
i det 18. Aarhundrede var sprængt i Ruiner, og 
hvad der skulde oprejses paa Tomten, maatte 
være en Kirke af mere levende Stene. 

Men er ethvert Forsøg paa at genoprejse Kirken 
da ikke spildt, naar Stemningen indenfor dens 
Mure er saa ukristeHg som nu om Tide? 

»Dette er, synes mig, som at spørge, hvad 
det kan nytte at drive Fjenden ud af Landet, 
naar man har Formodning om, at en Del af dets 

Indbyggere vil vandre ud med ham; thi naar 
Ukristeligheden af det attende Aarhundredes 
Oplysning er bevist, da er den jo, aandelig talt, 
uddrevet af Kristenheden, saa enhver, som 
fremdeles hylder den, ve ed, han er ingen Kri- 
sten, og skulde det ingen Nytte være til, hvad 
Nytte er da Oplysning til, eller er det ikke en 
saare vigtig Oplysning for dem, der staar i den 
falske Formening, at de er Kristne, skønt de 
er det ikke, og hvem tør sige, at ikke mangen 
en af de Kristnes Børn, naar han ser dette og 
ser sig derved i en saare vigtig Sag skuffet af 
det attende Aarhundredes Oplysning, vil føle Lede 
til Masken og vende om til sin Fader!« 

Her rører Grundtvig ved det store Hoved- 
spørgsmaal, og han peger paa en højst mærkelig 
Maade hen til den Løsning deraf, han endnu ikke 
selv havde fundet, idet han tilføjer: 

»Hvor mange eller hvor faa der igen 
vil tilegne sig de Kristnes Trosbeken- 
delse, det veed ingen uden Gud, men det 
faar vi at se, naar det bliver klart, hvor- 
dan den lyder og maa uforanderlig lyde, 
men ikke før.« 

En Nutidslæser maatte jo tænke, at der her 
sigtes til den apostoliske Trosbekendelse; men 
den følgende Udvikling viser, at Grundtvig endnu 
tænker sig den uforanderlige Trosbekendelse ud- 
draget af Hovedstederne i det nye Testamente. 
Dog gaar Kursen aabenbart henimod den store 

Opdagelse. Det er, som Magnetbjerget allerede 
har drejet Kompasnaalen bestemt henimod sig. 

Efter at han saaledes har stfllet Opgaven for 
»Theologisk Maanedsskrift«, tilføjer han som en 
Betænkelighed, at det kunde synes vel haardt og 
uskaansomt at lægge saa stor Vægt paa Ukriste- 
ligheden i det attende Aarhundredes Oplysning, 
da denne har saa mange Venner ogsaa blandt 
dem, »hvis Stilling i Staten gør det nødvendigt for 
dem at hedde Kristne, og som derfor ikke, 
uden Selvopofrelse, kan indrømme hin Oplysnings 
DkristeUghed, om den end blev dem klar.« 

Det var jo det ømme Punkt, at Kirken var fuld 
af rationalistiske Præster, som vilde blive brød- 
løse, hvis den fulde Sandhed kom for Dagen, og 
Lovens Strenghed anvendtes imod dem. 

I sin Ungdom havde Grundtvig haft det paa 
Tungen at bede alle saadanne for Samvittighedens 
Skyld, uden Hensyn til Kone og Børn, at ned- 
lægge deres Embeder.*) Den Gang troede han 
endnu paa, at Statskirken kunde renses helt for 
falske Lærere, naar man brugte Ordets Svøbe til at 
uddrive de vanhellige. Men nu var han bleven stemt 
for en større Lemfældighed overfor de mange, der 
stod i saa misligt et Forhold til deres Præsteløfte. 

»Strengt talt maa man vistnok' vide, hvortil 
man forpUgter sig, have det redelige Forsæt at 
opfylde det, og naar man ej længer kan eller vil. 



*) Se Grundtvig som Bibelkristen S. 62—63. 

da aabenhjertig tage sft Løfte tilbage; men naar 
Forpligtelsen angaar aandelige Ting, hvortil 
man ej kan nøde sig selv, og hvoraf man ikke, 
uden Hykleri eller den højeste Letsindighed, kan 
tage det blot udvortes Skin, naar der kan være 
Tvivl om, hvorvidt Øvrigheden tager det saa 
strengt med Forpligtelsen, som Ordene nu en 
Gang, af flere Grunde uforanderlig, lyder, 
naar den herskende Tænkemaade i religiøse An- 
liggender er letsindig, den herskende Tankegang 
aldeles verdslig, da vil jeg hverken være den, der 
kaster den første eller den sidste Sten paa en 
Medtjener, fordi han ikke som jeg havde den i 
hine Dage sjældne Lykke at være enig med sig 
selv om det store Embede, os er betroet, og siden, 
maaske med megen Sjælsuro, gjorde sit Bedste 
uden selv ret at vide, om han skulde kæmpe og 
fly. Sandelig, her skal en Kristen lægge Haanden 
paa Hjertet og lade vedkommende selv afgøre 
den Sag med Gud, deres Samvittighed og Staten, 
og jeg vilde ikke være den Raadgiver, der bidrog 
til, at samvittighedsfulde Mænd skyede Kirken 
eller forlod den for maaske at give Plads for 
Hyklere og Ordgydere. Det er en sørgelig, en 
gruelig Forvirring, der har taget Overhaand i den 
kirkelige Undervisning over hele Kristenheden, 
men jeg har altid næret det glade Haab og nærer 
det fremdeles, at den, i det mindste hos os, ved 
Sandheds Kraft i Forbindelse med den Mildhed og 
Skaansomhed, der stedse i Danmark udmærkede 

baade Øvrighed og Folk, efterhaanden skal vige 
for saa kristelig en Enighed, som man i Verden 
kan vente.« 

Saa mildt mente han altsaa at kunne føre den 
uundgaaehge Kamp mod Rationalisterne. Men 
just som han havde sluttet sit første Indlæg, 
spurgtes der nyt fra Fjendens Lejr, som fristede 
ham stærkt til at bruge de skarpeste Vaaben. 

I »Nyeste Skilderie af Kjøbenhavn« for 5. 
April 1825 fremkom der nemlig et Indlæg i Sagen 
om de gudelige Forsamlinger, der maatte tirre 
ham paa det stærkeste. Forfatteren var en navn- 
løs »Sandhedsven«, der dog vistnok talte som 
Ordfører for et stort Antal Præster af den ratio- 
nalistiske Retning. Han finder, at de gudelige 
Forsamlinger er en sand Landeplage. Dér kommer 
den uvidende Almue sammen og bliver forgiftet af 
usunde Taler og Forelæsninger. »Ja, var det endda 
kun Røn og Sang og Læsning af sand Oplysning 

befordrende Røger, der beskæftigede dem! 

Men de lader det ej blive derved ; de gaar videre 
ved at læse og forklare Ribelen (!), en Forklaring, 
der vist maa blive Ugesaa forskellig som de Per- 
soners Duelighed eller Uduelighed, der drister sig 
til at paatage sig dette Arbejde, hvorom siges, 
at det for et fornuftig tænkende Menneske er 
uforstaaeligere end Græsk og Latin.« 

Det hele er et groft Indgreb i Præstelaugets 
Rettigheder, som burde forbydes strengt. 

»Kan og maa ingen Haandværker gøres til 

Svend uden foregaaende Lære eller vinde Laugs- 
rettighed uden forevist Mesterstykke, og har vor, 
for al god Orden saa aarvaagne Regering forbudet 
Kvaksalvere under Straf at afgive sig med at hel- 
brede Sygdomme paa det menneskeKge Legeme, 
hvortil kun prøvede og duelige Læger er be- 
rettigede, mon vel denne samme vise Regering 
kan eller vil taale, at slige Fuskere, som hine 
Lektører, fordærver Sjælens Smag for og Evne 
til at modtage og fordøje rene Sandheder og 
ædle Begreber ved at bibringe dem hvilketsom- 
helst ufordøjeligt Miskmask?« 

Talen om den Forskel, der skulde være paa 
en > gammeldags« Kristendom og Præsternes For- 
nuftpræken, hører ingen Steder hjemme. Kristen- 
dommen er hverken gammeldags eller nymodens, 
thi >den sande Kristendom, den sande Guds- 
dyrkelse, bestaar i rene Tanker og et retskaffent 
Levned.« 

Anonymen er dernæst saa spydig at udtale 
sin Samstemning med Pastor Grundtvig og sin 
Glæde over, at en Mand som denne har givet en 
Skildring af disse Forhold. Derved er der ogsaa 
givet Lejlighed for andre til at udtale sig. 

»Dette er sket i disse Linjer af en Mand, der 
forener oprigtig Sandhedskærlighed med over- 
bevisende Erfaring. Og ønskeligt var det, om 
flere vilde gøre ligesaa, at Sagen ej skal blive 
ensidig betragtet, men at vor vise og for alt 
godt aarvaagne og virksomme Regering saa' den 

i sit sande Lys og fik Lejlighed til at bevise, at 
den, lige saa vel som den har vidst at sætte 
Grænser for smitsomme Syger paa Mennesker og 
Kvæg, lige saa vel som den vidste i fordums Tid 
at afskaffe den mægtige Katholicisme, endnu vil 
vide ved passende og kraftige Midler at forebygge, 
at denne aandelige Syge ej skal smitte alle dens 
Undersaatter. Dette er sikkerlig alle dens tro og 
fornuftige Undersaatters Haab og Ønske. — Den. 
der fremsætter dette, nævner sig ej her: thi 
Navnet gør intet til Sagen. Men saa snart det 
behøves og kan gavne, skal han villig vedkende 
sig. baade sin Mening og sit Navn«. 

Det var en umaadelig Harme, der greb Grundt- 
vig, da han læste dette Indlæg. Jeg tror næppe, 
at noget i hans lange Liv har oprørt ham mere 
end dette anonyme Angreb paa gammeldags 
Kristendom og menneskelig Frihed; dette ufor- 
skammede Forsøg paa at paakalde Lovens Hjælp 
for de Præster, der saa øjensynlig selv var de 
værste Lovbrydere, og imod de stakkels Lægfolk, 
hvis Brøde var, at de ikke vilde give Afkald paa 
den Tro, som efter Danske Lov havde Eneret til 
at herske i Statskirken. Med Forfærdelse saa 
han, hvor fortvivlet de umyndige i Landet var 
stillede, naar de havde saadanne Præster. Det 
var næsten kvælende for ham, at slig himmel- 
raabende Uretfærdighed skulde bramme med Em- 
bedets Værdighed og raabe paa Rettens Folk 
mod de arme Lægfolk, som kun vilde læse Bibelen 

og Luthers Skrifter med hinanden, ja, opfordre 
Regeringen til at behandle dem som skabet Kvæg, 
der burde slaas ned for at hindre Smittens videre 
Udbredelse ! 

Hans Pen kom i rastløst Arbejde med et Svar, 
der havde Næb og Klør. Men den store Be- 
sindighed, som han havde vundet ved i en Aar- 
række at betragte Menneskelivet historisk, og som 
styrkedes yderUgere ved hans Følelse af den 
Varsomhed, der maatte kræves af den, der vilde 
forsvare Troens hellige Sag, holdt hans Haand 
tilbage, saa at han betænkte sig paa at begynde 
Krigsførelsen med de skarpe borgeriige Vaaben, 
som Danske Lov gav ham i Hænde overfor 
disse Præster, hvis hele Fremfærd var et aaben- 
bart Brud paa deres edelige Forpligtelse til at 
være den luthersk - evangeliske Kristendoms 
Tjenere. 

Han vilde derfor endnu indskrænke sig til at 
give sine Modstandere en venlig, men tydelig 
Advarsel, og hver Gang hans Udkast fik en 
heftig Tone, lagde han dem hen og gjorde Be- 
gyndelsen til et nyt i en roligere Stemning. Men 
det faldt ham aabenbart svært at dæmpe sin 
Harme. 

Hvad der allermest bragte ham i Krigshumør, 
var Anonymens haanlige Omtale af de gudelige 
ForsamHnger, som var de en aandeUg Kvægsyge, 
der burde standses af Regeringen. Han finder 
Modstanderens Ord saa oprørende, at man aller- 

bedst kan ramme ham ved at aftrykke hans 
Indlæg og give det følgende Indledning: 

»For at vise, hvor umistænkelig min Stemme 
var, havde jeg beraabt mig paa min bekendte 
personlige Mistro til den kirkelige Vinding ved 
de gudelige Forsamlinger, Menigmand paa egen 
Haand anstiller, og hør nu, Efterslægt! hvad 
Svar jeg fik, hør, hvad en Anonym, der udgav 
sig for Præst, turde svare, uden at nogen Præst 
højtidelig fralagde sig alt Broderskab med en 
saadan antikristehg, bespottelig Usling, uden, saa 
vidt jeg veed, at have synderlig mishaget den 
Gejstlighed, hvis Sag han paastod at føre! Ja, 
hør det. Efterslægt! tro mig ikke paa Ordet, 
men overbevis dig selv, i Ugebladet, om, at den 
fynske Gejstlighed, Aar 1825, lod et saadant 
Dyr ustraffet tale i sit Navn, overbevis dig derom, 
gru derfor og tak den Gud, som udfriede os af 
Mørkets Magt og oversatte os i sin elskelige 
Søns Rige ! Hør, prøv og vælg det gode ! VisseUg, 
da vælger du ej det papistiske Fejeskarn, som 
er Kærnen i den Protestantisme, der endnu, 
anonym, vil føre Ordet i vor Kirke!« 

Jeg tror, Efterslægten, som Grundtvig her 
tiltaler, vil give ham fuldstændig Ret i Sagen 
selv. Men den vil ogsaa prise ham, fordi han 
betvang sin skummende Vrede og gemte slige 
uvilkaarlige Udbrud deraf i sin Pult for atter og 
atter at overveje sit store Ansvar i denne Sag. 

Det, som gav den navnløse Indsenders Ord 

Vægt, var den Kendsgerning, at mange af Præste- 
skabet stiltiende gav ham deres Bifald, og at 
ikke faa af de fynske Præster i Praksis hand- 
lede i den samme Aand og paastod som han, at 
de Lægfolk, der satte sig op imod dem, burde 
straffes »som Fuskere og Bønhaser, der ej vilde 
respektere Præsternes Laugsrettigheder, eller 
som Kvaksalvere, der befattede sig med, hvad 
de smukt skulde overlade til de eksaminerede 
Sjæledoktere.« 

Det var dette lovbrydende Præstelaug, som 
maatte friste Grundtvig til at bruge de haardeste 
Midler, men som han dog først vilde give en ret 
alvorligAdvarsel for muligt at undgaa det yderste. 

I et af Udkastene til en Artikel »Om det 
farlig grove Papisteri*)«, som han havde 
tænkt at indsende til »Skilderiet«, skriver han: 

»Jeg vil da endnu en Gang prøve, om det 
dog ikke er muligt at overbevise Præsterne af 
den nye Tro om, hvor uklogt de handler, hvis 
de, som Anonymen, anklager Almuen, fordi den 
vrager deres Kristendom, holder fast paa, hvad 



*) Der findes blandt de efterladte Papirer to Udkast 
med denne Titel og et, kaldet: Om ingen Ting 
imod gudelige Forsamlinger, bestemte til Svar 
i Skilderiet. Desuden et om »Præsternes Laugs- 
rettigheder« og to *0m Krig og Fred« i samme 
Anledning. Endelig tre *0m Oplysning«, der dan- 
ner Forarbejder til Artikelen i »Theologisk Maaneds- 
skrift«. 

de kalder den gamle Surdej, og søger deres 
Opbyggelse i Bibelen, i Luthers og hans 
Disciples Skrifter. Vover de end at kalde det 
kristeligt, tror de end, det er fornuftigt, har de 
da ogsaa vel betragtet deres Stilling under Lo- 
ven, har de betænkt, hvad Enden nødvendig 
maa blive, hvis de bliver ved at trodse paa, hvad 
der øjensynlig fælder dem? Veed de dog ikke, 
der staar i Loven, at vor Lærdom skal komme 
overens med den hellige, bibelske Skrift, med 
den ældste Kirkes Symboler, med den Åugs- 
burgske Konfession og Luthers Katekismus? 
Og hvad maa da Enden blive, naar de ikke vil 
taale mindste Rørelse af gammeldags Kristendom 
i deres Kreds, og naar vi, ved at foreholde dem 
det ukristelige, urimelige og ufornuftige deri, be- 
svares, som af Anonymen, med Forhaanelser af 
den gammeldags Kristendom, ej blot fynske 
Bønder, men Danske Lov og alle de Præster, 
som følger den, bekender sig til, besvares der- 
med og oven i Købet med Trods paa Lære- 
mesterlaugets Rettigheder, som Regeringen nød- 
vendig maa haandhæve! Hvad skal dog Enden 
blive ! Haaber de endog, som verdenskloge Mænd, 
at kunne sno sig fra enhver Klage, Almuen op- 
løfter, hvad tror de da om os, der dog umulig 
kan være ligegyldige Tilskuere! Anser de os 
virkeUg endnu for saa dumme, at vi ikke skulde 
vide, af hvem den i Danmark anordnede 
Lærerstand bestaar, at det aabenbart er af os, 

saa mange eller saa faa, som lærer overens- 
stemmende med den Augsburgske Konfession og 
Luthers Katekismus, saa skal der være etLære- 
mester-Laug, ingen maa falde i Professionen, da 
maa det nødvendig blive Præsterne af den gamle 
Bekendelse! Eller anser man os, om hvis In- 
tolerance man veed saa meget at fortælle, for 
saa uendelig taalmodige, sagtmodige og skaan- 
somme, at vi ikke nænner at lade dem falde 
ved Loven, som trodser paa den. Eller anser 
man os endelig for saa feje, at vi slet intet 
turde vove for at skaffe de gammeldags Kristne 
blandt Almuen den Fred og Ret, som Loven 
hjemler dem, og derved forebygge det store 
Vanheld, at Menigmand skulde fatte Ringeagt 
for hele den studerte Lærerstand! Nej, i det 
mindste efter denne Advarsel fra en Mand, de 
veed, er hverken af de spageste, ej heller af de 
fejeste og næppe dummere, end Folk er flest, 
efter en saadan Advarsel skulde man dog tro, 
de Præster, der har givet os trykte Beviser i 
Hænde for deres ulutherske Lærdom, ej frem- 
deles skulde prøve vor Taalmodighed, men heller 
formane deres Brødre i det skjulte til at fare i 
Mag og heller taale af Almuen, hvad vi taaler 
af dem, end nøde os til Skridt, hvis Følger kunde 
blive højst ubehagelige. — Dog tør jeg ikke nære 
det Haab, at Præster, der, som Anonymen, vil 
have en Kristendom lært, som Jesu Discipler 
ej kunde bære, og som Bibelen da naturligvis 

10 

slet ikke kan lide, at de skulde indgaa det eneste 
Forlig, jeg kan tilbyde, Forliget om det i mine 
Øjne lige saa fornuftige som kristelige Valgsprog: 
kirkelig Frihed, borgerlig Fred og kun 
aattdelig Strid om, hvad der er ægte Kristen- 
dom og evig, uforanderiig Sandhed, jeg tør ikke 
nære et Haab, Besvarelsen af mine forrige Yt- 
ringer saa blindt og saa fjendtlig bestrider. — 
Derimod har jeg det velbegrundede Haab, at 
Gud vil skænke vor landsfaderiige Regering Vis- 
dom til at forebygge den store Ulykke, det under 
alle Omstændigheder vilde være, hvis Almuen 
ved Præsternes Ukristelighed eller Uforstand blev 
bragt til Fortvivlelse, da det dog visselig gælder 
om Lærerstanden som om Sabbaten, at Menne- 
skene er ikke til for dens, men den for Menne- 
skenes Skyld! N. F. S. Grundtvig.« 

Endnu kraftigere, mere som Trusel end som 
Advarsel, lyder Ordene i en Afhandling »Om 
Krig og Fred< med Motto af Schiller: 

Krieg oder Frieden! Noch liegen die Loose 

Dunkel verhiillt in der Zukunft Schoose! 

Doch es wird sich, noch eh wir uns trennen, entscheiden, 

Wir sind bereit und geriistet zu beiden. 

Og her kommer det for Dagen, at Modstanderne 
yderligere har næret hans Vredesild ved at true 
hans to unge Medarbejdere i Maanedsskriftet 
med ubehagelige Følger af deres Optræden mod 
Rationalisterne. 



dbyGoogk 



147 

Grundtvig udvikler i dette Stykke, at Uover- 
ensstemmelsen mellem Loven og Præsteskabet 
kan søges hævet enten ved de heterodokse 
Præsters Afsættelse eller ved Lovens Ændring, 
hvad der dog nok vil være en Umulighed i Dan- 
mark. Bedre end dette mislige Valg vil det være 
fremdeles at se igennem Fingre med de Præster, 
som er i Strid med Loven. Men saa maa disse 
ogsaa holde inde med deres Forfølgelser af de 
gammeldags Kristne. Thi ellers maa de falde 
for Loven. 

»Lad briste, siger jeg, i Herrens Navn, naar 
det ej kan andetvære, naar man med borger- 
lige Trusler vil skræmme Almuen fra Bibelen 
og boglærde Ungersvende fra dens Tjeneste! Ja, 
da maa det briste, da skal jeg, om muligt, selv 
være den første, der formelig anklager en Præst, 
hvis trykte Skrift strider mod den Augsburgske 
Konfession og Luthers Katekismus, og jeg bliver 
da vist ikke den sidste. Bibelsk Kristendom skal 
da vist snart faa Lov til at ytre sig baade hos 
Læg og Lærd uden at trues med Stævnemaal 
eller Udelukkelse af Kirken.* 

Ved denne Lejlighed, hvor det tegner til en 
stor Opgørelse mellem Grundtvig og hans mange- 
aarige Modstandere, — eet Sted nævner han ud- 
trykkelig Stiftsprovst Clausen, et andet den 
gamle theologiske Professor Horneman, som 
i sine Forelæsninger gjorde sig lystig over »den 
fanatiske Sekt«, — kommer han ogsaa ind paa, 

10* 

hvor megen Uret han tidligere selv har lidt af 
dem. »Selv har jeg taalt Anklagelse [1810] 
uden at gøre Gengæld, skønt jeg dertil havde 
den ønskeligste Lejlighed; selv har jeg taalt, at 
man i en Række af Aar forestillede Regeringen, 
jeg aldrig burde være Præst i Hovedstaden, fordi 
jeg laa i Strid med Præsteskabet, taalt det, uden 

at kalde Loven til Hjælp.« Borgerlig talt 

har han dog intet at klage, eftersom Kongen, 
men blandt Mennesker ogsaa kun han alene, 
hjalp ham gennem de trange Tider. »Aandelig 
derimod opløfter jeg her et Klagemaal over den 
grueligste Intolerance hos Tolerancens Forgudere, 
— opløfter det nu for om muligt at forebygge 
de sørgelige Følger, det nødvendig maa have, 
hvis man med de yngre Theologer, som ivrer 
for den Augsburgske Bekendelse uden at 
være saa borgerlig flegmatiske, historisk nølevorne 
og poetisk fritalende som jeg, hvis man med 
dem vil prøve samme Vovespil, og det endog 
under forandrede Stjerner, paa en Tid, da det 
attende Aarhundredes Præster i alle Lande staar 
saa sUbrigt, at de ved det mindste borgerlige 
Stød maa falde.« 

Man læser mellem Linjerne, at Lindberg og 
Rudelbach er blevne truede med at miste Ud- 
sigten til de dem tilkommende Lærestole, hvis 
de fremdeles slog Følge med Grundtvig. Det 
maa tillige erindres, at Horneman kort forud 
havde haft et Sammenstød med den ui^ge ortho- 

dokse Pastor Thisted og snart efter rettede 
Anklage mod Pastor Egge for »Fanatisme«. 

Horneman var vel affældig, og hans Ud- 
talelser, som Thisted havde ytret, »taabelige nok«; 
men han sad dog endnu som Førstelærer i det 
theologiske Fakultet og gjorde ved sin hele Ad- 
færd næsten Skaansel umulig. 

H.G.Clausen prækede med sædvanlig Kraft 
i Frue Kirke imod de gammeldags Sværmere, 
der atter begyndte at formørke Kirken. 

Endnu holdt Grundtvig dog sin stærke An- 
klage tilbage. ITheologisk Maanedsskrifts 
andet Hefte nøjedes han med et Par afdæmpede 
Bemærkninger til »Hornemans Tilhørere« og et 
Spørgsmaal til »de højlærde«: »hvad det dog vel 
kan være for en skøn Oplysningens Dag, om 
hvilken man fra Katedre [Horneman] og Præke- 
stole [Clausen] med Smerte forkynder, at den 
staar Fare for at forvandles til Nat af det ind- 
brydende Mørke.« Om det ikke er den »Oplys- 
ning«, som Voltaire bragte. Thi det kan dog 
umulig være den, der udgaar »fra de to store 
Kirkelys: det profetiske og apostoliske, 
som Herren tændte og bød at brænde paa hans 
Alter til Verdens Ende!« — de Lys, som man 
forgæves søgte at tage Skinnet fra ved det 18de 
Aarhundredes Lyseklyne. 

Saa stor var Forskellen mellem Grundtvig og 
hans kirkelige Modstandere, at de brugte Lys og 
Mørke i fuldstændig modsat Betydning. Derfor 

valgte han til Motto over sin første Afhandling i 
Maanedsskriftet Ordene af Bjergprækenen: »Er 
selv Lyset i dig Mørke, o da, hvilket Mørke!« 

Det brusede stærkt i Grundtvigs Sind. Dag 
for Dag voksede den indre Spænding. 

Frederik den Sjette skal have sagt om 
ham: »Grundtvig er et ildsprudende Bjerg.« Og 
det var kendeligt, at Vulkanen var nær ved et 
stort Udbrud. 

Allerede den 7. Marts 1825 havde han skre- 
vet til Professor Stenersen i Kristiania*): »Alt 
bebuder, at den længe forventede Kamp om, 
hvad der er kristeligt og troværdigt, vil blive le- 
vende, og efter alle Mærker turde Danmark vorde 
dens Middelpunkt; ved Dr. Rudelbach, som ifjor 
kom hjem fra sin Udenlandsrejse, staar vi i For- 
bindelse med det kristelige i Tyskland, ved mig 
haaber jeg, vi staar ogsaa i Forbindelse med det 
kristelige i Norge; vi har i den yngste theo- 
logiske Slægt, den unge Prof. Clausens Discipler, 
Fjenden for Døren og har da skellig Grund til 
at forkynde aaben Fejde i Steden for den her- 
skende falske Fred. Og dette er vort klippe- 
faste Haab, at naar vi kun ikke vil stride for os 
selv, da strider Herren for os som for sit Folk i 
gamle Dage.« 

Den 19. Juni 1825 prækede Grundtvig for sin 



*) Fr. Nielsen: Grundtvigs religiøse Udvik- 
ling S. 249. 

Ven Chr. Olsen i Lynge og Braaby Kirker, og 
ved samme Lejlighed gjorde han et kort Besøg 
hos Ingemann i Sorø. Deres Samtale maa 
have givet denne et ængstehgt Indblik i de 
Planer, som gærede i hans stridslystne Digter- 
broders Sind, thi Ingemann følte sig kaldet til i 
et kærligt og alvorligt Brev at advare ham mod 
at bruge Lovens Hjælp overfor de rationalistiske 
Præster. Bl. a. skriver han: 

»Efter, hvad du et Par Gange i vor Samtale 
ytrede, har jeg med megen Urolighed befrygtet, 
at din djærve og kristelige Kamp for Aands- og 
Samvittighedsfrihed har taget en Retning, som 
lettelig vil kunne lede dig til en farlig ogaaben- 
bar Modsigelse med dig selv og den Aand, hvor- 
for du i Andagt og Kærlighed bøjer dig; og jeg 
har frygtet for, at du i din retfærdige Iver og 
Harme var nær ved selv at omstøde de ufravige- 
lige Regler for al kristelig og aandelig Kamp. 
Vil du nemlig, som du ytrede, for at betrygge 
Medkristne mod Lovens Misbrug til borgerlige 
Forfølgelser af saadanne Gejstlige., som selv staar 
lovfældte ved Tale og Skrifter, ikke tage i Be- 
tænkning som Nødværge at gribe til Lovens 
Sværd mod Aandsfrihedens blinde Forfølgere, — 
saa gør du visselig i samme Øjeblik et højst far- 
Ugt og fordærveligt Brud paa den Lov, som du 
med Rette fordrer fulgt som Aandens og Sand- 
hedens, naar Talen er om Meninger i Trossager, 
om kristelig og aandelig Frihed. Et saa- 

dant Selvforsvar og Nødværge bevare Gud os 
for! Det maa i mine Tanker nødvendig føre til 
Inkvisition, til borgerlig Forfølgelse i Trossager, 
til Samvittighedstvang, dl Hykleri hos dem, der 
frygter for at forkætres, og til en oprørende For- 
bitrelse mod Religionens og Sandhedens For- 
fægtere hos Folket.« 

»Den Trængsel, Kristne for Guds og Sand- 
hedens Skyld lovmæssig maa lide, skal de jo efter 
Kristi og Apostlemes Eksempel med Ydmyghed 
og Taalmod bære; Kristendommen i Hjertet kan 

jo dog ingen Lov eller Magt fratage dem.< 

»Jeg kan umulig tro andet, end at du et Øje- 
blik har set fejl, og dette ene Fejlblik synes mig 
i sine mulige Følger saa grueHgt og modsigende 
med dit herlige, klare Syn for det aandelige, at 
din egen Tale og Skrift langt bedre vil kunne 
bestride dig her, end jeg eller nogen anden for- 
maar. — Nu, Gud velsigne dig, kære trofaste 
Ven! Optag med venligt og broderligt Sind, 
hvad jeg her med kærUgt Hjerte af min inderste 
Overbevisning har sagt dig! Dersom jeg ikke 
vidste, at du med Kæriighed kunde høre og med 
Selvfornægtelse indrømme et oprigtigt Venneord, 
havde jeg denne Gang tiet. Men aabenhjertig 
og frimodig kan vi, Gud ske Lov, sige hinanden, 
hvad der ligger os paa Hjertet; og naar vi gør 
det fremdeles, vil vi aldrig misforstaa og mis- 
kende hinanden. 

Din tro hengivne Ven 
Ingemann.« 

Man mærker paa Grundtvigs Svar af 27. Juni, 
at dette Brev trods den kærlige Aand, hvori det 
var skrevet, havde gjort ham ondt, som det 
maatte, fordi det saa stærkt gik imod Strømmen 
i hans eget Sind, og fordi Vennen virkelig havde 
gjort ham Uret, skønt i den bedste Mening. Han 
vilde jo netop arbejde for Samvittighedsfrihed 
ved at paakalde Loven. 

»Det staar saaledes klart for mig«. — skriver 
han, — »at den eneste Vej til at forhindre Sam- 
vittighedstvang og Religionsforfølgelse og udvirke 
et Toleranceedikt, medens det endnu tør ventes, 
er at true de Forfølgere, der misbruger Loven, 
med Loven, og hvis det ikke frugter, da at ud- 
føre Truslen. Udfaldet, veed jeg, skal ret- 
færdiggøre mine kirkelige Grundsætninger, saa 
Historien skal vidne, at ingen stræbte mere sta- 
dig og planmæssig efter at befordre den kirkelige 
Frihed i sin størst mulige Udstrækning, og der- 
for ler jeg kun ad Fjendernes Snak om min 
Intolerance; men mine Venners Beskyldninger 
for det samme, for Herskesyge og Mangel paa 
Kærlighed, dem kan jeg ikke le ad, dem skulde 
jeg maaske græde over i Steden for at blive 
vranten ved; men saa vidt er jeg endnu ikke 
kommet og er dog derfor intet ukærligt Men- 
neske.« 

>Naar du vil, at jeg skulde lade de fynske 
Præster, saa pavelig som dem lystede, spille 
Mester over deres Menigheders Tro og ved alle- 

haande Kroglove faa dem gjort til Forbrydere, 
der i Grunden har Danske Lov aldeles paa deres 
Side, — at jeg saaledes skulde lade Præsterne 
øve Samvittighedstvang og Trosforfølgelse uden 
at benytte de Midler, Loven frembyder til at 
hindre det, — da har du ikke grundigt efter- 
tænkt denne Sag; thi mig er det klart, at jeg 
skal elske de uretfærdig undertrykte langt højere 
end Undertrykkerne og kunde lige saa lidt for 
Kærligheds som for Sandheds Ret forsvare at 
dølge Sagens sande Sammenhæng, naar jeg ken* 
der den. Og hvad gør jeg andet, naar jeg nøder 
Regeringen til at se, der leges med Lovene og 
udstrøs ved Samvittighedstvang en Sæd, der maa 
bære beske, der kan bære blodige Frugter! 
Naar du siger, at jeg, ved at anklage de hetero- 
dokse, borgerlig intolerante Præster, gør det 
samme, som jeg laster hos dem, og afstedkom- 
mer Inkvisition, Samvittighedstvang og Religions- 
forfølgelse, da staar det ogsaa klart for mig, at 
du tager aldeles fejl; thi jeg anklager jo ikke 
Præsterne, fordi de har en anden Tro end jeg 
og Staten, men fordi de lærer tvært imod Lo- 
ven og deres Embedsed, hvad en Præst jo lige 
saa lidt maa, som en Dommer maa dømme imod 
Loven, om han end misbilliger den. Heri er der 
ikke mindste Samvittighedstvang eller ReUgions- 
forfølgelse, men kun streng Retfærdighed, der 
efter min kristelige Overbevisning ej maa øves 
uden Nødvendighed, men bliver nødvendig, naar 

et saadant Præsteskab vil tvinge Folket til at 
agte dem for, hvad de ikke er: kristelige, efter 
Landets Love eneberettigede Lærere; og det 
er dem selv, der for Øjeblikket vinder mest ved 
denne liiin Fremfærd; thi endnu er de saa mange, 
og Øvrigheden saa gunstig stemt for dem, at den 
rimeligvis frelser dem ved et Toleraneeedikt, i 
Steden for at, hvor de faar Lov til endnu en liden 
Stund at misbruge Lovene og deres borgerlige 
Stilling til Samvittighedstvang, vil de være bor- 
gerlig forlorne og faa Eftermænd, der næppe vil 
have den Selvfornægtelse at udvirke et Tolerance- 
edikt, de ikke selv behøver, men som det er 
Kristi Menighed af yderste Vigtighed at erholde 
som en Modvægt mod Hykleri, Sovesyge og des- 
lige.«*) 

»Naar du endelig vil, at jeg skal blive ved at 
føre Striden med rent aandehge Vaaben og ligge 
borgerlig død, medens Modstanderne aldeles spil- 
ler Sagen over i den borgerlige Verden, og at 
jeg sk£d se Ugegyldig paa Menigmands Forfølgelse, 
fordi Lidelse er de Kristnes Lod, — da kan dit 
Hjerte umulig bifalde denne ukristelige, julianske 
Tankegang; thi hvor var min Kærlighed til Sand- 
hed og til Medkristne. naar jeg, blot for om 
muligt at roses af Fjenden som en liberal Theolog, 



*) Som man vil se, er Grundtvigs Tanker her de samme, 
som han siden gør gældende i Kampen for Præste- 
frihed. 

lod ham uhindret drive sit Spil og friste Menig- 
mand til Affald eller til borgerlig Opstand som i 
Bondekrigens Dage. Havde vi hedenske Love, og 
handlede Præsterne i Overensstemmelse dermed, 
da skulde vi lide uden Knur, men dog 'ej uden 
Forsvar; men da vi har kristelige Love, kan 
ingen kristelig Præst forsvare at lade vantro 
Præster foranstalte borgerlige Forfølgelser; og 
ved at paatale dette Uvæsen, er det saa langt 
fra, han unddrager sig selv fra Lidelse, at han 
tværtimod, som Ret er, stiller sig selv i Gabet 
for Menigheden. Eller tror du ikke, jeg for Øje- 
blikket staar mere Fare for ved Klage over Præ- 
sterne at miste mit Levebrød end de, jeg anklager! 
Det tror i det mindste jeg og kan da vist ikke 
efter Kødet have mindste Lyst til at spille en 
Anklagers altid tvetydige og forhadte Rolle. 
Tværtimod er det en Kalk, jeg beder Gud om 
muligt skaane mig for og tør kun ikke vægre 
mig ved at drikke, naar det er nødvendigt: naar 
mine Oplysninger, Advarsler og Trusler intet 
frugter, naar Modstanderne ikke vil paa anden 
Maade komme for Lyset, men vedbUver i Mørke 
at plage de adspredte og stræber hos de troende 
af Menigmand at nedbryde al Agtelse for Lærer- 
standen og vække Harme mod Øvrigheden.« 

»Er mit Forsvar skærpet af min Egenkærlig- 
hed, da formilde Herren det med sin Kærligheds 
Aande! saa det ikke saarer, hvad jeg inderlig 
skal elske, saa jeg ikke mister et Grand af det 

Venskab, der evig skal være mig dyrebart, saa 
intet noget Øjeblik skal adskille vore Hjerter, 
om vi end ryster lidt paa Hovedet, saa du i 
Grunden dog aldrig miskender 

Din knortede, men dog redelige Ven 
N. F. S. Grundtvig.« 

De to ædle Digtere vekslede endnu et Par 
lange Breve om samme Sag og kom derved godt 
ud over den Misstemning, som deres Uenighed 
et Øjeblik havde voldt Grundtvig. Derimod lyk- 
kedes det tilsyneladende ikke Ingemann at faa 
rokket ved sin knortede Vens Tankegang. Men 
det turde dog være, at hans ærlige Indvendinger 
ikke blev aldeles frugtesløse. De har sikkert 
bidraget deres til at gøre Grundtvig endnu mere 
varsom i Brugen af det skarpe Vaaben, som laa 
ham i Haanden, og til at afdæmpe hans offent- 
lige Udtalelser om Spørgsmaalet saa meget som 
muligt. 

Advarslen til de rationalistiske Præster frem- 
kom i Juliheftet af >Theologisk Maanedsskrift« i 
en meget beskeden ydre Form, gennem en An- 
meldelse af den fynske Præst, Dr. phil. N. Fabers 
Tolv Prædikener. Han frakender disse Præ- 
kener en kristelig Aand, men roser dem for deres 
Sandhedskærlighed. Derimod misbilliger han »paa 
det alvorligste« Forf.s Betragtning af de religiøse 
Bevægelser blandt Almuen og advarer i denne 
Sammenhæng imod det præstelige Pavedom. 

Den Overtro, at alt, hvad Præsterne præker, er 
Guds Ord, maa jo nødvendigvis forsvinde, saa 
snart kun een Præst vover at modsige de andres 
vrange Lærdomme; »thi det kan Bønder forstaa, 
at enten er alt, hvad der siges paa Præke- 
stolen, Guds Ord, eller ogsaa kun, hvad 
skrevet staar i Bibelen for alles Øjne, enten 
er alle Præsters Skriftfortolkning ufejlbar, 
eller ingens, saa Tilhørerne maa selv have Lov 
til, med Bibelen for sig, at afgøre, hvad de for 
Gud og deres Samvittighed tør forsvare at tro. 
er det sande Guds Ord og Skriftens Mening.« -- 
Denne Betragtning maa de heterodokse Præster 
lade gælde. »Vil de derimod, ligesaa blinde for 
Sandhedens, Lysets og Troens fri Natur 
som for deres eget timelige Vel, behandle Al- 
muens Afvigelse fra dem som Kvægsyge *) og os 
som Oprørere, da stormer de aabenbart tQ deres 
Undergang, da fordømmer de selv deres Oplys- 
ning ved aabenbart at gøre Pagt med Mørket, 
og de falder selv i den Grav, de grov, fældes 
selv af den Lov, de trodsig udæsker mod os og 
mod Lægmand! — Dette er saa aabenbart og 
soleklart, at jeg vil haabe, ikke blot nærværende 
Forf., der, efter hans Tale at dømme, ej behøver 
saa drøje Advarsler, men selv den ærkepapistiske 
Anonym i Skilderiet — skal forstaa, det er 
klogest at følge et godt Raad, skønt det kommer 



*) .Se Skilderiet for 1825 Nr. 28«. 

fra Heterodoksiens mest erklærede aandelige 
Fjende, som med aandelige Vaaben ingen 
Præster skaaner og ingen saadan Skaansel 
fortjener, men ønsker netop borgerlig Fred 
for at føre en ren aandelig Undergangskrig 
med det attende Aarhundredes Oplysning i Salig- 
hedens Sag.« 

Da dette Hefte af Maanedsskriftet kom Inge- 
mann i Hænde, skrev han til Grundtvig: >Hvad 
vor sidste, maaske fra min Side vel ivrige Venne- 
strid angaar, saa har jeg ved at læse den om- 
talte Trusel i Theologisk Maanedsskrift ingen 
Forargelse kunnet tage deraf, men maa tilstaa 
dig, at jeg saaledes mere betragter det som en 
venlig Advarelse til de blinde om at se sig for 
end som en Trusel mod de uretfærdige med 
Sværdet. Jeg haaber, det vil være tilstrækkeligt 
og ikke forfejle sTn gode Virkning.« 

Hermed var i Virkeligheden dette Afsnit af 
Kirkekampen for Grundtvigs Vedkommende fore- 
løbig afsluttet. Men der gik kun halvanden 
Maaned, inden Vulkanen fik et nyt og meget 
stærkere Udbrud, og da fik Ingemann i alt Fald 
. ingen Lejlighed til at dæmpe Ilden. 

Som et skønt Udtryk for Grundtvigs Tanker 
om Kampens Maal og Lov digtede han i Juni 
1825 et herligt Kvad, hvori han saa at sige ud- 
folder det hellige Banner, der skal bæres i Spidsen 
for de Kristnes Fylking. 

Korsbanneret kalder han dette Digt, der 

blev trykt foran i éde Hefte af Maanedsskriftet. 
Det er Korsfarertonen fra Ungdomsdagene, der 
atter synger i ham ; men han vidner det ydmygt, 
at han nu har lært, at han ikke selv mægter at 
bære det hellige Mærke, at al Kamp ved egen 
Kraft selv for Herrens Sag er dømt til Nederlag. 
Banneret maa være i Herrens Haand, og hans 
Aand alene kan vinde den store Sejer. 

Drømte jeg da nogensiade 
Om at løfte Dannebrog 
Til i Herrens Navn at vinde, 
Til at værge Herrens Bog, 
Jeg det drømte som en Daare, 
Der ej veed, han er kun Støv, 
Synker brat som Lig paa Baare, 
Falder af som visnet Løv, 
Kan som Kvist til Stammens Ære 
Kun paa Grenen Frugter bære, 
Gøre Gavn kun i Guds Hliand. 

Kun naar levende vi føle. 
Det er Himlens Kongesøn, 
Som, højt over alle Køle, 
Løfter Banneret i Løn, 
Og at fæstet Bannerstagen 
Har sig selv, paa Herrebud, 
Saa den løsnes først, naar Dragen 
Gør det sidste Muldvarpskud; 
Ikkun da, med Mod og Lykke, 
Som en himmelfalden Skygge 
Vi kan tone Danmarks Flag. 

Vaj da ydmyg, Danmarks Fane! 
Kære, favre Dane-Brog! 

Dine Veje Herren bane, 
Som saa tit paa Ledingstog, 
Saa paa denne ringe Snekke, 
Der, med Bud til Danebod, 
Overalt har Is at vække, 
Vind og Strøm at stride mod! 
Bøj dig ydmyg under Mærket, 
Som staar over Sejerværket 
Paa vor Frelsers Kirkegaard! 

Sandheds Venner ! hvor I bygge, 

æver Dannebrog med Lyst, 
Som det store Banners Skygge, 
Med dets Billed dybt i Bryst! 
For sin Nød og al sin Vaande 
Faar da gamle Danmark Bod: 
Lives op ved Herrens Aande, 
Lever op med Kraft og Mod, 
Sjunger som i gamle Dage: 
Stærk er Herren i de svage. 
Ydmyghed for Ære gaar! 

Men inden Grundtvig kom til at slaa det 
næste store Slag under Korsets Mærke, oplevede 
han i sit Lønkammer noget endnu større og 
lærte derved blandt andet at tyde Bannerets 
Sejerstegn bedre end nogensinde før. 



11 

VII. 
Kirkelig Kristendom. 



Medens Grundtvig udadtil rustede sig for at 
tage Kampen op imod den sande Kristendoms 
Fjender, foregik der i hans indre Kristenliv en 
stille, frugtbar Vækst, som fik sin bedste Næ- 
ring gennem hans Gerning som Ordets Tjener i 
Menigheden. 

I de første Aar havde han staaet paa Præke- 
stolen som den, der ogsaa der skulde føre Kam- 
pen mod de vantro. Mange af de Tanker, han 
nedlagde i det mislykkede Forsvarsskrift for Kri- 
stendommen, førte han ogsaa frem i Kirken om 
Søndagen, som om han ansaa sine Tilhørere for 
en Part af den Verden, der skulde vækkes af 
Syndesøvnen og drives til at vælge mellem den 
sande og falske Kristendom. 

Men efter at han ved det kirkelige Nytaar i 
November 1823 havde følt med Aandens Vished, 
at det nu atter vilde dages i Guds Hus, fik han 
mere og mere Mod til at tale til sine Tilhørere 

som kristne Venner, der delte det store Op- 
standelseshaab med ham og ved Guds Aand var 
et levende Led af den hellige Menighed, der 
samles om Guds Ord og Naademidler. 

Han følte sig nu ret hjemme i Guds Hus og 
frydede sig over den Varme, Aanden lagde i 
hans Vidnesbyrd. — Saaledes udtalte han paa 
Pinsedag 1825: »Nu siger jeg med klar og inderlig 
Overbevisning, jeg veed, det er sandt, at hvor 
Jesu Evangelium blev talt og hørt og troet, hvor 
to eller tre var forsamlede i hans Navn, dér var 
han midt iblandt dem, dér var Guds Hus og 
Himlens Port. Jeg veed, det er sandt, at det 
var saa, thi det er saa endnu, jeg føler mig i 
Guds Hus, hvor der er godt at være, saa tit jeg 
i levende Tro forsamles med Kristne, og det 
Sandhedens himmelske Lys, der gennemstraaler, 
det Kærlighedens evige Liv, der gennemgløder 
mig, det er mig uigendrivelige Vidnesbyrd om, 
at her er Himlens Port, her er Indgangen til de 
saliges Land, til de evige BoUger.« 

Hans ensomme Hjerte havde da omsider be- 
gyndt at føle Vennesamfundets Velsignelse og 
smage Aandens Frugter i den levende Menighed. 
Og hans kristehge Liv udvidede sig derved fra 
Lønkammeret til Fællesskabet, fra Bibellæsningen 
og Bønnen til Ordets lydelige Forkyndelse og 
Herrens Naademidler i Menigheden. Hans Kri- 
stendom blev kirkelig. 

11* 

Derfor søgte han ikke mere sin Frelser alene 
i den hellige Skrift, men fandt ham i Menigheden. 

»Ja, kristne Venner, det lade os Gud ved sin 
HeUigaand levende ihukomme, at den Jesus Kri- 
stus, som udgik fra Faderen og kom til Verden 
og forlod Verden igen og gik til Faderen, da 
han havde hengivet sit Liv i denne Verden til 
en Igenløsnings Betaling for mange, udøst sit 
Blod til Syndernes Forladelse, at denne Jesus, 
om hvilken vore Fædre vidnede, at han usynlig, 
men sandeHg tilstede i Aanden og Ordet, ved 
Naademidlerne annammede dem og aad med 
dem,« — — at han »saaledes vandrer endnu, 
usynlig, men guddommelig kraftig og kærlig, nried 
sit Ord og Evangelium og med den Aand, som 
gør levende og kalder alle Syndere til Omven- 
delse.« — (Præken i Lynge 19. Juni 1825). 

»Ja, naar Apostelen vidner: Ordet blev Kød 
og boede iblandt os, da svarer hele Herrens Me- 
nighed: og Ordet blev Aand og boede inden i 
os, og vi saa' hans Herlighed.« — (Præken til 
Søndag efter Nytaar 1824). 

Det var den første og største Frugt af hans 
aandelige Oplivelse, at den store Sandhed var 
dagedes for ham, at den hellige almindelige 
Kirke er en levende Enhed i den HeUigaand, 
en stor historisk Virkelighed, Herrens aandelige 
Legeme og eet med ham. Redskabet for hans 
Frelse, Borgen for hans Ord og Indehaver af 
hans Naademidler. 

Dette er den anden store Oplysning, 
som ved Grundtvig blev skænket den danske 
Kirke, lige saa betydningsfuld som den Anskuelse 
af den enkeltes >Liv i Kristo« ved den Hel- 
ligaand, som han fra sin første kristne Opvæk- 
kelse havde været Talsmand for.*) 

I Begyndelsen af det 19de Aarhundrede var 
al Kristendom, der fandtes i Danmark, svundet 
ind til en fattig Enkeltmandstro. Kirke og 
Menighed var kun Navn paa Summen af alle de 
Sjæle, der delte denne Tro og fandt deres Op- 
byggelse ved at samles til fælles Andagt. Det 
faste ved Kirken var kun de udvortes Rammer, 
Embedsstanden og Ritualet, som man dog mente 
at kunne ændre efter sin oplyste Smag. 

Troen paa den hellige, almindelige Kirke havde 
ingen Præst for Alvor forkyndt i de sidste hun- 
drede Aar, og den havde ogsaa hos Luther været 
mindre klar, end den nu blev gjort. 

Grundtvig erkendte, at han selv tidligere havde 
manglet den levende Indsigt i denne Sandhed, 
saa længe han endnu altid havde henvist til Bi- 
belen som Livskilden. 

»Jeg stræbte stedse,« — skrev han i et af 
Udkastene til sit Forsvarsskift for Kristendom- 
men, — *om end med mindre Inderlighed og 
Klarhed, at knytte mig i Tro og Tale til den 
hele store Menighed, som var, som er og som 



♦) Se Gfrundtvig som Bibelkristen S. 38. 

skal komme, til det udødelige Folk, der skabtes 
til at love Herren, og hvis Løsen altid maa være: 
eet Legeme og een Aand, een Herre, een Tro, 
een Daab, een Gud og alles Fader, som er over, 
i og med os alle! — Har jeg derfoi* . . . enten 
gjort Brud paa det Troens og Kærlighedens Baand, 
der skal forene os alle i Kristo Jesu, eller talt, 
som om Kirken kun var i Bibelen, som om det 
ikke var Aanden, men Bogstaven, som gjorde os 
til Kristne, da være det herved højtidelig til- 
bagekaldt som en Overilelse, og. Gud ske Lov! 
jeg er vis paa, at min Tale i det hele, baade 
den mundtlige og skriftlige, vidner, at min Grund- 
sætning var det ingenlunde, men kun et Mis- 
greb efter den Sikkerhed i Troen, der var for- 
svundet af Kirken. Selv grundede jeg stedse 
mit Salighedshaab paa det Aandens Vidnesbyrd, 
at vi er Guds Børn, men glemte vist nok tit, at 
jeg skyldte Kirken den Aand, jeg i Daab en 
annammede, og som gjorde Ordet levende i mig 
og for mig, og skyldte Kirken det Hjertebaand, 
der i Nadveren forenede mig med Herrens Le- 
geme, som er hans Menighed, og med ham selv, 
som er Hovedet, og kun forgæves stræbte jeg 
derfor at tale efter vor Moders Hjerte, der kun 
røres af det Ord, hun selv har baaret under sit 
Hjerte og føder paa Tungen til Verden, som sit 
Hjertes Tolk og sin Alderdoms Støtte.« 

Med denne Indsigt gik det ogsaa klart op for 
ham, at Menighedens Velfærd ikke hvilede paa 

hans eller andre »Sjselesørgeres« Nidkærhed. Den 
har sin eneste rette Værge i Guds Aånd, og »vi 
maatte ligesaa gerne paataget os Guds Arbejde 
en af Skaberdagene som en af Timerne i vor 
Fornyelse efter hans Billed, som skabte os!« 
(Pr. t. 22. S. e. Trin. 1823). — Kirken er hellig 
og urokkelig; den ejer selv det Ord, som kan 
bevare den og dens Børn gennem alle Tider. 

Da han saaledes ved Aandens Dagslys havde 
faaet Øjet opladt for den hellige Guds Kirke, 
hvori han med hele Herrens Menighed havde 
hjemme, blev hans Blik ogsaa klaret for Betyd- 
ningen af Fonten og Alteret, som findes i denne 
Kirke. 

Han saa' det nu, at Da ab en er Indgangs- 
døren, og at der ikke findes nogen anden Vej, 
som fører ind i Guds Hus. 

Fastelavnssøndag 1824 sagde han i sin 
Præken over Daaben: 

»Mig er given al Magt i Himlen og paa Jor- 
den. Gaar derfor hen og lærer alle Folk og 
døber dem i Navnet Faderens og Sønnens og 
den Helligaands og lærer dem at holde alt det, 
jeg haver befalet eder; se, jeg er med eder 
alle Dage indtil Verdens Ende! ^~ Med disse 
Ord bød Herren sine Apostler farvel, da han op- 
for til Himlen og satte sig ved Guds højre Haand, 
hvor Englene og Magterne og Kræfterne er ham 
underdanige. Dette er det store Ærende, som 
de saa trolig udrettede i deres Livs Dage, og 

som de aandelig udretter til Verdens Ende ved 
alle dem, som døber og lærer Folkene, ej efter 
eget Tykke, men paa deres Ord om den kors- 
fæstede, igen opstandne. — Nu, mine Venner! 
ogsaa vi er alle døbte i Navnet Faderens og 
Sønnens og den Helligaands, med den Forplig- 
telse, som deraf følger, at holde alt det, som 
Jesus haver befalet sine Apostler, til den trøste- 
fulde Forvisning, at han, hvem al Magt er given 
i Himlen og paa Jorden, at Herren er med os, 
er aandelig og kraftig med sine troende alle Dage 
indtil Verdens Ende, indtil den salige Stund, da 
vi skal være med ham i de evige Boliger. — Er 
nu denne Forpligtelse os hellig, denne Forvisning 
os dyrebar, er det for vore Øjne en Salighedssag 
og for vort Hjerte en himmelsk Glæde at være 
indlemmede ved Daaben i vor Herres Jesu Kristi 
Menighed, at være kaldede til Guds Rige, til de 
heUiges Haab og til deres Arvedel i Lyset, da 
maa vel Daaben nødvendig staa for os som den 
underfuldeste Begivenhed, vi har oplevet, som 
det underfuldeste, et Menneske paa Jorden kan 
opleve, thi naar vi tænker os tilbage til vor Daab, 
hvorved vi udfriedes af Mørkets Magt og over- 
sattes i Guds elskelige Søns, vor Herres Jesu 
Kristi Rige, da maa vi vel drømme som Jakob, 
at vi ser en Stige oprejst fra Jorden til den 
aabne Himmel, hvor Guds Engle vandrer op og 
ned, de smaa Børns Engle, der, som Herren 
siger, ser altid Faderens Ansigt, som er i Him- 

lene, da maa vi vel udraabe med Jakob: her er 
Guds Hus og Himlens Port, og vi vidste det 
ikke!« 

For vor Tids Kristne lyder en saadan Tale 
vel ikke ny; men den var det visselig, da Grundt- 
vig prækede i Frelsers Kirke, thi selv de fleste 
rettroende Kristne regnede den Gang Daaben 
»blot som en gudehg af Herren befalet Skik, 
hvorved man fik Ret til at hedde Kristen«, (Pr. 
paa Fastelavns Søndag 1825), og man vil 
bl. a. forgæves gennemsøge alle J. P. Mynsters 
trykte Prækener og Betragtninger for at finde et 
lignende, fuldlødigt Vidnesbyrd om Daabens grund- 
læggende Betydning. 

Idet Grundtvig saaledes lærte at fortrøste sig 
til Genfødelsen i Daaben, fik han tillige Øjnene 
op for Barnlighedens og Barnetroens kri- 
stelige Værd. — Han, der havde staaet som en 
ensom Kæmpe, en streng Mand med det store 
Ansvar at skulle værge Resterne af Kirkens Rui- 
ner, begyndte at føle, at Livet langt bedre lod 
sig bevare, naar man som Guds Barn gav alting 
i hans Haand og stolede paa hans Naadegaver, 
hans Aand og hans Kirke. 

I Opskriften til Præken paa 3. Søndag efter 
Helligtrekonger 1824 fremstiller han Troens 
Væsen og Egenskaber. Den maa være »hjer- 
telig, ydmyg og tillidsfuld,« for at den kan 
blive »uindskrænket«, som Høvedsmandens. 
Men efter Prækenens Slutning er der senere til- 

føjet: »Barnlig er alt med eet Ord, og saaledes 
blev der Enhed i Prædikenen, da den holdtes.« 
Denne Optegnelse synes at vise, paa hvilket 
Tidspunkt det ret gik op for Grundtvig, at det 
er en barnlig Tro, det gælder. Og fra den Tid 
føres hans Tale oftere ind paa dette Omraade, 
især hver Gang han berører Barnedaaben og 
Børnelærdommen, som knytter sig til den. 

Hver Gang han selv i Kirken forrettede en 
DaabshandUng, maatte han styrkes i denne An- 
skuelse, og hver Gang han underviste de unge i 
Børnelærdommen, blev han levende mindet derom, 
som det fremgaar af hans Konfirmationstaler. 
Men der var en anden, mere personlig Erfaring 
fra disse Aar, som maaske allermest oplivede og 
klarede hans Syn paa Bamedaab og Barnetro. 
Han havde jo nu i sit eget Hjem en lille Dreng 
og fik snart en til, som han selv havde døbt, og 
hvis første Skridt paa Livets Vej han fulgte med 
et kærligt Faderøje. Hvad hans førstefødte lille 
Søn har lært ham, kan man skimte gennem 
hans Pinsepræken 1824, hvor han siger, at 
»Julen kan helligholdes ved Vuggen, Paasken i 
Urtegaarden, men Pinse kun i Herrens Hus«, og 
tilføjer med Hensyn til Jesusbamet: »Hvad min- 
der os. Kristne, saa venlig og saa levende om 
ham og hans glædelige Fødsel som Barnet i 
Vuggen, det kristnede, velsignede Barn, der, hvi- 
lende i Frelserens Favn, er med ham i Guds 
Skikkelse, men holder det ikke for et Rov at 

være Gud lig, hviler med Uskyldighedens him- 
melske Rolighed, tilsmiler os Fred som en Ly- 
sets Engel, er langt bedre, langt større end vi, 
men tænker aldrig derpaa, er os und^danig, ser 
ydmyg op til os, modtager taknemmelig som al- 
deles uforskyldt det mindste som det største Be- 
vis paa vor Godhed og Kærlighed, som om vi 
gjorde store, forunderlige Ting, naar vi elsker 
de velsignede smaa, som elsker os og er vor 
Glæde ! Ja, hvad minder mere levende om Guds 
Søn paa Jorden end de smaa, som han velsig- 
nede, som han fremstillede os som vore Mønstre, 
som Himmerigs Herrer, og gav det Vidnesbyrd, 
at deres Engle ser altid Faderens Ansigt, som er 
i Himmelen.« 

Men naar Synet af den spæde i Vuggen og 
paa Barneskamlen kunde være ham til saa stor 
en kristelig Opbyggelse og Glæde, saa var Grun- 
den den, at han i sin Søn genoplevede sin egen 
dejlige Barndomstid, som han nu ogsaa oftere 
end før bragte paa Tale i sine Prækener. Saa- 
ledes siger han i sin Konfirmationstale i 
Efteraaret 1823: 

»Ingen af os, som nu er Kristne, har i Barne- 
dagene hørt Herrens Gerninger berømme og nyn- 
net med de gamle »Lov og Tak og evig Ære« 
uden at velsigne dem i Graven, som lærte os 
tidlig at kende Herren, at takke ham, fordi han 
er god og hans Miskundhed varer evindelig; thi 
har vi i Fristelsens Dage bevaret vor Tro og 

vort Haab, da har vi sikkert lært at skatte de 
dybe Indtryk, Sandheden gjorde paa det aabne 
Barnehjerte, og har vi faret vild, men er vendte 
tilbage, da^ har vi endnu sikrere og klarere lært 
at skønne paa de dybe, fromme Minder fra Uskyl- 
dighedens Dage, thi uden disse ser vi slet ikke, 
hvorledes vort Hjerte skulde kunnet annamme 
den faste, barnlige Tro, som ene mægter at trodse 
Tvivl og overvinde Verden.« 

Og FastelavnsslHidag 1824 siger han: 
»Ja, visselig, mine Venner! er vi ikke blot 
døbte, men ogsaa lærte til Kristum, bliver vi tid- 
lig fortrohge med de Kristnes Børnelærdom, med 
de store, underfulde Sandheder, som det behagede 
Gud at skjule for de vise og forstandige, men 
aabenbare for de umyndige, da har vi følt det 
dybt i Barndommens troskyldige Dage, ' naar vi 
saa' og hørte de spæde efter os betegnes med 
Korset til Tro paa den korsfæstede, kaldes med 
et nyt Navn som den højestes Børn, som vor 
Herres Jesu Kristi Medarvinger til det evige Liv; 
da har vi følt, at vi var i Guds Hus ved Him- 
lens Port, da stod vi ved Paradisets Port og saa' 
det blinkende Sværd i Kerubens Haand forvand- 
let til en Palmegren, nedlagt for Jesu Fod, Ind- 
gangen aaben og Lysets Engle smilende blandede 
i Børneflokken, følgende dem ind i Jesu Spor at 
se Guds Herlighed.« 

Det giver i det hele et godt Vink til For- 
staaelse af, hvorfor netop Grundtvig blev valgt 

til Redskab for den kirkelige Oplysning om Troen 
og Daaben som Livets Begyndelse, naar man 
tænker paa, hvor rige hans egne kristelige Bårne-' 
minder maatte være 

Det er ret forklarligt, at den, der ikke har 
haft et kristeligt Hjem, og som maaske i Skolen 
kun har mødt Børnelærdommen som en fattig 
Ramse, naar han i den voksne Alder bliver kri- 
stelig opvakt, kommer til den vrange Opfattelse, 
at > Omvendelsen« er Livets Begyndelse. Han 
har jo ingen bevidste Minder at vende tilbage 
til. Barndomstiden er for ham kristelig set idel 
Mørke, og han vil have svært ved at føle hos 
sig selv, at der dog igennem den er bevaret en 
Livsspire fra hans Daab. 

Men den, som har haft et kristeligt Hjem, 
som har den Lykke, at han ikke kan huske, 
naar han første Gang hørte Guds Ord og 
nynnede Kirkens Salmer, han maa jo, naar han 
besinder sig paa sin Livsudvikling, blive vejledet 
af disse dyrebare Minder til at søge Livets Ophav^ 
i den dunkle Barnealder, hvoraf hans Bevidsthed 
har udviklet sig under trofast Følge af Ordets 
Lysengle, han kan i Grunden ikke tvivle om, at 
Daaben i den spæde Alder lukkede Guds Wge 
op for ham, saa sandt han føler, at han virkelig 
har været derinde fra den Tid, da han var et 
lille Barn. Han maa derfor ogsaa have lettere 
end andre ved at fatte, at Livet ikke er vundet 

ved hans egen Kamp, men er Guds Naadegave 
i Kristo Jesu vor Herre. 

* Og saaledes var Grundtvigs Livsførelse lagt, 
at han umuligt, naar han kom inderiigt til sig 
selv igen efter Ungdommens Vildfarelser og den 
første Manddoms stærke Kampe, kunde miskende 
gin Barndoms KristeUghed eller fristes til at sætte 
en ny Begyndelse i den voksne Alder, gom ude-^ 
lukkede Barnetroen, Julesalmen, Barnebønnen og 
de første Minder om den hellige Historie fra hans 
Hjertes kristehge Eje. 

Derfor blev det ham givet at se, at »dette er 
Daabens Pagt, at Gud vil give os sin Aand, og 
vi vil give ham vort Hjerte, at han vil være vor 
kærlige Fader, og vi vil være hans lydige Børn.* 
(Konfirmationstale i Efteraaret 1823). 



Med den voksende Klarhed over Kirkelivets 
aandehge Værd fik Grundtvig ogsaa Øje for den 
særegne Betydning af de Ord, der knytter sig til 
Kirkens hellige Handlinger, og kom til at lægge 
Vægt paa, at der her fandtes et mundtligt 
Vidnesbyrd, som Menighedens Aand gav en 
særegen Myndighed. Men det vedblev endnu et 
Par Aar at staa for ham, som om den hellige 
Skrift var Kilden til dette Vidnesbyrd. Dog var 
Livet forud for Læren, idet han med Forkærlig- 
hed dvælede ved Kirkeordet som Udtryk for den 
sande Kristendom, medens Sætningen om Bibelen 

som Guds levende Ord var ved at svinde ind til 
et Knopskæl, der snart skulde løsnes helt af den 
spirende kirkelige Anskuelse. 

Trosbekendelsen kom nu oftere paa Tale 
i hans Prækener, og det skønnes, at Daabshand- 
hngen og Konfirmandundervisningen i Luthers 
Katekismus har fæstet hans Opmærksomhed sær- 
ligt paa dette Ddtryk for Kristendommens Sand- 
hed. 

Allerede i en Præken i Præstø til 4. Søn- 
dag efter Paaske 1821 hedder det: 

»Gaar hen og lærer alle Folk og døber dem 
i Navnet Faderens og Sønnens og den Hellig- 
aands og lærer dem at holde alt det, jeg haver 
befalet eder, og se, jeg er med eder alle Dage 
indtil Verdens Ende! — Dette var, som vi veed, 
den opstandne Frelsers højtidelige Farvel til sine 
Apostler, da han opf6r til Himlen og satte sig 
hos Gud Faders højre Haand, hvorfra han skal 
igen komme at dømme levende og døde. — Her- 
paa grunder sig de tre Troens Artikler, som lige 
fra Kristendommens ældste Tider indtil vore har 
været ansete for Hovedhjørnestenene i Kristi 
Kirke, for de Hovedlærdomme, som enhver, der 
vilde hedde Kristen, maatte uindskrænket ind- 
rømme og bekende.« 

Fastelavnssøndag 1823 begynder han 
sin Præken saaledes: 

»Tror du paa Jesum Kristum, Giid Faders 
enbaarne Søn, vor Herre, korsfæstet, død og be- 

gravet, nedfor til Helvede, opstod tredje Dag fra 
de døde*)? Saaledes, mine Venner! veed vi, at 
iblandt andet Spørgsmaalet lyder, som gøres til 
os ved Daaben, fordi al Daab til Kristum forud- 
sætter Tro paa ham, uden hvilken den er kun 
en Misbrug, som vi læser om Kammersvenden 
af Morland, at, da han sagde: her er Vand, hvad 
hindrer mig, hvorfor kan jeg ikke døbes, da 
svarede Philippus: Dersom du tror af ganske 
Hjerte, maa det ske. Først da Kammersvenden 
svarede: Jeg tror, at Jesus Kristus er Guds 
Søn, da døbte Philippus ham. Spørgsmaalet om 
Tro paa den korsfæstede, igen opstandne Frelser 
hører da aldeles væsentlig til Daaben; men hvad 
man har tvivlet om, er, hvorvidt vi mellem Frel- 
serens Kendetegn har Ret til at regne og nævne 
Nedfart til Helvede. Det er da med andre 
Ord, om vi bestemt tør sige, at Skriften tillægger 
Jesus en saadan Nedfart. - — Kun det er 
Spørgsmaalet blandt Kristne, og det er Dagens 
Epistel (1. Pet. 3, 18 flg.), der altid fandtes at 
maatte være Ordet, soin skulde besvare det.« 

Paa samme Maade lægger han i sin Kon- 
firmationstale paa Søndag efter Paaske 
1823 de unge paa Sinde, at han har givet dem 



*■) Hvis Gr. havde været en Kirkelærer fra det 3dje Aar- 
hundrede, vilde Kritikerne have draget vidtgaaende 
Slutninger af den Omstændighed, at han her over- 
springer nogle Led af den anden Artikel. 

Skriftens klare Beviser for den Forsagelse og 
Tro, de nu skal vedkende sig. 

»Saaledes stræbte jeg ved Guds Naade at 
bekræfte eder i Daabens Pagt, saa I maatte om- 
gaas værdelig for Gud, som kaldte eder til sit 
Rige og sin Herlighed, som udkaarede eder til 
sine Børn i Kristo Jesu. I veed, hvad det er 
efter Skrifterne at forsage Djævelen og alle hans 
Gerninger og alt hans Væsen, thi jeg vidnede 
for eder efter Herrens Mund, at al Synd er af 
ham, som er den store Løgner, Sandheds For- 
nægter og Løgnens Fader. — — I veed, hvad 
det er efter Skrifterne at tro paa Gud Fader, 
Søn og HelUgaand, i hvis Navn I er døbte.« 

Fjerde Søndag efter Advent 1823 næv- 
ner han atter den anden Trosartikels Ordlyd som 
»Ordet om Jesus den Kristus«, som *det Ord, 
der er bleven troet i Verden, ej hos et enkelt 

Folk, men hos alle troet ej for et Øjeblik, 

men gennem mange Aarhundreder, troet ej løse- 
lig som et Æventyr, men urokkelig som Sandhed 
selv, troet saa, at det har forvandlet hele Ver- 
dens Skikkelse.« 

Men Langfredag 1824 fremhæver han et 
Skriftsted, Rom. 6, 23: »Døden er Syndens Sold, 
men det evige Liv er Guds Naadegave i Kristo 
Jesu vor Herre«, som Ord, der i kort Sum ud- 
trykker »de Kristnes Tro, som den haver været 
fra Kirkens Begyndelse, og som den, under alle 
Tidens Omskiftelser, maa bUve til Dagenes Ende, 

12 

saa at var der ogsaa kun et eneste Menneske i 
hele Verden, som troede denne store Sætning. 
da var dette Menneske unægtelig ogsaa den 
eneste Kristen.« 

Paa flere andre Steder tillægger han Johs. 3, 
16 (Saa elskede Gud Verden osv.) en lignende 
særegen Betydning*). 

Paa 12. Søndag efter Trinitatis 1824 
taler han om »de to Troens Artikler, som ene 
skiller de Kristne fra Tyrker og Hedninger, hvoraf 
al Kristendom udspringer, og hvorpaa alt de 
Kristnes Haab baade i Tid og Evighed hviler, 
den anden og tredje Artikel, hvormed vi beken- 
der Tro paa Sønnen og den Helligaand.« 

Men i samme Præken ytrer han sig som 
ren Bibeltheolog, idet han udbryder: 

»Kalder du endnu Guds Ord, som det staar 
skrevet, et dødt Bogtav, saa lær mig dog, hvad 
Livet og hvad Aanden er; eller kald dog kækt 
min Tale og Prædiken død og magtesløs; thi 
kan du, tør du ikke det, da har du gjort dig selv 
til Løgner ved at erklære Ordet, som det staar 
skrevet, for et dødt Bogstav, der stred imod 
Aanden; thi det er vitterligt, at paa dette Guds 
skrevne Ord grunder og bygger jeg al min Tro, 
mit Haab og min Prædiken, og er der da noget 
Liv, nogen Aand, nogen Kraft i min Tale, da er 
den unægtelig opsteget, udsprunget, udstrømmet 



*) Se Grundtvig som Bibelkristen S. 79 flg. 

af, hvad Verdens Visdom kalder det døde Bog- 
stav, den krasse, aandløse Bibelfortolkning.« 

Denne Udtalelse maa ganske vist, selv paa 
Grundtvigs daværende Stade, kaldes dygtig mis- 
visende. Der klinger gennem de stærke Ord en 
anstrengt Iver for at hævde et tilbagelagt Stand- 
punkt. Han er aabenbart endnu ikke selv bleven 
opmærksom paa, at han ikke paa een Gang kan 
søge Livets aandelige Kilde i Kirken og i de hel- 
lige Bøger. Det ny og gamle Syn raader ligesom 
skiftevis over ham, uden at Modsigelsen deri er 
bleven ham klar. 

Alle de anførte Udtalelser viser, hvorledes 
Kirkens Trosbekendelse begynder at træde i For- 
grunden for ham som det fuldgyldige Udtryk for 
den sande Kristendom, men tillige, at denne 
Gyldighed endnu overalt afledes af den hellige 
Skrifts guddommelige Vidnesbyrd for Sandheden 
af hvert Led i Troen. 

Den rent kirkehge Anskuelse gør sig maaske 
især gældende i den Vægt, han lægger paa den 
kristelige Børnelærdom, og heri var Morten 
Luther ham en god Vejleder. 

I sin Præken paa Allehelgensdag 1823 
siger han om Luther, at han var »Barn i Tro, 
Mand i Kraft og Olding i Visdom.- > Ingen har, 
saa vidt jeg veed, fra Apostlernes Tid og indtil 
denne Dag, troet og talt saa barnlig som Morten 
Luther, det kan vi alle vide, thi vi skulde jo dog 
i det mindste kende en af alle de velsignede 

12* 

Bøger, hvori Luther endnu taler til os, skønt 
han er død, og det er netop den barnligste af 
dem alle, thi det er Børnebogen, den mageløse 
Hovedbog i den kristeUge Børnelærdom, ja, det 
er Morten Luthers liden Katekismus, altfor lille, 
lille barnlig, til at man ikke nu om Stunder 
skulde vidt overse den; men i Guds Øjne visselig 
det største Mesterværk, dér siden Apostlemes 
Dage er kommet for Lyset. Ja, mine kristne 
Venner! jeg har selv været saa stor i mine egne 
Øjne, at jeg oversaa den Børnebog, men siden 
jeg lærte, vi maa blive smaa igen, om vi vil 
ellers vokse i Kristo, i hans, vor Herres Jesu 
Kristi Naade og Kundskab, da har jeg lært at 
skatte Børnebogen.« 

I god Samklang hermed siger han paa 1 7. 
Søndag efter Trinitatis 1824: 

* Mærker vi, at Børnelærdommen efterhaanden 
bliver os kærere igen, at den barnlige Tro paa 
Guds Visdom mer og mere fryder os, da er det 
os et glædeligt Tegn derpaa, at vi virkehg vokser 
i vor Herre Jesu Kristi Naade og Kundskab«. 

Med dette Barnesind og denne KærUghed til 

Katekismens kirkelige Børnelærdom spirer den 

nye Livsanskuelse umærkelig frem hos ham, hvor 

ofte han saa end gentager de gamle stærke Slag 

paa Bibelbogen. 

* 

Hans kirkeUge Syn vandt en særhg Bestyr- 
kelse deryed, at han i Efteraaret 1823 under 

Arbejdet paa sit Forsvarsskrift for Kristendommen 
første Gang kom til at læse Irenæus' Bog 
mod Kætterne. Vel siger han træffende i 
Theologisk Maanedsskrift for Oktober 
182 7, at meget hos Irenæus »den Gang endnu 
var mig for nyt eller for gammelt«, men han 
»lukkede dog Bogen med ret inderlig Kærlighed 
til ham«. Her fandt han et troværdigt Vidnes- 
byrd for den apostoliske Trosbekendelses 
kirkelige Betydning, som gav ham et foreløbigt 
Glimt af den fulde Sandhed*), men som han 
dog foreløbig ikke helt kunde tilegne sig. Deri- 
mod styrkede Læsningen af Irenæus ham øjen- 
synlig i Troen paa den historiske Kirke som 
Aandens Bolig og Herrens Legeme, kendelig paa 
Ordet og Sakramenterne. 



Endnu mere lærte han dog af Forfølgelsen 
imod de gudelig vakte paa Landet. 

Det er ovenfor fortalt, hvorledes han ved 
Retssagen mod Forsamlingsfolkene fra Eliinge paa 
Fyn paa een Gang iBk Øjet op for den Uret, 
hans kristne Brødre af Almuen led af de ratio- 
nalistiske Præster. 

Sligt havde tidligere knap været i hans Tanker. 
I en Artikel i Dansk Kirketidende 1856 
Nr. 10, kaldet: »Mit Forhold til Folkekir- 



*) Se ovenfor S. 105. 

ken«, bar han aabent bekendt sin Forsømme- 
lighed i den Henseende. Efter at have omtalt 
sin første Kirkekamp i 1811—14, skriver han: 
»Men hvad der først lidt senere opdagedes, og 
hvad dengang endnu ikke syntes at have rystet 
mig, det var den aldeles fortvivlede Stilling, hvori 
det lutherske og kristelige Element især hos 
den danske Almue var stedt, da de, i Hen- 
seende til Daab, Konfirmation og Alter- 
gang, var lænkede til deres Sognepræst, hvor 
selvraadig og ukristelig han saa end forrettede 
Sakramenterne, og hvor hedensk han saa end 
underviste og edfæstede Konfirmanderne. — Kun 
af denne Mangel paa Bekymring for >de smaac, 
som troede paa Herren, og af Styrken i den 
Tanke, at der var en Guds Time i Vente, som 
taalmodig skulde oppebies, kun deraf kan jeg 
forklare mig den Stilhed, hvori jeg, Aar efter 
Aar, nu sysselsatte mig med andre Ting, og selv, 
da jeg endelig (1822) ved Frederik den Sjettes 
besynderlige Gunst blev residerende Kapellan ved 
Frelsers - Kirken paa Kristianshavn, aabenbar 
tænkte mer paa Kristendommens Behandling ved 
Universitetet og i Læseverdenen end paa de 
stakkels kristne Forældre og Børn i alle de 
Sogne, hvor man enten i Dag havde eller i 
Morgen fik en Sognepræst, der, langtfra at 
forkynde Kristi Evangelium eller forrette Sakra- 
menterne efter hans Indstiftelse, stræbte at ud- 

feje al Tale og Sang derom som Overtro og 
papistisk Surdej.« 

Det var denne Bekymring for de smaa, 
der nu endelig var vaagnet med hele hans dan- 
ske Kristendom og Folkelighed efter den aande- 
lige Genoplivelse i »Nyaarsmorgen«, og den blev 
en saare frugtbar Følelse i hans Hjerte. 

Kampen for Menighedernes Ret efter Loven 
førte ham fra Bibelstadet til Hævdelsen af de 
gamle Symboler, hvorpaa de rationaUstiske Præ- 
ster var edfæstede, og saaledes fik hans Forsvar 
og Angreb af praktiske Grunde et bestemt kir- 
keligt Præg. — Men endnu dybere førtes han 
ved at gruble over det Spørgsmaal, hvorledes 
Lægfolk paa egen Haand skulde kunne finde den 
sande Kristendom, naar næsten alle de skrift- 
kloge prækede en falsk, som de med Lærdom 
søgte at grunde paa de hellige Skrifter. 

Det Svar, som efter hans hidtilværende An- 
skuelse laa lige for Haanden, var jo, at Læg- 
folk selv maatte søge^Sandheden ved at 
læse flittig i de hellige Skrifter. Derfor 
harmedes han saa stærkt over den anonyme For- 
fatter i »Nyeste Skilderie«, som vilde gøre Bibelens 
Fortolkning til en præstelig Laugsrettighed, og 
som spottede Forsamlingsfolkenes Bibellæsning 
som en skadeUg Forvildelse.*) 

Ottende Søndag efter Trinitatis, den 



*) Se ovenfor S. 138 flgf. 

24. Juli 1825, prækede han over Dagens Tekst 
om de falske Profeter. Af dem er der 
mange i vore Dage. Falske Profeter er jo 
ikke de frække Fornægtere, men dem, der giver 
deres Lærdom ud for at være Guds egen og be- 
lægger den med Bibelsteder, skønt de forkynder, 
at vi fortjener Retfærdigheden enten helt eller 
dog for største Delen ved vore egne Gerninger; 
som siger, at deres Kristendom er den eneste 
sande bibelske, skønt de bortfortolker alle de 
store bibelske Sandheder om Jesu Guddom og 
hans Død for vore Synder. Hvorpaa, spørger 
han, skal enfoldige Kristne kende denne falske 
Kristendom fra den eneste sande? Hvorledes 
skal de kunne vogte sig for disse Ulve i Faare- 
klæder? Det eneste Middel imod deres Forførelse 
er selv at læse flittigt i sin Bibel. »Ja. 
sandelig, kristne Venner, Guds Ords flittige Læsning, 
under Aarvaagenhed og Bøn, det er det eneste, 
men ogsaa sikre Skjold imod alle falske Profeter, 
og det veed de, derfor er der intet, de saa gerne 
vil bringe i Forglemmelse, som det Ord, hvorpaa 
de dog beraaber sig og maa beraabe sig, naar 
de vil fortælle deres Drømme i Herrens Navn.« 

Grundtvig henviser altsaa de troende Lægfolk 
til selv at prøve Præsternes Lærdom efter Bibe- 
lens Ord og gaar ud fra, at det staar i enhver 
enfoldig Kristens Magt at slaa sig igennem de 
skriftkloges Væv af sindrige Fortolkninger, naar 
han kun flittig, under troende Bøn, stirrer i den 



dbyGoogk 



185 

hellige Bog. Hans Raad er et klart Bevis paa, 
at han endnu mente selv at staa urokket paa det 
gamle bibelkristehge Stade. 

Men det blev sidste Gang, han løftede 
Bibelen som Skjold mod Kirkens Fjender. 

Det maatte nemhg ved nærmere Overvejelse 
gaa op for ham, at det er umuligt at gaa ud 
fra, at jævne Lægfolk skulde kunne staa sikkert 
paa den bibelske Grund, naar næsten alle de 
højlærde og Flertallet af Kirkens Prædikanter 
hver Dag udhulede Grunden med deres falske, 
men velberegnede Bortforklaringer. 

De umyndige kan i Længden ikke fastholde 
den rette Forstaaelse af de mange gamle Skrifter, 
naar deres Vejledere og Lærere med alle Viden- 
skabens Vaaben angriber den og gør deres egne 
Mistydninger tiltalende og sandsynlige gennem 
veltalende Foredrag og forstandsmæssige Beviser.*) 



*) Netop i Slutningen af Juli 1825 udsendtes et lille 
Flyveskrift: »Samvittighedsspørgsmaale til Hr. 
Pastor Grundtvig eller fuldstændig Gendrivelse af 
hans nyeste Paastande om Kristendommens Hoved- 
sætninger samt af hans Beskyldninger mod det 18de 
Aarhundredes Oplysning af O. F. Schulz, cand. philos.« 
Forfatteren, hvis virkelige Navn var I. C. Lange, 
Udgiver af »Telegrafen«', søger paa den sædvanlige 
rationalistiske Maade ved Bibelsteder at bevise, at 
Kristus kun regnede sig selv for et almindeligt Men- 
neske. Skriftet er ubetydeligt, men klart og meget 
populært skrevet. Det er ikke utænkeligt, at dets 
Fremkomst har bidraget til at gøre Grundtvig endnu 
mere bekymret over den »Oplysning« om Bibelen, der 
bødes de enfoldige. Liden Tue kan vælte stort Læs. 

Saa længe Bibelen skal regnes for eneste 
Livskilde, maa man nødvendigvis stole paa, at 
Gud sørger for en rettroende Lærerstand, der 
med sin Sprogkundskab og øvrige Videnskab 
opøser Drikken ublandet til alle dem, der ikke 
selv kan gøre noget grundigt Studium af Kilde- 
skrifterne. 

Saaledes havde det været siden Luthers Dage, 
og netop fordi Præsterne altid havde været ær- 
lige Mellemmænd, var det ikke bleven klart, at 
Bibelkristendommen i Virkeligheden ikke giver 
de umyndige og enfoldige uhindret og lige Ad- 
gang til Livets og Lysets Kilder. Lægfolk havde 
levet under aandeligt Formynderskab af de tro- 
ende Theologer uden at føle noget Tryk deraf, 
og efter Tidens Lejlighed havde Skaden derved 
ikke heller været synderUg stor. 

Men nu var der sket det forfærdelige, at 
Præsterne i Flokketal havde forraadt deres Kald 
og gjorde et stort Forsøg paa at unddrage de 
umyndige det hellige Arvegods, Guds Ord, som 
de var satte til Formyndere over. Hvad hjalp 
det her, at helt enkehe Præster som Grundtvig 
og hans Trosfæller var blevne ved det gamle 
Vidnesbyrd og tolkede den hellige Skrift i dens 
sande Mening. Hvor langt rakte vel deres Ord 
overfor et talrigt Præsteskab, der med Bisper og 
Professorer som Anførere kækt erklærede deres 
falske Oplysning for den sande bibelske Lære. 

Den eneste Redning var aabenbart, at enhver 

Kristen selv lærte at prøve Aanderne og selv 
fandt den lige Adgang til Sandheden til Salighed. 

Som Bibelkristen maatte Grundtvig da ud- 
raabe: Læs selv! — Men som oplyst Kristen 
med Forstaaelse af de aandelige Forudsætninger 
hos Menigmand maatte han atter føle: De evner 
det ikke! 

Derfor voksede hans »Bekymring for de smaa« 
til en dyb Sorg for deres evige Vel. Jesus havde 
sagt: Jeg priser dig Fader, Himmelens og 
Jordens Herre, at du har skjult dette for 
devise og forstandige og aabenbaret det 
for de umyndige! 

Men hvorledes kunde dette forliges med den 
gruelige Forvirring, der nødvendig maatte op- 
staa blandt Lægfolk, naar deres Lærere fra Dag 
til Dag viste dem paa de farligste Afveje? 

Hvor var det klare, usvigelige Vidnes- 
byrd om den sande Kristendom, som 
ingen falsk Lærdom kunde formørke for 
det enfoldige Blik? 

VIII. 
Opdagelsen. 



Da Grundtvig ret var kommen i Vaande over 
det alvorlige Spørgsmaal, hvorledes Sandheden 
kunde siges at være aabenbaret for de umyndige, 
skønt Bibellæsningen blev mere og mere besvær- 
hg ved de skriftkloges Koglerier, gik der pludselig 
et stort Lys op for ham, som klarede alle Taager. 

Som gammel Mand fortæller han følgende 
derom i Kirkespejlet: 

»Jeg var falden i dybe Tanker over den for- 
tvivlede Stilling, hvori Kristi Menighed, og navnlig 
alle dens Børn og ulærde Medlemmer, var kommen 
derved, at næsten alle de skriftkloge trodsig paa- 
stod, at ikke alene den hellige Skrifts Oprindelse, 
Omfang, Ægthed og rette Fortolkning var meget 
tvivlsomme, men at de kirkelige Grundlærdomme 
om Treenighed, Kristi Guddom og Forsoningen, 
naar man var Grundsprogene mægtig og saa' ret 
til, slet ikke fandtes i Bibelen, som hos alle Prote- 
stanter jo dog var Troens eneste Hjemmel. Hvor 



dbyGoogk 



189 



overbevist jeg nemlig end selv var om, at Ratio- 
nalisternes Bibelkritik og Skriftfortolkning var 
omtrent lige ugrundede og uærlige, saa kunde 
jeg dog hverken overse, at kristelige Børn og 
Lægmænd vare lige ilde farne, eller glemme, at 
selv min Bibelkundskab vilde ikke forslaa til at 
trodse Legionens Vidnesbyrd, naar jeg ikke tillige 
havde kirkehistorisk Kundskab og havde fremfor 
alt Aandens Vidnesbyrd i mit Indre, som kunde 
trodse al Verdens. Ligesom det nu blev mig 
soleklart, at han, som vidnede, at Saliggørelsens 
Hemmelighed var skjult for de lærde og kloge 
og aabenbaret de umyndige, kunde umulig uden 
klar Selvmodsigelse binde de ulærdes Tro til de 
lærdes Vidnesbyrd, saa blev det mig lige saa 
soleklart, at hvis Skriften var den kristne Menig- 
heds Trosregel, da vilde Vantroen nu, da næsten 
alle de skriftkloge hyldede den, have et langt 
gyldigere og stærkere Vidnesbyrd end Troen, som 
kun nogle enkelte skriftkloge bevidnede; og min 
Slutning blev da, at saa vist som Jesus Kristus 
var Gud Faders enbaarne Søn, saa vist maatte 
der ogsaa i Kirken findes et langt gyldigere og 
stærkere Vidnesbyrd om den ægte, oprindelige 
kristne Tro, end Bogstavskriften paa nogen Maade 
kunde være for Kvinder og Børn og alle de 
ulærde. Da jeg nu i denne Retning uafladelig 
grublede, læste og skrev under Bøn og Paakal- 
delse, se, da slog det mig i et velsignet Øjeblik: 
at det mageløse Vidnesbyrd, jeg saa møjsomme- 

ligt ledte om i hele Aandens Verden, det gen- 
nemlød som en Himmelrøst hele Tiden og Kristen- 
heden i den apostoliske Trosbekendelse 
ved Daaben.« 

Saaledes har Grundtvig som Olding selv for- 
talt om, hvorledes det gik til, at han gjorde sin 
store Opdagelse, og en Undersøgelse af Kil- 
derne godtgør, at denne FremstilUng, skønt den 
er nedskreven en Menneskealder efter Begiven- 
heden, nøjagtig stemmer med de virkelige For- 
hold i alle Dele. Den vil derfor altid blive staa- 
ende som et Hovedsted til Oplysning af dette 
vigtige Øjeblik. 

Men vi har en anden, hidtil ukendt Kilde, 
der i særlig Grad fortjener at fremdrages, fordi 
den stammer fra selve de Dage, da Opdagelsen 
blev gjort. Det er den Præken, som Grundtvig 
holdt paa niende Søndag efterTrinitatis, den 
31. Juli 1825, og hvoraf der her skal meddeles 
et større Udtog. 

>I Jesu velsignede Navn!« 

»Det er, kristne Venner! Guds Folk i det 
gamle Testamente, Israels Børn i Ørken, Apostelen 
taler om og vidner i Herren, at de er vore 
Forbilleder, at Guds øjensynlige Førelser med 
dem betegner hans usynlige, aandelige Førelser 
med os, hans Folk i det ny Testamente, som er 
kaldte efter Sønnens, vor Herres Jesu Kristi Navn. 
Udførelsen af Ægypten ved Moses ligner han 

saaledes ved vor Udførelse fra Mørkets Magt ved 
Jesum Kristum; den underlige Frelsning, gennem 
Vandet, i det røde Hav ligner han ved Da ab en. 
det store, underfulde Genfødelsens og Fornyelsens 
Bad, som sker ved den Helligaand; det Himmel- 
brød, hvormed de mættedes, og Vandspringet af 
Klippen, hvormed de læskedes i Ørken, ligner 
han ved det Brød, vi bryder, og Kalken, vi vel- 
signer, som vor Herres Jesu Kristi Legems og 
Blods Samfund.« 

»Lad os som de, der er døde for Synden og 
oprejste ved Kristo, vandre i et nyt Levned, 
dyrkende ivrig i Tro og Haab og Kærlighed den 
eneste sande Gud, Fader, Søn og Helligaand, som 
vi i Da ab en genfødes til at kende og bekende, 
og som vi i Nadveren beredes til at skue 
Ansigt til Ansigt.« 

»Det er det gamle Skrig af Kirkens Fjender, 
at Jøder, Tyrker og Hedninger, at de Kristne 
som grove Afgudsdyrkere tilbeder et Menneske, 
der døde som Misdæder paa Korset, og om hvem 
de løgnagtig siger, at han opstod igen fra de 
døde, opfor til Himmelen, sidder ved Gud Faders 
højre Haand og skal derfra igen komme at dømme 
levende og døde.« 

»Saa var det. Venner, alle Dage, saasnart 
Kristi Kirke og Menighed talede, opløftede sin 
Røst til at bekende sin Tro og sit Haab, — da 
havde den Fjender paa Halsen, som spottede, 
som stormede, som rasede imod den. Det er da 

ikke nyt; men det var nyt, at de, der nægtede 
den Herre, som dem købte, at de, der kaldte det 
Afguderi at tilbede Jesum Kristum som sand 
Gud med Faderen, at de vilde kaldes Kristne, at 
de vilde føre Ordet i den Kirke, de forhaanede, 
den Kirke, de bestormede, at de turde paastaa, 
det var ej blot afgudisk, men ogsaa ukristeligt 
at tilbede og paakalde Jesum Kristum, at de 
turde paastaa, det stred mod Jesu Kristi egen 
Lærdom, mod den sande Kristendom, at de, med 
ærligt Ansigt, vidnede for Menigheden, at hvem 
der ret forstod sin Bibel, kunde læse den i Grund- 
sproget og kendte den østerlandske Talebrug, det 
gamle Billedsprog, de saa' det grandt, at Jesus 
Kristus ingenlunde vilde tros paa, æres og tilbedes 
som vor Gud, men kun tros og følges som en 
forstandig Lærer og dydig Mand. Ja, det var 
nyt i Kristenheden, et hemmeligt Anslag mod 
Herrens Folk, et Skalkeraad imod hans skjulte. 
Det kalder jeg en Fristelse mer. end menneskelig 
for Menigheden, for dem, der hverken havde 
Kundskab eller Indsigt til klarlig at se, hvor groft 
man løj, hvor falskelig man vidnede; og den 
Tvivlraadighed, hvori de Kristne derved nedsank, 
skønt den var Synd, vil Gud i Naade forlade 
dem, som han forlod vore første Forældre den 
Tvivlraadighed, hvortil Slangen forførte dem, og 
han vil igen oprejse dem i Troen, som han op- 
rejste det faldne Menneske i den anden Adam, 
i sin enbaarne Søn, vor Herre Jesus Kristus.« 



dbyGoogk 



193 



»Ja, trøster, trøster mit Folk! skal eders 
Gud sige, taler kærlig til Jerusalem og raaber til 
den, at dens Strid er endt, thi dens Misgerning 
er forsonet, thi den haver faaet dobbelt af Herrens 
Haand for alle dens Synder. Alt Kød er Græs, 
og al dets Fromhed er som en Blomst paa Marken. 
Græsset henvisner. Blomsten affalder, men vor 
Guds Ord bliver evindelig. Du, som bærer Zion 
Budskab, stig du op paa et højt Bjerg; du, som 
bærer Jerusalem Budskab, løft Røsten med Vælde, 
løft den, frygt ikke, sig til Judæ Stæder: se eders 
Gud! Røsten raabe i Ørken: rydder Herrens 
Vej, baner vor Guds slagne Vej paa den jævne 
Mark; hver Dal skal ophøjes, hvert Bjerg og 
hver Høj skal fornedres, og det krumme blive 
lige, det knudrede glat, og Herrens Herlighed 
skal aabenbares; og de, alt Kød tillige skal se 
det, som Herrens Mund haver talet!«*) 

»Kristne Venner! er det eder en mørk Tale, 
veed I det ikke, hvorledes Herren trøster sit 
Folk og gør Ende paa Tvivlraadigheden, aaben- 
barer sin Herlighed, saa de maa alle se det, 
store og smaa, vise og vankundige, at han, at 
Jesus Kristus er vor Gud, de Kristnes Gud med 
Æren og til hans Faders Ære, saa længe Verden 
staar. Veed I det ikke, hvorledes Herren be- 
skæmmer dem, der siger, det er ukristeligt og 
afgudisk at tilbede ham, at ære Sønnen, som 



*) Esajas 40. 

13 



dbyGoogk 



194 



man ærer Faderen, og kalde ham sin Gud. Veed 
I det ikke, hvorledes han haver fanget de træske 
i deres egne Snarer, de spændte i hans Kirke 
for hans Menighed, hvorledes de selv er faldne i 
Graven, de grov, nedfarne med de uomskaame 
til alle Kirkens aabenbare Fjender? Veed I det 
ikke endnu^ da hører mig nøje, da hører, hvor- 
ledes Herren har lært mig at trøste hans Folk 
og tale kærlig til Jerusalem, da hører, hvad jeg 
nu har lært at svare dem, der kalder sig Kristi 
Apostler, Jesu Kristi Tjenere, og vil dog røve 
ham hans Guddomsære, røve hans Legeme, som 
er hans Menighed, dens Hoved i Himlene og 
og dermed dens visse Haab, dens evige Trøst. 
Eller veed I det alt, vidste I det maaske længe 
før jeg, som, efterat have lidt Skibbrud paa Barn- 
dommens Tro, blev fundet som et Lig paa den 
nøgne Strandbred og kunde længe ej ret besinde, 
hvor jeg var, da jeg vaagnede i Kirken, indbildte 
mig længe, at jeg havde været langt borte i 
fremmede Lande og var ved Pilgrimsstaven halv 
vandret, halv baaret tilbage til Hjemmet, til Kir- 
kens Moderskød, kunde længe ej forstaa, at det 
var altsammen en Drøm, en gruelig Drøm, fordi 
jeg glemte Aftenbønnen, Aftensalmen, og hvoraf 
jeg vaagnede, da Bedeklokken slog, og jeg, endnu 
halvsovende, istemte:*) 



*) Det stadfæstes her, at det var de gamle Salmetoner, 
som under Sjælekampen i Julen 1810 kaldte ham til- 
bage til Livet. Se Grundtvigs kristelige Op- 
vækkelse Side 74—75. 

Lov og Tak X)g evig Ære 
Ske dig, o Guds Hjerte Søn, 
Som en Tjener vilde være, 
Kommen udaf Davids Køn! 
Søde Jesu! lær du mig. 
At jeg vandrer rettelig 
Og i dine Fodspor, træder, 
Ja, udi din Vej mig glæder! 

Lad mig aldrig dig forsage, 
Om end Kors og Kummer mig 
Skal i denne Verden plage. 
Men at jeg dog inderlig 
Elsker dig indtil min Død 
Og forsøder al min Nød 
Med din Fødsel, Død og Smerte, 
Tag dem aldrig fra mit Hjerte! 

Nu først ser jeg det ret, det var en Drøm, 
thi Daabens Naade og Nadverens Velsignelse var 
det jo, som traadte i Kraft, da jeg vaagnede i 
Troen, og veed I det, da veed I, hvad jeg har 
at sige, men vil dog glæde eder med mig, at jeg 
har ogsaa lært det, hvad sikkerlig mange behøver 
at paamindes om for at komme ihu, de er 
Kristne.« 

»Saa svarer jeg da dem, der siger, det er 
baade afgudisk og ukristeligt at kalde Jesus Kristus 
Gud med Faderen og at tilbede ham: I tager 
mærkelig fejl, i det mindste naar I siger, det er 
ukristeligt, thi det er eder saa vel som mig, det 
er os alle vitterligt, at saa længe der var Kristne 
til, saa længe var der ogsaa Folk, som døbtes i 

13* 

Digitized by VjOOQIC 



196 



Navnet Faderens, Sønnens og den Helligaands. 
saa længe var der ogsaa Folk, som bekendte, at 
Jesus Kristus var den Guds enbaarne Søn, Gud 
med Faderen, paa hvis Ord de lod dem døbe, i 
hvis Navn de knælede, i hvis Navn de med 
Daaben annammede Guds Aand med Syndernes 
Forladelse, i hvis Legems og Blods Samfund de 
fandt det evige Liv som Guds Naadegave i ham, 
i Kristo Jesu, vor Herre. Se, det er, hvad I 
ikke kan nægte uden at blive til Latter for hin- 
anden og for Menigheden, det er, hvad Kirkens 
Fjender bevidner lige saa højrøstet som dens 
Venner, det er den apostoliske Tros Bekendelse, 
som er besejlet med alle deres Blod, som udgød 
det for vor Herres Jesu Kristi Vidnesbyrd, det 
er den Trosbekendelse, som vi endnu finder i 
alle kristne Menigheder, som ogsaa for eder af- 
lagdes, da I annammede Daaben som et Igen- 
fødelsens og Fornyelsens Bad ved den Helligaand, 
dette er Bekendelsen, I selv har tilegnet eder, 
dersom I ikke ved at foragte Herrens Bord selv 
har udelukt eder af hans Menighed. Deri farer 
I da øjensynlig og storlig vild, at I siger, man 
kan være Kristen uden at ære Sønnen og den 
Helligaand ligesom Faderen, med guddommelig 
Tilbedelse, med Lov og Pris, som Genløseren og 
Genføderen til evigt Liv, ja, som Guddomslyset 
og Guddomslivet selv, der oplyser og opUver, 
forbinder og forener den ganske Menighed til 
eet Legem og een Aand i Kristo Jesu, vor Herre!« 

»Vel hører jeg, I siger, det skal staa i Bi- 
belen, at denne vores, at denne alle Kristnes 
Trosbekendelse er falsk, men det er jo aaben- 
bar Daarskab at tale saa, thi hvad der end staar 
i Bibelen, saa er det jo lige vist og lige unægte- 
Hgt, at den Trosbekendelse, de Kristne til alle 
Tider, i alle Menigheder har aflagt, den og ingen 
anden er de Kristnes Trosbekendelse, saa hvem 
der vil nægte det, var det end en Engel af 
Himmelen, han lyver groft — Eller mener I 
kanske, de Kristne mente ikke, hvad de sagde, 
udgav sig kun falskelig for at tro paa Gud Fader, 
Søn og Helligaand, for Jesu Kristi dyrekøbte Til- 
bedere, mener I det, da staar det dog vel ikke 
i Bibelen, og sæt, det stod i al Verdens Bøger, 
saa vidste dog enhver af os, som virkelig har 
den Tro, han bekender, at det var Løgn, og I 
kan selv ikke nægte, at da den Tro blev højest 
og frimodigst bekendt, da skulde man just ikke 
fristes til at bekende Tro paa Jesum Kristum, 
naar man ikke havde den, thi Ære, Liv og Gods 
det var, hvad Bekendelsen kostede. — Eller 
mener I endelig kun, at de Kristnes Trosbeken- 
delse strider imod Bibelen, da er det vistnok 
mere sagt, end I kan bevise, men sæt, I kunde, 
hvad havde I da dermed andet bevist, end at 
Bibelen var i Grunden ogsaa ukristelig, saa de 
Kristne havde begaaet en stor Fejltagelse ved at 
beraabe sig paa den« *) 



'*') Slutningen af Prækenen mangler desværre. 

I denne Præken kundgør Grundtvig altsaa 
førsie Gang sit nye Syn paa den aposto- 
liske Trosbekendelse som det uforanderlige, 
fuldgyldige Vidnesbyrd om den sande Kristen- 
dom, aflagt af den levende Menighed og uafhæn- 
gigt af Skriftens Udsagn. 

Naar man hermed sammenholder de ovenfor 
nævnte Udtalelser i Prækenen til den foregaaende 
Søndag, har man et sikkert Bevis for, at Op- 
dagelsen er gjort i den sidste Uge af 
Juli 1825. 

Men hans Ord giver os en anden Oplysning 
af langt dybere Art. De viser nemlig, at det var 
i nøjeste Sammenhæng med en vigtig Opklaring 
af hans eget inderste Liv, at Lyset over 
Kirkeordet opgik for ham. 

Han havde tidligere set saaledes paa sit per- 
sonlige Kristenliv, at den stærke Opvækkelse i 
1810 kom til at staa for ham som dets egentlige 
Begyndelse, og naar han som god Lutheraner 
havde talt om Daaben som Genfødelsens Bad, 
havde han dog ikke anvendt Tanken i sin fulde 
Udstrækning paa sig selv. Vel erkendte han, at 
der var gjort en Begyndelse med ham, da han 
var Barn; men han mente, at han i Vildfarelsens 
Aar, i sin »vantro« Ungdomstid, havde forspildt 
sin Barneret og var kommen langt bort fra Guds 
Rige. Ved »Omvendelsen« var han da som den 
forlorne Søn vendt tilbage og var atter bleven 
optagen i sin Faders Hus. Og denne ny Optagelse 

var han fristet til at forveksle med Genfødelsen. 
Den blev i hans Øjne Hovedsagen, og det saa 
meget mere, som han ved den selv havde været 
virksom i den stærke Sjælekamp, hvorigennem 
Freden blev skænket ham. Selv om et Menneske 
gerne vil give Gud Æren, lokkes han dog let til 
at lægge særegen Vægt paa de Oplevelser, hvori 
han selv bevidst har kæmpet for at vinde Naadens 
Løn. Der skal en gennemført Ydmyghed til, 
førend man helt kan hvile i den Tro, at det 
evige Liv er Guds Naadegave i Kristus Jesus, 
vor Herre, thi det forudsætter, at man fuldtud 
har lært at føle sig som Guds Barn, der tager 
alt af sin himmelske Faders Haand. Kun igennem 
denne ydmyge Følelse kan man vinde det rette 
Syn paa Barnedaaben som Kristenlivets Ophav, 
som den skjulte Kilde for alle aandelige Kræfter 
i vor Tilværelse. 

Det er da Nøglen til Forstaaelse af Grundt- 
vigs kirkelige Anskuelse, at han omsider havde 
lært af hele sit Hjerte at føle sig som Guds Barn, 
idet han havde ladet sine nye Erfaringer fra 
Menighedslivet sænke sig i hans egen Sjæl, indtil 
de fandt den dybe Grund, Hjertets inderste Tro 
paa Ordet, hvori der i Daaben var skænket ham 
det evige Liv. 

Derinde, hvor det kirkelige Vidnesbyrd mødtes 
med Aandens Vidnesbyrd i Hjertet, saa at Menig- 
hedstroen levende forbandt sig med Barnetroen, 
der tændtes det store Lys, som Gud i sin Naade 

vilde give den danske Kirke. For det troende 
Bameøje forsvandt den sidste Taagesky, og han 
saa' det soleklart, at ved Daaben maa Sandheds- 
ordet søges, der aabenbarer for de umyndige og 
enfoldige, hvad der er skjult for de vise og for- 
standige. 

Saaledes lader det sig forklare, at Grundtvig 
kunde gøre sin store Opdagelse. Men dette ude- 
lukker ingenlunde, det bekræfter tværtimod, at 
det ikke var menneskelig Kløgt, som ledte ham 
til Maalet. Nej, det var Guds Finger, der pegede 
paa Kirkeordet, da det saa^ ud til, at Mørket 
skulde sejre. — Derfor sagde Grundtvig selv, at 
det var en Engel, som havde vist ham Vejen. — 
Den 28. Januar 1827 skrev han derom til sin 
unge Ven, Præsten Gunni Busck: 

»Ja, Broder i Kristo! Kød og Blod har ikke 
aabenbaret os det, men vor Fader, som er i 
Himlen, og den enbaarne, som sørger for sin 
Menighed, og mest for de smaa, hvis Engle ser 
altid Faderens Ansigt, fordi de stedse er, hvad 
vi maa stadig kæmpe for at blive, Græshopper 
for deres egne Øjne; Kød og Blod har ikke 
aabenbaret os det, men den Aand, som ransager 
alle Ting, ogsaa Guds Dybheder.« 

Og i tredje Del af Søndagsbogen 
S. 308 skriver han, at det var Barneenglen, 
sem for hans Øjne bortvæltede Stenen fra Kirke- 
graven og satte sig paa den. »Ja, det var ham, 
som blæste Taagen bort fra mit Øje, saa jeg 

opdagede som en stor Hemmelighed, hvad et 
Barn kan se og forstaa«. 

Han havde ligget under aaben Himmel som 
Jakob og i Drømme set Himmelstigen rejst af 
alle dybe Barndomsminder, hvori hvert Gudsord 
var en Engel, der vandrede op og ned for at 
vise ham Vejen. Derfor maatte han udbryde, da 
han vaagnede: Sandelig, her er Guds Hus 
og Himlens Port! Og jeg vidste det ikke! 

Skulde det falde nogen svært at tænke sig, 
at en saa stor Sandhedsaabenbaring var forbeholdt 
vore sene Tider efter at have været skjult for de 
Kristnes Bevidsthed i mange Hundrede Aar, saa 
bør han lægge Mærke til, hvad Grundtvig siger 
i sin Præken den 31. Juli 1826 om de særegne 
Farer, den enestaaende Fristelse, der netop 
i de Dage hjemsøgte Menigheden. Thi har han 
Ret i, at det aldrig havde set værre ud end den 
Gang, da selve Præsteskabet vilde forføre Folket 
til at fornægte Kristus og forvirrede Skriftlæs- 
ningen, hvorpaa de troende siden Luthers Tid 
havde bygget deres Salighedshaab, saa vil man 
komme til at sande, at Oplysningen blev givet i 
den rette Guds Time, efter Ordet, at naar 
Nøden er størst, er Hjælpen nærmest, 
netop ligesom det gik, da Luther i rette Tid 
efter Guds Raad igen vidnede klart om de kirke- 
lige Sandheder, som havde været skjulte i tusende 
Aar. 

Men som Luthers Lære kun var nyt Lys 

over gamle Kendsgerninger, der havde bevaret 
Kirkens Liv gennem Pavedømmets mørke Tider, 
saaledes er jo Grundtvigs kirkelige Oplysning kun 
en Henvisning til den Tro og Daab, som i sig 
selv er lige saa gamle i Kirken som Herrens 
Menighed paa Jorden. Og gaar man rigtig langt 
tilbage i Kirkens Historie, vil man ogsaa finde^ at 
der var en Tid, da Kirkens Fædre havde det 
samme Syn paa den apostoliske Trosbekendelse, 
som nu atter blev fremsat for Menigheden. 

Som bekendt var det under Læsningen af 
Irenæus' Bog imod Kætterne, at Grundtvig 
gjorde sin Opdagelse. Det var anden Gang, han 
tyede til denne ærværdige Kirkefader, der paa 
anden Haand kunde vidne om Apostelen Johannes' 
Færd og Lærdomme. Men det var først nu, at 
han tilfulde forstod, hvad Irenæus skriver om 
»den urokkelige. Sandhedsregel, vi ved Daaben 
har annammet«. 

Det var altsaa en gammel Sandhed, Grundt- 
vig drog frem for Lyset. Derfor kan man med 
Rette kalde hans kirkelige Syn en Opdagelse, 
medens kun Spottere vil kalde det hans egen 
Opfindelse. 



Det er ovenfor paavist, hvorledes Grundtvigs 
kirkelige Kristendom Udt efter Udt var vokset 
frem under hans Tjeneste i Herrens Hus fra den 
Stund, da det havde gennemlynet ham, at Natten 

var forgangen, og Dagen kommen nær. Og hvis 
Fremstillingen er nogenlunde lykkedes, da vil 
Læseren indse, at Opdagelsen i Slutningen af 
Juli 1826 i Grunden ikke omstøder hans tid- 
ligere kirkeUge Betragtninger, men tværtimod 
kroner dem og ligesom samler alle de Lys- 
straaler, der var faldne i hans Sind, i et levende 
Brændpunkt. Og fra dette udstrømmer siden 
Straalerne rigere og renere til alle Aandens 
Egne. 

Med et Billede fra Naturvidenskaben kunde 
man sige, at alle Elementerne til hans kirkeUge 
Anskuelse efterhaanden var bragt til Veje, og 
nu havde de pludselig som ved en elektrisk Gnist 
indgaaet den kemiske Forbindelse, som lod den 
træde frem som en nyskabt Helhed. Synet paa 
Kirken som Herrens Legeme, Daaben som Livets 
Begyndelse, det levende Ord som Aandens Kraft, 
var jo samlet i denne Anskuelse, Trøsten til Zions 
Døtre var deri givet, og Bannermærket rejst til 
Kampen imod Kirkens Fjender. 

Vel maatte da Grundtvig senere sige, at da 
han med Bekymring ledte om et almengyldigt 
og udtrykkeligt Vidnesbyrd om den ægte, 
sande, oprindelige Kristendom, fandt han plud- 
selig langt mer, end han søgte, i det mundt- 
Uge Ord med Herrens Indstiftelser.*) 

Naar man stiller Grundtvigs tidhgere Løbe- 



*) Dansk Kirketidende 1863 Sp. 831. 



dbyGoogk 



204 



bane i Lys af hans kirkelige Anskuelse, vil man 
se, at dennes første, inderste Spire var opvokset 
fra selve Daaben og næret gennem hans kriste- 
lige Barndoms Indtryk fra Kirkegangen og Salme- 
sangen i Udby og Tyregod. Den var siden vokset 
i det skjulte gennem hans kristelige Opvækkelse, 
foidi denne var en Tilbagevenden til Barndommens 
Tro og en Genoptagelse af den daglige Omgang 
med Kirkens Ord, som de fandtes i Luthers 
Katekismus, der var hans kæreste Børnelærdom. 

Derfor kan han skrive i Søndagsbogen: 
»Jeg veed, at saasnart jeg igen oprigtig troende 
tilegnede mig vor fælles kristelige Børnelærdom, 
trøstede mig ved Daaben i Navnet Faderens, 
Sønnens og den Helligaands og længtes efter 
Nadveren, som Kristi Legems og Blods virke- 
Uge Samfund, da blev det Troens Ord, vi alle 
bekender, levende i mig.« — Og andensteds i 
samme Bog: »Førend jeg endnu annammede det 
hellige Embede, jeg nu i tyve Aar ved frimodig 
Bekendelse af den korsfæstede, igen opstandne, 
har stræbt at gøre Fyldest, var jeg paa den 
tornede Vej, ved Guds Naade, kommen tilbage 
til min Barndoms Tro, saa jeg gerne foldede 
mine Hænder med de smaa og indesluttede alt, 
hvad jeg troede og vidste, i den enfoldige Tros- 
bekendelse ved Daaben, som vi plejer at kalde 
de tre Troens Artikler«. 

Saa sandt dette var den lønlige Erfarings 
Vej, hvorad Guds Aand gennem Aarene ledte 

ham frem til Lyset, og saa sandt han ved den 
daglige Brug af Trosbekendelsen kun havde fulgt 
Morten Luthers bekendte Raad til alle enfoldige 
Kristne, maa det erkendes, at Grundtvigs Op- 
dagelse ikke er et Spring ind i en ny, selvop- 
funden Kristendom, men kun den fuldtudviklede 
Blomst paa hans aandelige Vækst i Livet i Kristo 
og dermed Kronskuddet paa den UdvikUng i 
Sandhedserkendelse, der var begyndt i Kristen- 
heden med Morten Luthers Reformation. 

Naar man derimod vender Lyset mod den 
Bibeltheologi, som hidtil havde været Hoved- 
formen for Grundtvigs videnskabelige Forsvar for 
Kristendommen, og som mange Gange syntes at 
have overskygget alle andre Sider af hans kriste- 
lige Erkendelse, saa er det jo givet, at den ved 
den kirkelige Anskuelse maatte miste sin Grund- 
vold og aflægges som en opslidt Dragt. 

Det kunde fra nu af aldrig falde ham ind 
at bygge sit Salighedshaab paa Skriftens Ord, og 
han fordrede ikke længer, at enhver, der vilde 
kaldes Kristen, skulde sværge paa Bibelens Bog- 
stav, thi han havde nu fundet den faste Klippe, 
hvorpaa hans Tro kunde bygge, og hvorpaa al 
Kristendom alene kan prøves. 

Men det var langt fra, at han derved mistede 
sin kærlige Ærbødighed for den hellige Skrift 
som den uundværlige Oplysning om vor Herres 
Liv og hans Menigheds Grundlæggelse. Han lærte 

kan at give den sin rette Plads blandt Kirkens 
hellige Arvegods. 

I»Efterskriften« tilTheologiskMaaneds- 
skrift 1828 siger han: >Vi har ikke fundet Kirken 
i Skriften, men Skriften i Kirken, og vi skal ikke 
staa paa Bogen og lede om Troen, men staa med 
Troen og læse i Bogen, ikke lægge Bibelen under 
Bordet, som staar bedst paa sine egne Ben, men 
lægge Herrens Bog opladt paa Herrens Bord, 
saa at alle Gæsterne maa lære at holde ordent- 
lig, kristelig Bordskik, og Skafferne lære, baade 
hvor de skal hente Brød, og hvordan de skal 
prøve Vin, om den er uforfalsket.« 

Det var ogsaa langt fra, at han nu, da han 
var kommen til bedre Erkendelse, ansaa de mange 
Aars Flid for spildt, som han havde gjort sig for 
at finde det afgørende Bevis for sin kristne Tros 
Ægthed i Bibelen. Han skriver tværtimod (i Af- 
handlingen om »Kristendommens Sandhed«): 
»Sandelig jeg ledte med Flid, og velsignet være 
den Aand, der saa trofast ledsager hver troende 
Bibellæser, for hvert Øjeblik og hver Time, jeg 
ledte med Flid. — Rimeligvis var jeg [ellers] efter 
vor fordærvede Naturs aandelige Dorskhed og 
Ladhed aldrig blevet saa fortrolig bekendt med 
den hellige Skrift«. 

Men skønt det, han fandt ved at lede saa 
ivrigt i den hellige Skrift, i hans Øjne var Guld 
værd, var det dog ikke det levende Vidnes- 
byrd. Derfor kan han i det følgende skrive 

saaledes om sit nye kirkelige Syn: »Endelig 
hviskede en god Engel til mig : Hvi leder du om 
det levende hos de døde? Er du en Lærer i 
Israel og veed ikke, hvor du skal finde de 
Kristne, naar du vil høre deres Vidnesbyrd om, 
hvad de tror? Hvorledes kan du døbe Børn, 
naar du ikke har lært at faa dem, der vil bære 
dem, til at sijge ja, saa Fadderne kan høre det! 
Beskæmmet, men inderlig glad ved at være blevet 
det, saa jeg kunde beskæmme alle dem, der vil 
indbilde os, de ikke veed, hvad Kristendom er, 
velsignede jeg Luthers lille Katekismus, 
som jeg, Gud ske Lov ! har elsket, men var dog, 
siden den paa ny fortyskedes, blevet halv fremmed 
for og havde aldrig set i det Syvdageslys, der nu 
omskinnede dens anden Part med den hellige 
Tro. Saaledes fandt jeg da, visselig ikke ved 
min Skarpsindighed, men ved et saadant Lykke- 
træf, som kun kan times dem, der har en Tro, 
Forsynet finder det Umagen værd at værne om, 
saaledes fandt jeg det levende, højrøstede 
Vidnesbyrd om, hvad der er den sande Kri- 
stendom«. 

I samme Aand maa det selvfølgeUg opfattes, 
naar Grundtvig i Maanedsskriftets Novemberhefte 
1825 skrev, at »naar de ældre Bønder har mistet 
deres gamle hjertegribende Salmer, og Børnene 
deres Katekismus, da har Almuen mistet sin 
levende Forbindelse med den kristelige Kirke, 
som man da kun forgæves med Bibel og Lære- 

bog og med al Verdens Bogstaver kan tænke at 
forny*. 

Man maa derfor i højeste Grad undres over, 
at Mynster i Anledning af denne Udtalelse kan 
skrive til Dr. W. F. EngeUjreth: »Grundtvig be- 
gyndte i denne Strid med at sætte Kirken over 
Bibelen; allerede har han gjort det uhyre Skridt 
at give Salmer og KateMsmus Forrangen for 
Bibelen og at kaste Bibelen hen imellem alle- 
haande Skrimmelskrammel af Bogstaver; og hvo 
veed, hvorhen den fremfusende, i Bund og Grund 
uredelige Mand endnu kan komme«.*) 

Det er et sørgeligt Bevis paa, at der har 
været, som der desværre endnu er, mange ærlige 
Kristne, der ikke har kunnet skønne paa det 
store Lys, der ved Grundtvig blev tændt i den 
danske Kirke. Men det skal ikke afholde os fra 
at glæde os over dette Lys og at takke Gud for, 
at det fra 1826 er gjort soleklart for alle, som 
vil se det, hvad der er den eneste ægte kirkelige 
Kristendom, og hvor vi finder Aandens levende 
Vidnesbyrd om Sandheden til Salighed, 



*) Se Kirkeh. Saml. 4 R. 4. S. 489. — Det vilde næsten 
være uretfærdigt imod Mynsters Minde at optrykke 
en saadan Udtalelse, hvis der ikke kunde anføres 
talrige andre lige saa grove og ildesindede Udfald 
mod Grundtvig fra hans Haand, og hvis der ikke 
nylig var gjort et velment Forsøg paa at opfriske 
hans vrange Domme over Grundtvig, som om de 
skyldtes en salomonisk Visdom. 

Kirkens Genmæle. 



1 Slutningen af August 1825 skrev Grundtvig 
til Ingemann: 

»Det er en besynderlig Time, vi har oplevet, 
og daglig drages jeg dybere ind i en Strid, jeg 
sandelig, om jeg nogen Sinde gjorde det, ej mere 
elsker for dens egen Skyld, men maa ikke und- 
vige, skal nu, som jeg ser, i Jesu Navn sejerrig 
føre. Kirkens t'jender raser nu frem i Blindhed, 
og det er mig klart, Kristi Kirkes Tusendaarsfest 
i Norden vil blive uforglemmelig. Den gamle 
Homeman har anklaget Egge for en fanatisk. 
Staten farlig. Præst; og han maa da falde paa 
sine Gerninger. Den unge Clausen har udgivet 
en Bog, hvori han saa øjensynlig trodser baade 
Kirken og Staten, at hans Fald er uundgaaeligt ; 
men maaske falder han kun til Oprejsning. — 
Gud være lovet, at jeg før denne store Time fik 
Øje paa den Kirkens Klippe, vi med Luther, Gud 
ske Lov, har bygget paa, men som i mange Aar- 

14 

hundreder dog har været skjult for Menighedens 
Øje: det er de Kristnes oprindelige, altsaa ufor- 
anderlige Trosbekendelse (vore tre Trosartikler), 
som ved Sakramenterne aabenbar har gjort alle 
Kirkens Gerninger og nu er dens Vidnesbyrd; 
thi nu staar jeg ikke mere Fare for at dømme 
nogen eller noget efter min Skriftfortolkning, der, 
naar den er sikrest, dog ej siger mig bestemt, 
hvor Grænsen er mellem Kristenhedens og Kætte- 
riets Enemærker. O, lær ogsaa du igen med 
Andagt den Bekendelse, der med Martyrblodets 
Segl har baaret Daaben og Nadveren til os! til- 
egn dig disse Kirkens almægtige Naademidler 
med uindskrænket Tro! og du skal ikke savne 
Aanden, men af ham indføres i Skriftens store 
aandehge Skatkammer, hvor der er nok til at 
gøre os alle rige, naar først Øjet oplades, og 
Hjertehaanden skabes til at fatte de himmelske 
Klenodier. Herren velsigne din Indgang og Ud- 
gang evindelig! 

Din Ven 

Grundtvig <^ 

Saaledes var altsaa hans Hjerte stemt, da han 
stod i Begreb med at aabne det store Hovedslag 
i Kirkekampen, hvori han nu var vis paa en 
lykkelig Udgang i Jesu Navn. 

Denne Vished havde han vundet ved sit nye 
Syn paa Troens Ord. Hidtil havde hans Kamp 
været ført under Nattens Sky, som altid giver 

Troldene Styrke. Men nu i Morgengryet var det 
himmelfaldne Korsbanner dalet ned til ham og 
havde vendt Slagets Gang, saa den trofaste lille 
Flok, der samlede sig om dette Tegn, kunde 
være sikker paa Sejren trods Fjendernes Mængde. 
Nu slog de ikke længer i Blinde, thi nu vidste 
de, hvad Kampen gjaldt. Nu gav Luren en ren 
Lyd og indgød Sejersglæde i de kristne Kæm- 
pers Hjerte. 

Som det første Slag i vore Dage under Me- 
nighedens gamle Bannermærke vil Kirkekampen 
i Anledning af Clausens store Bog. om Kathoh- 
cisme og Protestantisme altid være mindeværdig 
i den danske Kirke. Men naar den her omtales 
ved Slutningen af den historiske Fremstilling af, 
hvorledes Grundtvig vandt sit kirkeUge Syn paa 
Trosbekendelsen, saa er det, fordi han i Kir- 
kens Genmæle første Gang paa Tryk 
kundgjorde sin Opdagelse for den alminde- 
lige Læseverden og dermed gav dette lille Skrift 
et uforgængeligt Indhold, der viser langt ud over 
ØjebUkkets Strid. 

Omkring den 21. August 1825 udkom Pro- 
fessor, Dr. Henrik Nicolai Clausens »Katho- 
licismens og Protestantismens Kirkefor- 
fatning, Lære og Ritus.«*) I denne store Bog 



*) Naar H. N. Clausen i »Mit Levned« S. 109 skriver: 
»Lørdagen den 3. September bekendtgjordes min 
Bog første Gang fra Bogladen«, saa glemmer han 
at tilføje, at den i Forvejen var omsendt til alle 

14* 



dbyGoogk 



212 



paa over 850 Sider havde den unge Universitets- 
lærer nedlagt Udbyttet af sine Studier paa sin 
Udenlandsrejse 1818 — 20, og naar man læser den 
uden Tanke paa den kirkelige Strid, som den 
afstedkom, og uden Hensyn til dens Forhold til 
kirkelig Kristendom i det hele, saa maa man ind- 
rømme, at den i flere Henseender virker tiltalende, 
fordi den fyldes af en frisk Luftning fira Udlandets 
moderne Aandsliv og præges af en ungdommelig 
Kækhed, der danner en velgørende Modsætning 
til de ældre danske Rationalisters vindtørre pro- 
saiske Forsøg. 

Clausen var i Tyskland bleven grebet af 
det Frihedsrøre, som den nationale Rejsning mod 
Napoleon havde vakt, og som blandt andet gav 
sig Udslag i Arbejdet for kirkeligt Selvstyre. Han 
havde her lært Schleiermacher at kende og fra 
ham tilegnet sig en langt mere aandfuld Betragt- 
ning af Kristendom end den, hvori han var bleven 
opdraget i sin Faders Hus. I Østrig og Italien 
havde han sat sig ind i Katholicismens Kirke- 
væsen og havde modtaget stærke Indtryk af Kun- 
sten og Gudstjenestens poetiske Skønhed, sam- 
tidig med at han i de katholske Bogsamlinger 
havde gjort talrige Uddrag af Kildeskrifterne for 
den pavelige Kirkelære. 



Subskribenter. Student C. F. Balslev skrev den 13. 
September til sin Broder: »For en 3 Ugers Tid siden 
udkom der en Bog af Professor Clausen.« Se forøvrigt 
Brandts Redegørelse i Dansk Kirketidende 1877. 

Alt det Stof, som han ved disse Studier havde 
indsamlet, byder han sine Læsere i en ret be- 
hagelig Form, men ganske vist ikke uden en 
Del ungdommelig Flothed og Selvfølelse, hvor 
det gælder Kritiken af det bestaaende. Men 
sligt plejer man jo at tilgive en begyndende For- 
fatter, der har saa meget nyt at bringe. Det kan 
ej heller regnes ham stærkt til Last, at han ved 
Løsningen af sin altfor store Opgave stundom 
røber Overfladiskhed, og at han i Fremstillingen 
af sin kristelige Anskuelse tit er saa uklar, at 
man kan faa helt modsatte Lærdomme ud af den. 
Clausen selv mente med nogen Ret, at hans Op- 
fattelse af Kristus og vort Forhold til ham var 
langt mere dyb i rehgiøs Henseende end Ratio- 
nalisternes. Han tænkte med sin Bog at slaa et 
kraftigt Slag mod den flade Fornuftiære og for 
en ægte protestantisk Kristendom, og der var i 
al Fald en Tilnærmelse til den lutherske Lære i 
mange enkelte Stykker, ligesom han i god Tro 
stadig beraaber sig paa Reformatorernes Ord for 
sine Paastande. 

Forsaavidt skete der en Ubillighed imod ham 
derved, at hans store Arbejde kun blev bedømt 
efter sin Afstand fra den ægte gamle Kristendom, 
og at hans flittige videnskabelige Granskninger 
ikke fik Lov at prøves i Ro; thi det blev jo hans 
Bogs Skæbne kun at være kendt som Ambolt 
for Grundtvigs Hammerslag i Kirkens Genmæle. 

Men naar man paa den anden Side prøver 

hans Anskuelsers Forhold til Kirkens Lære og 
levende Kristendom, vil man snart erkende, at 
han er saare langt fra at kunne svare til de For- 
dringer, der med Rette kan stilles til en Lærer 
ved vor eneste videnskabelige Præsteskole, og at 
hans Tankegang helt igennem er saa uhistorisk 
og ukirkelig, at Grundtvig ikke overdrev, naar 
han kaldte ham en falsk Lærer. 

Bogens første Del er den bedste. Deri frem- 
stiller han efter Kilder og Selvsyn den katholske 
Kirkes Lære og Gudstjeneste i god Sammen- 
hæng. 

Anden Del handler om de protestantiske 
Kirkeafdelinger, men Fremstillingen er her langt 
mere spredt og isprængt med forstyrrende Be- 
mærkninger. 

Svagest er dog Bogens tredje Bestanddel, For- 
fatterens egne kritiske Tanker om Troslæren og 
Ritualet, thi herunder finder han rigeligst Lejlig- 
hed til at røbe sin store Mangel paa virkelig 
Kirketro. 

Ved Ordet Kirke forstaar Clausen et filoso- 
fisk Indbegreb af alle Sjæle, »for hvem det reli- 
giøse Sind er det fælles Formaal« Han har 
ingen Forestilling om, at den kristne Kirke udgør 
en levende aandelig Enhed, samlet ved Ordet og 
helliggjort ved Aanden, som lever i den. Han 
skelner mellem en usynlig Kirke, der for ham 
kun er et tænkt Ideal, hvorimod der skal stræ- 
bes, og en synlig, som er et med det rent ud- 

vortes ordnede Kirkesamfund. Men for den hi- 
storiske hellige almindelige Kirke — der 
vel er usynlig, men dog kendelig paa Ord og 
Sakramenter — har han ingen Plads i sit System. 
Det hænger sammen med, at han sætter >den 
højere Fornuft« som det besjælende Princip i 
Steden for den Helligaand, hvis personlige Virke- 
lighed han ikke anerkender. Derfor siger han 
ikke, at Guds Aand virker i Kirken, men 
at »det er den kristelige Kirkes Væsen at virke 
i Kristi Aand, til samme Maal, paa pamme 
Maade, som det guddommelige Forbillede virkede 
paa Jorden.« 

Det følger af sig selv, at en saadan Kirke 
ikke ejer nogen selvstændig Livskraft, især da 
den »er af for høj og aandig Natur, til at den i 
den lavere Sfære, i den fysiske og borgeriige 
Verden skulde bevares ren og ubesmittet.« Der- 
for hedder det ogsaa udtrykkelig, at »dens Vir- 
ken er desto fuldkomnere, jo mindre aktiv den 
er, jo mindre den udgaar fra Kirken som selv- 
stændigt Samfund. Dens Virken skal være for- 
beredende middelbar og indskrænke sig til at 
bane Vej for den Kraft, der virker i Kristi Lære, 
og som i sig selv maa være tilstrækkelig, saa- 
fremt den er fra Gud og af Gud understøttes.« 

Alle den virkelige kristne Kirkes Egenskaber 
overlader han Pavekirken at hævde for sig. Den 
alene paastaar at være historisk, fysisk og my- 
stisk forbunden med Jesus Kristus, at rumme 

den fuldkomne Sandhed og virke ved sin iboende 
Kraft og Myndighed til Frelse for sine troende 
Medlemmer. 

Om den protestantiske Kirke hedder det der- 
imod: »Protestantismen henflytter sig med 
forsætlig Forbigaaelse af al mellemlig- 
gende Historie umiddelbart til Kristendommens 
Fødsel; fra den mørke, vildsomme Labyrinth af 
modstridende Beretninger, Fortolkninger og der- 
paa grundede Paastande tyr den tilbage til Kri- 
stus som eneste Herre og Mester, til Skriften 
som eneste, i sig tilstrækkelige Regel og Rette- 
snor.« »Kristus er for den det eneste kirke- 
lige Mysterium, i ham er Aabenbaringen afsluttet: 
Lærens Udvikling og Udbredelse foregaar efter 
Tingenes naturlige Gang ved Menneskers Virken 
under Guds Haand. Og som den protestantiske 
Kirkes Grundkarakter finder vi det altsaa: at den 
sætter sin Forbindelse med Kristus ikke som fy- 
sisk eller mystisk, men som aandeUg, rent men- 
neskelig, formedelst den overantvordede Lære, 
idet den stræber efter hans Anvisning at slutte 
sig til ham i Tro og Hjertets Renhed.« — »Den 
protestantiske Kirke er følgelig saa langt fra at 
tilegne sig nogen selvstændig end sige guddom- 
melig Anseelse, at den meget mere adskiller sig, 
som ufuldkommen og stræbende Menneskeanstalt, 
fra Kristus som Sandhedens og Hellighedens 
Ideal og til ingen given Tid kan erklære sin 
Stræben fuldendt. Ikke desto mindre sætter den 

protestantiske Kirke sig ligefuldt som den sande 
Kirke imod den katholske som den falske og 
overfører paa sig Kriterierne for den sande Kirke, 
ikke med Hensyn til, hvad den i Virkeligheden 
er, men til det, den ifølge Princippet, som leder 
dens Stræben, mere og mere maa blive.« 

Heraf ses det, at Professor Clausen regner 
den usynlige Kirke for en uvirkelig Tankebyg- 
ning, og at Grundtvig har Ret, naar han kalder 
Professorens Kirke et Luftkastel. Han har 
slet ikke Øje for Helligaandens Gerning, der vir- 
kelig giver den hellige almindelige Kirke gud- 
dommelig Anseelse og gør den til noget ganske 
andet end en »ufuldkommen og stræbende Men- 
neskeanstalt«, og han overspringer aldeles Kir- 
kens Historie, som trods alle »vildsomme Laby- 
rinther« er den eneste virkelige Vej, som for- 
binder os med Kristi første Menighed. Grundtvig 
faar derfor atter Ret i, at paa Professorens Maade 
kan man kun komme til Kristus og Skriften »paa 
et Kosteskaft igennem Luften.« 

Hertil svarer, at Clausen paa samme Maade 
bortskærer Kristendommens Forhistorie ved at 
nedsætte det gamle Testamentes Indhold til mo- 
saiske Myther og borgerlige Lovbud. 

Tilbage bliver altsaa, som eneste Trosregel og 
Grundvold for Kristendommen, det nye Testa- 
mente. — * Protestantismens hele Ejendomme- 
hghed lader sig reducere til Principet om Skrif- 
tens Eneguddommelighed. « 

I denne Paastand røber Clausen en stor Man- 
gel paa Indsigt i den historiske Lutheranisme, 
thi Luthers kristelige Gennembrud gik som be- 
kendt forud for hans rette Forstaaelse af den 
hellige Skrift, og hele den evangeliske Reforma- 
tion var en kirkelig Livsb|evæ^else, der 
ganske vist fandt sit Lys i den hellige Skrift, 
men dog fuldtud hentede sin Kraft fra Kirkens 
Ord og Sakramenter. 

Ikke en Gang den lutherske Theologi, som 
Professor Clausen uden videre gør til eet med 
Kristenlivet, har sit eneste Princip i Skriftdyrkel- 
sen. Den bygger fuldt saa meget paa Luthers 
erfaringsmæssige Hovedlærdom : Menneskets ufor- 
skyldte Retfærdiggørelse ved Troen paa Jesu Død 
for vore Synder. Men denne Sætning forkaster 
Clausen. (Se S. 409—415). 

Man skulde da tro, at Professor Clausen var 
en overordentlig kras og ensidig Bibeltheolog. 
Men uheldigvis finder han heller ikke det nye 
Testamente fejlfrit. Det er tværtimod fuldt af 
Ensidigheder, Modsigelser og Mangler, saa »at det 
kun ved filologisk Lærdom og filosofisk Kritik 
bliver muligt at udfylde det manglende, oplyse 
det dunkle, bestemme det vage og bringe den 
højere Enhed til Veje mellem de forskeUige Lære- 
typer og Forestillingsmaader.« 

I al denne Usikkerhed ser han imidlertid 
Forsynets Vilje, som derved vil nøde Jordens 
Børn til at erkende, »at Aabenbaringen kun ved 

Fornuften bliver tilgængelig for Mennesket, for 
paa synlig Maade at minde dem om, at Menne- 
sket kun ved egen Stræben, ved aandelig Udvik- 
ling træder i Samfund med Gud.« 

Først i sin egen Fornuft finder han altsaa 
den faste Grund under sine Fødder og staar for 
saa vidt aabenbart helt uden for den kristne 
Kirke, hvor Helligaanden og ikke vor Fornuft 
har at raade. 

Hele Betragtningen strider desuden stærkt 
imod Jesu Ord; at Sandheden er skjult for de 
vise, men aabenbaret for de enfoldige, og giver 
med Nødvendighed Rigets Nøgler i Theologernes 
Hænder. 

Det hedder da ogsaa udtrykkelig: »Som For- 
tolker af Kristi Lære og Vilje staar Gejstligheden 
mellem Evangeliet og Menigheden.« Ja, der ad- 
vares imod, at Lægfolk giver sig for meget af 
med at læse i den hellige Skrift. »Den private 
Bibellæsning vil i Almindelighed kim være hen- 
sigtsmæssig og frugtbar, hvor den indskrænkes 
til letfattelige og letanvendelige Afsnit.« »I Kir- 
ken har alene den fuldstændige Bibel og den 
notefri Tekst hjemme; Udtog og Forklaringer 
henhører til Husene, og i ethvert Tilfælde maatte 
i det mindste Kirken først have en fuldstændig 
Cyklus af Bibellæsninger at tilbyde, hvorved Fol- 
ket kunde ledes til fuldstændig Indsigt; uden saa- 
dan mundtlig, levende Vejledning, uden fortsat, 
fremskridende Undervisning — er det ikke alene 

misligt, men endog farligt at tilskynde Menigmand 
til Gransken i Skrifterne. «^ 

Der kan være noget sandt i disse Udtalelser, 
men hvorledes stemmer de med den Paastand, 
at Skriften er eneste guddommelig Trosnorm for 
alle Kristne, og hvilke Følger vil de ikke have, 
naar Theologeme læser Bibelen som Professor 
Clausen? — Han forkaster nemlig, hvad der for 
Luther var Skriftens Hovedlærdom: Retfærdig- 
gørelsen af Troen. Han nægter, at der er nogen 
Djævel, kalder Syndefaldet en Mythe, nægter 
Arvesynden og hævder den frie Vilje, anser Syn- 
den for »det sanseliges naturlige Overvægt over 
Fornuften«, kalder Loven for en politisk jødisk 
Samfundslære og indskrænker Jesu Guddommelig- 
hed til >det uudgrundelige Forhold til Gud, som 
i Skriften betegnes ved Navnet Guds enbaarne 
Søn og udmales i digterisk Billedsprog, idet ban 
kaldes Faderens udtrykte Billede.« Han regner 
Fortællingerne om Jesu Fødsel og Barndom, Ned- 
stigningen til Underverdenen og Kødets Opstan- 
delse for Myther, osv. osv. 

Trods alt dette var det ingenlunde Clausens 
Mening at angribe, hvad han regnede for Kri- 
stendom. Tværtimod viser han overalt en ærlig 
Ærbødighed for Jesu Person og guddommelige 
Lære. Det kan derfor synes ubilligt, at Grundtvig 
i Fortalen til Kirkens Genmæle udslynger 
den Paastand, at han »i denne Bog har stillet 
sig i Spidsen for alle den kristne Kirkes Fjender 

og Guds Ords Foragtere i Landet«, især naar 
man ser hen til, at næsten alle paa den Tid 
havde tabt Bevidstheden om Kirkens Betydning, 
saa at selv de frommeste Kristne nøjedes med 
deres personlige Forhold til Gud og en ubestemt 
Enkeltmandstro, der naturligvis maatte blive for- 
skellig efter den enkeltes mere eller mindre for- 
nuftige Tanker om det evige Liv og dets Love. 

Men netop derfor var det ogsaa paa høje 
Tid, at den kirkelige Kristendom atter blev kraf- 
tig hævdet under den almindelig Opløsning og 
Aandsfornægtelse. Og det saa meget mere, som 
Clausen søgte at indføre sin Fornuftkristendom i 
selve Kirken, idet han i Slutningen af sin Bog 
gjorde Forslag til et forandret Ritual, der blandt 
andet udelod Forsagelsen ved Daaben og delvis 
ophævede Tilspørgselen paa Troens Artikler. 

Naar man derhos betænker, at Clausen som 
en begavet Universitetslærer havde den største 
Indflydelse paa de unge Theologer og kunde ind- 
pode dem sine aandsfornægtende Lærdomme, saa 
vil man let forstaa, at Grundtvig ved Læsningen 
af »Katholicismen og Protestantismen » blev fuld 
af Harme og fandt Lejligheden mer end ønskeUg 
til endehg en Gang for Alvor at tage Bladet fra 
Munden. 

I et Døgn eller to gennemlæste han Clausens 
Bog, og i Løbet af de tre næste havde han, efter 
flere Udkast, gjort sit Svar færdigt. 

Den 5. September 18:^5 udkom: 

»Kirkens Genmæle imod Professor tbeologiæ. 
Dr. H. N. Clausen ved Nik. Fred. Sev. Grundt- 
vig, Kapellan ved vor Frelsers Kirke«, med Motto 
af den augsburgske Konfessions 7de Artikel: Una 
sancta ecclesia perpetuo mansura sit.*) 

Fortalen er underskrevet »paa Irenæi Dag«, 
d. e. 26. August, 1825 og begynder saaledes: 

»Det kan vist ikke undre nogen, som har læst 
Professor Clausens nysudkomne Bog, kaldet: 
Katholicismens og Protestantismens Kir- 
keforfatning, Lære og Ritus, vist ikke undre 
nogen af denne Bogs alvorlige Læsere, at jeg 
træder op imod dens Forfatter, ikke som Recen- 
sent, men som kirkelig Modstander; thi han 
har i denne Bog stillet sig i Spidsen for alle den 
kristelige Kirkes Fjender og Guds Ords Foragtere 
i Landet. Vist nok har Professoren som Skri- 
bent intet Navn, mig synes heller ingen Kraft, 
til at være Anfører, men hans Stilling som Præ- 
stelærer og hans Ry som Eks eget, mellem de 
unge theologiske Studenter, giver ham i den 
danske Menighed en kirkelig Vigtighed, det 
vilde være uforsvarligt at overse. For at betegne 
dette, for at minde om, at Striden fra min Side 
slet ikke er personUg og ingenlunde blot viden- 
skabelig, men saa ren kirkelig som muligt, 
derfor kalder jeg dette Fejdebrev Kirkens Gen- 
mæle, indskydende dermed Sagen fra den blotte 



♦) »Een hellig Kirke vil altid være og blive«. 

Læseverden for den almindelige Kristen- 
heds Domstol. Det er altsaa her Præsten, der 
som Lærer i den kristelige Kirke sigter den 
theologiske Professor som Præstelærer i Kirke- 
skolen og paastaar, at som ærlig Mand maa han 
enten gøre den kristelige Kirke højtidelig Af- 
bigt for sin ukristelige og forargelige Lærdom 
eller nedlægge sit Embede og aflægge sit kristne 
Navn. Dette er min ufravigelige Paastand i den kri- 
stelige Kirkes og Menigheds Navn, og vil Profes- 
sor Clausen ingen af Delene, da erklfcrer jeg 
ham herved paa Kirkens Vegne, som var, som 
er, og som skal blive, og hvis Lærdom ligger 
klart udfoldet, velbekendt i dens Historie, paa 
den eneste ægte historisk-kristelige Kirkes Vegne, 
for en falsk Lærer, som misbruger det kriste- 
lige Navn til, saa vidt han formaar, at forvirre og 
forføre Menigheden, stræber at undergrave den 
Kirke, han udgiver sig for at ville tjene og befæste ! « 
Fortalen slutter saaledes: »At jeg ikke før 
i en Tid, der vrimler af falske Lærere, har gjort 
dette Skridt, kommer især deraf, at jeg først 
nylig er kommet til klar Erkendelse af, hvad der 
er den kristelige Kirkes urokkelige og uforander- 
lige Grundvold; thi saa længe det stod dunkelt 
for mig, beholdt enhver Skilsmisse, jeg gjorde 
mellem Grundlærdomme og andre, noget vil- 
kaarligt, og jeg følte bestandig, at efter min 
Skriftfortolkning, om den end var mig nok saa 
sikker, og hvor mange ægte kristelige Lærere 

jeg end havde den tilfælles med, efter den maatte 
jeg ingen kirkelig Skilsmissedom afsige, da 
man, uden aabenbar Sandhedsfomægtelse, kunde 
erklære den for ugyldig, om den end i Grunden 
ikke var det. Nu derimod gaar jeg frem med 
en Sikkerhed, som jeg veed, maa være alle ind- 
lysende, og er vis paa, at Grundsætningen, om 
end jeg eller andre skulde fejle i Anvendelsen, 
er urokkelig og kan nu aldrig mere overses, saa 
længe der er en kristelig Kirke; thi naar den 
kristelige Grundsætning er klart gaaet op for. Er- 
kendelsen, da er Kirkedøren lukket saaledes i 
for falske Lærere, at ingen kan lukke op, og 
lukket saaledes op for alle troende, at ingen kan 
lukke i.« 

»Lovet være Gud, vor Herres Jesu Kristi 
Fader, som oplod vore Øjne, da det gjaldt om 
Klarhed, og haver underlig ledet vore kristne 
Fædre i mange Led, som sit Folk gennem Ørken, 
og vogtet deres Fødder for de mørke Høje, saa 
vi med Sandhed kan sige, vi befinder os i den 
eneste sande, almindelig-kristelige Kirke, under 
en kristen Øvrighed og med en Stilling til det 
borgerlige Selskab, som kun er lidt for bekvæm, 
saa den eneste Begæring, vi maa blande med 
vor Taksigelse til Danmarks mageløse Kongehus, 
er, at det borgeriige Baand paa Kirkens Fjender 
maa løses, saa vidt det kan bestaa med borger- 
lig Orden, og Kirkens Forsvar overlades til den 
selv eller rettere til dens usynlige Konge og 

Bygmester, som er med den alle Dage til Ver- 
dens Ende, og for hvem det kun er som en Leg 
at lægge sine Fjender under sine Fødders Fod- 
skammel.« 

»Jeg veed meget godt, man vil skrige ak og 
ve over mit Kættermageri, som man kalder en- 
hver Protest, Kirken gør mod sine falske Ven- 
ner, men jeg veed ogsaa, man skal nødes til at 
indrømme, at det Slags Kættermageri har 
man ikke set for nylig, vel ikke siden den Bog 
blev skrevet, hvoraf jeg har lært det, det er 
Irenæi velsignede Bog til Kirkens Forsvar, som 
egentlig først nu kan forstaas og benyttes.« 

I selve Bogen mønstrer Grundtvig Professor 
Clausens luftige Forestillinger om en ideal Kirke 
uden Sammenhæng med Historien og splitter 
dette Tankespind med sit djærve Spørgsmaal: 
> Hvorledes kommer vi da til Kristus og Skriften 
uden paa et Kosteskaft i Luften, naar vi for- 
sætlig forbigaar den hele mellemliggende Hi- 
storie, som jo er den eneste virkehge Vej gen- 
nem Tiden!« 

Overfor dette Luftkastel stiller han den histo- 
riske Kirke, »som kalder sig kristelig og ind- 
lemmer, ved Daaben og Nadveren, kun dem i 
sig, der afsiger Djævelen og bekender Tro paa 
Gud Fader og Søn og Helligaand, efter de tre 
Troens Artikler, feom de lærde kalder det 
apostoliske Symbolum.« — At denne Kirke 
»havde endt sine Dage hos os, saa snart vi, efter 

16 

Profs Forslag, ej længer bandt os til en altid 
ens ty dig Døbeformular eller ej gjorde Troen 
paa og Bekendelsen af de tre Artikler til 
Vilkaar for Daabens Annammelse og Virkning, 
det er ganske rigtigt; men hvad skulde friste 
Kirken til at følge saa aabenbar fjendtligt et 
Raad, hvad skulde friste den til ved Selvmord at 
ende og beskæmme et ærefuldt Liv!<^ — 

»Saaledes møder vi da Prof. Clausen og 
alle dem, der vil udgive deres egne Drømme for 
den kristelige Aabenbaring, deres egne Hjerne- 
spind for Kristendom, med den urokkelige Kends- 
gerning, at der har været og er en Kristenhed 
paa Jorden, kendelig fra alt andet paa sin mage- 
løse Trosbekendelse, hvormed den paa alle 
sine Tungemaal, under alle sine foranderlige 
Skikkelser, har forkyndt og forkynder Troen paa 
Jesum Kristum, den korsfæstede, igen op- 
standne, som den sikre, den eneste Salighedsvej for 
Syndere, som en Vej, der, gennem Da ab en og 
Nadveren, fører til Guds Rige og de levendes 
Land. Om det er sandt, om denne dunkle, 
hemmelige Vej virkelig fører til Samfund med 
den Gud, som er et Lys uden alt Mørke, og som 
ene haver den sande Udødelighed, det evige Liv, 
derom kan man tvivle, og det kan man, uden 
bevislig Selvmodsigelse, nægte; men at denne 
Vej er udelukkende de K-ristnes, og at Tros- 
bekendelsen, der danner den snævre Kirkedør, 
er den uforanderlige, vi tror urokkelige. 

Grundvold baade for Troen og for Lærdommen 
i den kristelige Kirke, det er en soleklar 
Sandhed, man kun kan tvivle om. naar man 
ej vil tro sine egne Øjne, kun som en fortvivlet 
Løgner modsige! Man betænke dog en Gang, 
hvormed man vil bestride den Grundsætning, 
at Naademidlerne med den dertil svarende Tros- 
bekendelse, som er det eneste, alle Kristne 
i alle Stillinger, i alle Menigheder, til 
alle Tider har haft tilfælles, det der baade har 
gjort Kirken kendelig for Venner ogFjender 
og forbundet Menigheden, det der altsaa unæg- 
telig var baade Kendemærket og Samfunds- 
baandet, at det er Grundvolden, der hidtil 
har svaret til den Pris, Herren lagde paa Klippen^ 
som til Trods for Helvedes Porte og Dødens 
Magt skulde bære hans Kirke alle Dage til Verdens 
Ende? Hvormed vil man bestride denne Grund- 
sætning, hvorved vi kun i Tankerne sætter Kirken 
paa den Grund, hvorpaa den bevislig har staaet 
og unægtelig staar, saa længe et eneste 
Menneske, som jeg her, frivillig tilegner sig 
Bekendelsen og erklærer sig ved Naademidlerne 
forbundet med alle de sande troende, som har 
været, som er, og som skal fødes, genfødes i 
denne samme Tro, af den samme Aand, ved den 
samme Daab, til det samme Haab? Med For- 
nuften vil man dog vel ikke bestride en Kends- 
gerning, som selv den guddommelige, alvidende 
og almægtige, Fornuft kun kan forklare, aldrig 

16* 

kaldkaste, og ej uden Selvmodsigelse bestride! 
Med det ny Testamente yil man dog Tel ikke 
heller bestride, hvad det i alle Haader for ud- 
sætter, baade hviler og bygger paa, da det 
nnægtelig blot er den kristelige Kirkes Vidnes- 
byrd, som gør den Bog til Kirkens Lys, og da 
Skriften udtrykkelig er stilet til den allerede 
troende og døbte Menighed og vil ikke lære den 
noget nyt, men kun bestyrke og stadfæste den i 
sin kristelige Tro, der, som bekendt, forudsættes«. 

Efter at Grundtvig saaledes har fremstiUet 
og forsvaret sit nye Kirkesyn, hæver han Røsten 
for ligesom midt i Kamptummelen at kalde alle 
Kristne til Samling under det gamle Sejerstegn. 

»Sandelig, det er paa høje Tid, at vi alle, 
saa mange som end i Aand og Sandhed vil være 
Kristne, forener os om ene at bygge paa den 
Klippe, der gennem Tidens Løb har trodset de 
flyvende Storme og brusende Bølger, indskrænker 
os som Trossamfund: som Kirke, til Krybben 
i Bethlehem, som Historien lærer, lader sig sejer- 
rig forsvare mod al Verdens og Helvedes Magt, 
at vi saa at sige trækker os tilbage til Koret, 
rækker hinanden og alle de i Herren hensovne 
Kristne Haand over Da ab en og Mund for Alteret, 
i det ene Brød og den ene Kalk, lader som 
Brødre al Kiv om det tvivlsomme fare, og er vi 
stærke, da ej misbruger vor Magt til at bebyrde 
de afmægtige, men bruger den til at bære deres 
Skrøbeligheder! Ja, Kristne! hvor I bygger. 

det er Tid, at vi igen forenes om det kristelige, 
som læg og lærd, og som de i Tankegang for- 
skelligste kristelige Lærere, som en Justinus 
Martyr og Irenæus, Ansgar og Luther, 
Reinhard og Balle havde tilfælles, og som da 
unægtelig er det grund kristelige, forener os 
derom, taaler hos hverandre al dermed forenelig 
theologisk Forskellighed, men viger da ej heller 
et Haarsbred enten for aabenbare Fjender eller 
falske Venner, skiller os højtidelig fra dem, som 
ved at vrage Kirkens oprindelige Bekendelse og 
guddommelige Naademidler selv har skilt sig fra 
os, og som kun vil beholde det kristne Navn 
for under Venskabs Maske at forføre Menigheden 
og for at tilsnige sig Glansen af det Kirkens store 
Vidnesbyrd, de ej vil tro.« 

Dette Opraab svarer godt i Tonen til den 
højtidelige Stund, da Grundtvig første Gang for 
Venner og Fjender kundgjorde den nye Kamplov; 
men det rummer ogsaa et Ord til Kristenheden, 
der rækker langt ud over Øjeblikkets Strid, et 
Ord, der virkelig vil være skikket til at samle de 
spredte Kristne om Arbejdet paa at rejse Staden 
paa Bjerget for Verdens Øjne, naar det en Gang 
kommer saa vidt, at alle Kristne takker Gud for 
det Lys, som han har skænket os ved «it Ords 
ypperste Tjener i Norden. 

Kirkens Genmæle er fra Formens Side 
et Mesterværk, skrevet med al den Vægt, Grundt- 
vig magtede at lægge i sine Ord, og helt igennem 

af een Støbning. FremstilBngen er forunderlig 
folkelig og klar, naar man betænker, at det var 
første Gang, han udviklede den Synsmaade, der 
saa kort i Forvejen var bleven ham givet. Derfor 
er det lille Skrift et Vidne om den Aand, der 
var kommen over ham; men det godtgør tillige, 
hvorledes hans Sind og Tankegang i flere Aar 
var bleven forberedt paa at modtage Herrens 
Vink. Han havde færdedes saa trofast i Guds 
Hus og stirret saa nøje ind i dets Dunkelheder, 
saa at han nu, da Dagens første Straale faldt ind 
igennem Korets Vinduer, straks kunde finde sig 
tH Rette og pege tydeligt paa den hellige Kirke- 
skat, som hidtil havde ligget skjult i Mørket. 
Han var ogsaa straks i Stand til ved det nye 
Lys at se klart paa Kirkens Historie og bringe 
den hellige Skrift paa sin rette Plads. Det var, 
som om alt klarede sig i det liflige Dagskær, og 
skønt det senere viste sig, at hans kirkeUge Syn 
lod sig uddybe og udvikle til stadig større Frugt- 
barhed, saa maa man højlig undres over den 
Virkning, det allerede havde paa Grundtvig i dets 
allerførste Timer. 

Mindre kan det undre os, at Samtiden ikke 
straks kunde dele hans Syn, ja at hans Ord 
derom i »Kirkens Genmæle c næsten syntes at 
blive oversete, fordi alle stirrede paa den stærke 
Anklage med Professor Clausen, som fulgte 
dermed. 

Skønt »Kirkens Genmæle« er skrevet som i 



dbyGoogk 



231 



eet Aandedrag, saa er der i Virkeligheden to 
forskellige Grundtoner, der brydes i det: Vinter- 
stormen og Paaskesangen. Det kendes, at hans 
kirkelige Syn var undfanget af et Hjertesuk, 
men født under Kampens Brag. 

Stormens Bulder var det, som først gjorde 
Opsigt, men Bogens blivende Værd ligger i den 
Livets Vaarblomst, der her første Gang viste sin 
fagre Krone. 

Under Vinterstorm og Regn 

Sprang den ud i golde Egn. 

Modstanderne lavede spottende Ordspil om 
det lille Skrift. De kaldte det blandt andet 
»Klerkens Genmæle«. Men man kunde vel danne 
et bedre Ordspil ved at sige, at Kirkens Genmæle 
dybest svarede til sit Navn derved, at den 
historiske kristelige Kirke her for første 
Gang efter lange Tider igen fik Mæle og 
lod sine Venner høre, at den endnu kunde tale 
og føre Livets Ord. 



For at give Læserne et Indtryk af det Røre, 
der vaktes ved Grundtvigs Angreb paa Clausen, 
skal jeg overlade Ordet til den unge Student 
(senere Biskop) Carl Fred. Balslev, som i et 
Brev til sin yngre Broder i Hjemmet den 13. 
September 1825 fortæller saaledes:*) 



*) Brevet ejes af Hr. Stiftsprovst L. N. Balslev, der 
velvillig har tilladt mig at offentliggøre dets Indhold. 

»Kære Broder! 

Du faar denne Gang et Brev fra mig saa inter- 
essant, som du maaske ikke længe har faaet noget; 
jeg vil nemlig skrive om en Bog, som i denne Tid 
sætter hele Byen i Bevægelse, som næsten er den 
eneste Genstand for Samtalen her i denne Tid. — 
For en 3 Ugers Tid siden udkom der en Bog af 
Professor Clausen, kaldet: Katholicismens og Prote- 
stantismens Kirkeforfatning, Lære og Ritus. Den blev 
iblandt Studenterne optaget med almindeligt Bifald; 
jeg læste den ikke, men jeg kunde da saa omtrent 
slutte mig til, at dette Bifald ikke var fortjent, især 
da jeg hørte, at Homeman paa sine Forelæsninger 
havde sagt, at den var som skreven ud af hans 
Hoved. En 14 Dages Tid efter (i Dag 8 Dage) 
udkom: »Kirkens Genmæle mod Prof. Clausen af 
N. F. S. Grundtvig«. Jeg greb den med Begærlighed 
og fandt den saa fortræffelig, saa grundig og over- 
bevisende, at jeg ikke troede, at nogen kunde have 
noget imod den at indvende; men jeg kom ikke 
længer end hen paa de theologiske Kollegier, saa 
hørte jeg alle Stemmer løfte sig imod Grundtvig og 
udskælde ham, det bedste enhver kunde. Jeg kom 
hen paa Regensen, dér gik det ligesaadan; man 
kunde vist næppe blandt 20 finde 1, der ikke holdt 
med Clausen. Der taltes blandt Studenterne kun 
derom. Paa Børsen blev den Dag ikke handlet stort^ 
Talen var om Grundtvigs Bog, mange gav ham dog 
der Medhold. Paa et Par Dage var der solgt hen- 

imod 300 Eksemplarer af Bogen, og efter 5 Dage 
var den ikke mere at faa, skønt der var trykt 500 
Eksemplarer. Andet Oplag udkommer, tror jeg, i 
Morgen. Hvis du ikke allerede har Bogen, vil du 
vist straks anskaffe dig den ; jeg tænker, der er sendt 
Eksemplarer til Milo i Odense. — I Henseende til 
Sagens Udfald, da troede i Begyndelsen de fleste, at 
Grundtvig umulig kunde staa sig, men maatté blive 
afsat, selv Jens Møller, som dog holdt med Grundt- 
vig [?], skal have været af den Mening; nu derimod, 
da man har faaet tænkt sig lidt bedre om, er det 
de flestes Mening, at Clausen maa nedlægge sit Em- 
bede; alle de Jurister, som jeg enten selv har talt 
med eller hørt, at andre har talt med, er af denne 
Mening. At man med Længsel ser Udfaldet af Sagen 
i Møde, kan du vide. De theologiske Studenter, der 
allerede i den Thisted-Hornemanske Sag viste sig 
som Børn, har ikke gjort det mindre i denne Sag. 
Paa de theologiske Kollegier gik en Liste omkring, 
hvorpaa de opfordredes til at skrive deres Navne, 
som Søndagen d. Ilte vilde samles i Regenskirken 
for at overlægge, »hvad de skulde gøre i denne Sag, 
for at lægge deres Hengivenhed for deres elskede og 
agtede Prof. Clausen for Dagen, da der vel ingen 
fandtes, som ikke misbilligede Grundtvigs uforskam- 
mede Adfærd.« Imidlertid blev Forsamlingen ikke 
holdt i Regenskirken. Rygtet sagde, at Studenterne 
havde i Sinde at slaa Grundtvigs Vinduer ind, og 
Nyrup fik igennem det theologiske Fakultet (og dette 
formodentlig fra Politiet) Befaling, ikke at tillade 

Studenterne at holde Forsamling i Regenskirken. De 
holdt da deres Forsamling paa Ehlers^s Kollegium, 
hvor Visbye holdt en Tale og forelæste et Brev, som 
han vilde, at alle skulde undertegne og sende til 
Professor Clausen og derefter indrykke i de offentlige 
Blade. Dog var dette saa uforskammet, at selv 
mange af Grundtvigs argeste Fjender ikke dristede 
sig til at underskrive; det blev underskreven af 50 
Stykker. Saaledes fortæller man, jeg var der ikke, 
og man fortæller tillige, at dette Brev vil blive ind- 
ført i Skilderiet paa Lørdag. Mange, som ikke vilde 
gaa frem paa denne Maade, enedes om at sende en 
Deputation til Clausen for at bevidne ham deres 
Hengivenhed. Jeg tror, den har været der!« 



Det ligger udenfor dette Arbejdes Formaal 
at fortælle om de bekendte Følger af »Kirkens 
Genmæle«. Alle veed, at Clausen anlagde Injurie- 
proces mod Grundtvig, og at denne kort før 
Pinse 1826 fandt sig drevet til at nedlægge sit 
Embede i en Statskirke, der ikke vilde vaage 
over sine egne Loves Overholdelse. 

Men de Skyer, der saaledes trak sammen 
over Grundtvigs Hoved, kunde langtfra røve ham 
hans Glæde over, at han havde oplevet Morgen- 
gryet af den signede Dag, i hvis Lys den danske 
Menighed nu færdes. 

Da Tusendaarsfesten for Kristendommens 

Indførelse skulde fejres i Pinsen 1826, sang han 
med Jubel: 

Den signede Dag med Fryd vi ser 

Af Havet til os opkomme, 

Den lyse paa Himlen mer og mer 

Os alle til Lyst og Fromme, 

Det kendes paa os som Lysets Børn, 

At Natten hun er nu omme. 

Og fik den Salme ikke Lov at lyde paa 
Festdagen i Frelsers Kirke, saa har den siden 
løftet sig paa Aandens Vinger fra den store 
danske Menighed, som har følt sit Hjerte veder- 
kvæget ved Kirkens Naademidler, og som har 
faaet sine Øjne opladte for, at vi i Troen og 
Da ab en har vor Frelses sikre Grund. 

Thi takker vi Gud, vor Fader god, 
Som Lærken i Morgenrøde 
For Dagen, han os oprinde lod, 
For Livet, kan gav af Døde. 
Den signede Dag i Jesu Navn 
Os alle vort Liv forsøde! 

